Author: Институт перевода Библии
Date: 2023-10-13T17:42:31.186567+00:00

Библи: Иов

Библи: Иов

1. Разныхас

1. Иов

1. Глоссарий

2. Картӕтӕ

БИБЛИ

СЫГЪДӔГ ФЫСТЫ ЧИНГУЫТӔ

РАГОН ФӔДЗӔХСТ ӔМӔ НОГ ФӔДЗӔХСТ

УӔРӔСЕЙЫ БИБЛИЙЫ ӔХСӔНАД

БИБЛИЙЫ ТӔЛМАЦЫ ИНСТИТУТ

2022

УДК 22.05

ББК 86.37

Б 592

Религиозное издание

БИБЛИЯ
книги Священного Писания

Ветхий Завет и Новый Завет

Б 592

Библи: Сыгъдӕг Фысты чингуытӕ: Рагон Фӕдзӕхст ӕмӕ Ног Фӕдзӕхст. —

Мӕскуы: Уӕрӕсейы Библийы Ӕхсӕнад, Библийы тӕлмацы институт, 2022. — 1152 ф.

Библия: книги Священного Писания: Ветхий Завет и Новый Завет [на осетинском языке]. —

Москва: Российское Библейское Общество, Институт перевода Библии, 2022. — 1152 с.

В настоящем издании Библии опубликованы канонические книги Священного Писания: Ветхий Завет и Новый Завет. Современный осетинский перевод осуществлен с опорой на древнееврейские и греческие тексты. В книгу также входит Глоссарий со списком ключевых терминов и некоторых собственных имен. Помимо этого, в каждой книге содержатся ссылки на термины, разночтения и т.д., с указанием на главы и стихи.

ISBN 978-5-85524-636-0

© Российское Библейское Общество, перевод, комментарии, словарь, 2022

© Институт перевода Библии, перевод, комментарии, словарь, 2022

© Объединенные Библейские общества, карты, 2022

© Оформление. Российское Библейское Общество, 2022

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Разныхас

РАЗНЫХАС

Цы у Библи?

Бердзенаг ӕвзагӕй ӕрбайсгӕ дзырд «Библи» нысан кӕны «чингуытӕ». Библи у, чырыстон традицийы Сыгъдӕг Фыстыл кӕй нымайынц, уыцы чингуыты ӕмбырдгонд.

Библи арӕзт у дыууӕ хайӕ, сӕ иу хуыйны Рагон Фӕдзӕхст, иннӕ та — Ног Фӕдзӕхст.

Рагон Фӕдзӕхсты 39 чиныджы фыст ӕрцыдысты нӕ д. а. 2 миназоны кӕронӕй нӕ дуджы 1 миназоны кӕронмӕ рагдзуттаг ӕмӕ арамейаг ӕвзӕгтыл. Уыдон сӕйрагдӕр дзурынц Хуыцау ӕмӕ израилаг адӕмы ахастдзинӕдтыл. Рагон Фӕдзӕхст ӕвдисы Израилы истори, израилаг ӕхсӕнады дины ӕгъдӕуттӕ, фӕтк ӕмӕ уагӕвӕрдтӕ, ис дзы зӕрдӕмӕхъаргӕ ӕмдзӕвгӕтӕ ӕмӕ кады зарджытӕ Хуыцауӕн, куывдтытӕ ӕмӕ рагуацтӕ фидӕны тыххӕй, стӕй бирӕ ӕндӕр ахӕмтӕ.

Фыццаг фондз чиныджы хуыйнынц Моисейы Фондзчиныгон, кӕнӕ та Моисейы Ӕгъдау — дзуттӕгты рагисторийы уыцы адӕймаг, куыд Хуыцау ӕмӕ Йӕ адӕмы астӕу ӕхсӕны лӕг, стыр ӕмӕ вазыгджын хӕс кӕй сӕххӕст кодта, уымӕ гӕсгӕ. Фондзчиныгоны фӕстӕ цӕуынц израилӕгты цардыл дзурӕг чингуытӕ, Дунедарӕг сын басӕттын ӕмӕ сӕхи бакӕнын кӕмӕй загъта, уыцы зӕххыл, стӕй сӕ фӕтӕгтӕ ӕмӕ паддзӕхты уӕлахизтӕ ӕмӕ састы хабӕрттӕ. Уыдоны фӕстӕ лӕууынц, Хуыцауӕн нын кад кӕнын чи амоны, куырыхон зондыл нӕ чи ахуыр кӕны, уыцы поэтикон чингуытӕ. Рагон Фӕдзӕхст фӕвӕййы Дунедарӕджы Дзырд адӕмӕн хъусынгӕнӕг ӕмӕ сӕм Дунедарӕгыл иузӕрдион уӕвынмӕ сидӕг пехуымпарты чингуытӕй.

Ног Фӕдзӕхсты 27 чиныджы фыст ӕрцыдысты рагон бердзенаг ӕвзагыл, Чырыстийы райгуырды фӕстӕ, нӕ дуджы 1-аг ӕнусы. Ног Фӕдзӕхсты бындур сты Дунейы Ирвӕзынгӕнӕг Йесо Чырыстийы цард, ахуырад, амард ӕмӕ райгасыл дзурӕг цыппар Фарны Уацы, Евангелийы Цыппарчиныгон. Уый фӕстӕ лӕууы Апостолты хъуыддӕгты чиныг, уым дзырдӕуы Йесойы уӕларвмӕссыды фӕстӕ чырыстон дзыллӕйы фыццаг азтыл, стӕй ма, Йӕ ахуыргӕнинӕгтӕ Фарны Уац Ромы империйы куыд хӕлиу кодтой, уый тыххӕй. Уыцы чиныджы фӕстӕ цӕуынц, чырыстон къордтӕ ӕмӕ бӕлвырд адӕймӕгтӕм, сӕ уырнындзинад сын фӕфидар кӕныны ӕмӕ сӕ Хуыцауӕн фӕндон фӕндагыл саразыны охыл Чырыстийы ахуыргӕнинӕгтӕ цы фыстӕджытӕ арвыстой, уыдон. Ног Фӕдзӕхст фӕвӕййы Иоанны ӕргомады чиныгӕй. Уым фӕсномыг ныхасы руаджы ӕргомгонд цӕуы Хуыцауы уӕлахиз, ныртӕккӕ Йӕ ныхмӕ цы тыхтӕ лӕууынц, уыдоныл.

Библийы тӕлмац ирон ӕвзагмӕ

Библи фыст куы ӕрцыди, уӕдӕй нырмӕ йӕ тӕлмац кӕнынц ӕндӕр ӕвзӕгтӕм. Дунейы ӕвзӕгты нымӕц ӕдӕппӕтӕй у авд минмӕ ӕввахс, ӕмӕ уыдонӕй Библи ӕнӕхъӕнӕй ныридӕгӕн цы ӕвзӕгтыл ис, уыдоны нымӕц та хӕццӕ кӕны авдсӕдӕмӕ. Уымӕй уӕлдай ма йӕ хицӕн хӕйттӕ дӕр тӕлмацгонд ӕрцыдысты ӕртӕ минмӕ ӕввахс ӕндӕр ӕвзӕгтӕм.

Сыгъдӕг Фыст ирон ӕвзагмӕ ратӕлмац кӕнын дӕр, нырмӕ чи никуыма ӕрцыд, ахӕм хъуыддаг нӕу. 1798 азы рухсмӕ рацыди, традицимӕ гӕсгӕ фыццаг ирон чиныг кӕй хонӕм, уыцы катехизис, ӕмӕ уыцы ран мыхуыргонд ӕрцыдысты дӕс фӕдзӕхсты, 50-ӕм псалом ӕмӕ куывдтытӕ.

Фарны Уацӕн — Евангелийы Цыппарчиныгонӕн — йӕ тӕлмац фыццаджыдӕр баст у ивгъуыды зынгӕ ирон поэт, дины семинарийы ахуыргӕнӕг, ӕхсӕнадон архайӕг ӕмӕ рухстауӕг Ӕгъуызаты (Гӕбӕраты) Иуанейы номимӕ. Иуане йӕ тӕлмац рахуыдта «Сыгъдӕг Евангели» (1823).

Ацы ран зӕгъын ӕмбӕлы, нӕ фыдӕлтӕ ӕнусты дӕргъы кӕй пайда кодтой бердзенаг графикӕйы бындурыл арӕзт фыссынадӕй. Уымӕн ӕвдисӕн — йӕ фӕзынд 941 азимӕ кӕмӕн бӕттынц, Зеленчукы цыртыл канд уыцы фыст нӕ, фӕлӕ фӕстаг рӕстӕджы ссаргӕ ног наукон ӕрмӕджытӕ дӕр. Ахуыргӕндтӕ куыд сбӕлвырд кодтой, афтӕмӕй астӕуккаг ӕнусты Аланийы аргъуаны уазлӕггад дӕр цыди мадӕлон ӕвзагыл, фӕлӕ 1238 азы тӕтӕр-монгол Алани куы басастой, уӕд нӕ фыдӕлтӕн бамынӕг ис сӕ аргъуаны рухс дӕр, фесӕфти сӕ фыссынад дӕр. Цыбыр дзырдӕй, ирон фыссынадӕн дӕр, нӕ фыдӕлтӕ ӕмӕ сӕ арӕзт ӕрттивгӕ паддзахадау, йӕ хъысмӕт бӕллиццаг нӕ рауад. Уымӕ гӕсгӕ, Ӕгъуызаты Иуане дины чингуытӕ ирон ӕвзагмӕ тӕлмац кӕнынмӕ куы бавнӕлдта, уӕд ӕй ног дамгъуаты сӕр бахъуыд, ӕмӕ йӕ сарӕзта гуырдзиаг графикӕйы бындурыл. Уыцы дамгъуатӕй Ирыстоны райдайӕн дины скъолаты пайда кодтой, цалынмӕ академик Андреас Шегрен XIX ӕнусы 40-ӕм азты уырыссаг дамгъуаты бындурыл ног ирон алфавит нӕ сарӕзта, уӕдмӕ. Шегрены алфавиты фӕзынд ирон культурӕйы рӕзтӕн стыр ахъаз фӕци. Дины ӕмӕ ӕхсӕнадон кусджытӕ, ӕвзаг иртасджытӕ разӕнгардӕй бавнӕлдтой Библи тӕлмац кӕнынмӕ.

1848 Бетъырбухы мыхуыры рацыди «Стыды чиныг, кӕнӕ Псалтир», Тифлисы та — Евангелийы Цыппарчиныгон, дины семинары кусӕг Мжедлов Григорийы тӕлмацӕй. Мжедловы тӕлмац ма уый фӕстӕ азты дӕр (1861, 1864), дины чингуытӕ уадзӕн комитеты уӕнгтӕ йыл бакуыстой, афтӕмӕй, ногӕй джиппы рацыди.

1862 азы Тифлисы мыхуырӕй рацыдысты Апостолты фыстӕджытӕ. Мадӕлон ӕвзагмӕ сӕ раивта Цорӕты Васили (Елдзарыхъо). Сыгъдӕг Фыстӕй егъау скъуыддзӕгтӕ ратӕлмац кодтой архимандрит Йосиф (Чепиговский), сауджын Колыты Аксо ӕмӕ дины бирӕ ӕндӕр кусджытӕ.

Ссӕдзӕм ӕнусы райдианы, 1902 азы, Дзӕуджыхъӕуы мыхуырӕй рацыди Евангелийы Цыппарчиныгоны ног, срастгонд рауагъд.

Кӕд ӕмӕ 1917 азы цауты фӕстӕ Библи тӕлмац кӕныныл Ирыстоны дӕргъвӕтин рӕстӕг ничиуал архайдта, уӕддӕр Хуыцауы Дзырд ирон чиныджы фыстӕй фӕсарӕнтӕй хӕццӕ кодта нӕ адӕммӕ: 1923 азы Берлины репринтӕй рацыди Евангелийы Цыппарчиныгон, 1927 азы та — Пехуымпар Даниилы чиныг, Байаты Гаппойы тӕлмацӕй. Гаппо ма ноджыдӕр ратӕлмац кодта Апостолты хъуыддӕгтӕ, Апостолты фыстӕджытӕ ӕмӕ Ӕргомады чиныг, фӕлӕ сӕ джиппы рауадзын, хъыгагӕн, йӕ къухы нал бафтыд, къухфыстӕй йын баззадысты.

1973 азы Библи тӕлмацгӕнӕг институт репринтӕй рауагъта, ӕнусы ӕрдӕджы размӕ цы тӕлмац рацыди, уый — Евангелийы Цыппарчиныгон, 1981 азы — «Йесойы цард», 1993 азы та рухс фенын кодта, Евангелийы зӕронд тӕлмац ӕмӕ Байаты Гаппойы тӕлмацты бындурыл арӕзт Ног Фӕдзӕхсты ӕххӕст рауагъдӕн.

1993 азы ирон евангелион чырыстӕттӕ ӕмӕ Библи тӕлмацгӕнӕг институт ирон ӕвзагыл рауагътой Ног Фӕдзӕхст ӕмӕ Псалтир. Уыцы аз ма Библи тӕлмацгӕнӕг институт джиппы рауагъта Сывӕллӕтты Библи дӕр, 1996 азы та джиппы рацыди Маркы евангели, Уанеты Сурены тӕлмацӕй.

Уый фӕстӕ азты дӕр ирон чырыстон адӕмы зӕрдӕтӕ срухс сты Библийы ног тӕлмацтӕй: Библи тӕлмацгӕнӕг институт 2004 азы мыхуырӕй рауагъта Ног Фӕдзӕхст, 2006 азы — «Райдиан» ӕмӕ «Рацыд», 2014 азы та — Псаломтӕ. Ӕхсызгонӕй сӕмбӕлдысты чиныгкӕсджытӕ, Уӕрӕсейы Библийы ӕхсӕнад 2011 азы цы фӕлварӕн рауагъд — Райдианы чиныджы ног тӕлмац — ныммыхуыр кодта, ууыл дӕр.

Зынаргъ чиныгкӕсӕг! Ныртӕккӕ дӕ къухы цы чиныг ис, уый у Библийы ӕххӕст (каноны чингуыты) ӕмбырдгонд. Ирон ӕвзагмӕ йӕ раивта ӕмӕ йыл зӕрдиагӕй бакуыста тӕлмацгӕнджыты сӕрмагонд сфӕлдыстадон къорд. Уыцы къорды архайдтой Уӕрӕсейы Библийы ӕхсӕнад ӕмӕ Библи тӕлмацгӕнӕг институты кусджытӕ — ирон фысджытӕ ӕмӕ ӕвзагиртасджытӕ, уӕрӕсейаг ӕмӕ фӕсарӕйнаг ахуыргӕндтӕ, динахуырад ӕмӕ тӕлмацахуырады дӕснытӕ. Мыхуыры размӕ тӕлмацмӕ бирӕ хӕттыты лӕмбынӕг каст ӕрцыди. Тӕлмацгӕнджыты къорд йӕ сӕйраг хӕсыл нымадта дзуттаг, арамейаг ӕмӕ бердзенаг оригиналты мидис иронау ӕнӕ рӕдыдӕй равдисын. Ранӕй-рӕтты Библийы текст ӕнцон бамбарӕн нӕу, уымӕн ӕмӕ иуӕй-иу рагон дзырдты мидис, рӕстӕг куыд цыди, афтӕ ивта. Нырыккон культурӕйы сын, кӕддӕр куыд уыди, бынтон уыцы нысаниуӕг нал ис, ӕмӕ уый аххосӕй хъуыдыйады мидис ӕндӕр ӕвзагыл хатгай ӕнцон равдисӕн нӕ вӕййы. Уымӕ гӕсгӕ тӕлмацгӕнджытӕ сӕ куысты мидӕг пайда кодтой бирӕ алыхуызон ӕххуысгӕнӕн чингуытӕ ӕмӕ рагзаманты Хӕстӕг Скӕсӕны истори ӕмӕ культурӕйыл дзурӕг ӕрмӕджытӕй. Рӕгъмӕ рахӕссыны размӕ сӕ тӕлмац абарстой Библийы бирӕ ӕндӕр, рагон ӕмӕ нырыккон тӕлмацтимӕ. Цыбыр дзырдӕй, цыфӕндыйӕ дӕр архайдтой мидис ӕххӕстӕй равдисынмӕ, ӕмӕ ма уыимӕ, цӕмӕй сӕ тӕлмац нырыккон рӕсугъд ӕмӕ аив литературон ирон ӕвзагыл уа, уымӕ дӕр гӕнӕн ӕмӕ амалӕй тырныдтой. Тӕлмацыл кусын бахъуыди дӕс ӕмӕ ссӕдз азӕй фылдӕр.

Текст сӕртӕ ӕмӕ стихтыл дихгонд у уырыссаг Библийы Синодалон тӕлмацы хуызӕн, фӕлӕ хатгай дыууӕ кӕнӕ ӕртӕ стихы дӕр баиу вӕййынц, уымӕн ӕмӕ афтӕмӕй ирон ӕвзагыл ирддӕрӕй разыны мидис кӕнӕ цауты фӕд-фӕдыл равӕрд (зӕгъӕм, Райд 23:17-18).

Библийы нӕмттӕй бирӕтӕ ирон культурӕйы ӕрбынӕттон сты, ӕмӕ ацы Чиныджы дӕр ӕмбӕлынц, ирон ӕвзаджы куыд ныффидар сты, афтӕмӕй, иннӕтӕ та лӕвӕрд цӕуынц сӕ дзуттаг кӕнӕ бердзенаг хуызы, фӕлӕ, ирон ӕвзаджы домӕнтӕм гӕсгӕ, чысыл фӕивгӕйӕ. Афтӕ — адӕмты, бӕстӕты, сахарты, дӕтты ӕмӕ ӕндӕр ахӕм нӕмттӕ дӕр.

Уӕлӕмхасӕн ӕрмӕг

Чиныджы ис ӕххуысгӕнӕг ӕрмӕджытӕ. Дызӕрдыггаг нӕу, чиныгкӕсӕгӕн уыдон ахъаз кӕй уыдзысты ацы рагон ӕмӕ вазыгджын Чиныг хуыздӕр бамбарынӕн.

Библийы алы хицӕн чиныджы размӕ дӕр ис разныхас. Уый ӕргом кӕны чиныджы сӕйраг темӕтӕ, цыбырӕй дзуры йӕ ныффыссӕджы тыххӕй ӕмӕ, цы рӕстӕджы фыст ӕрцыди, уый фӕдыл.

Чиныджы текст йӕхимидӕг дихгонд у скъуыддзӕгтыл. Алы скъуыддзагӕн дӕр ис, йӕ сӕйраг мидис кӕнӕ темӕ йын чи ӕргом кӕны, ахӕм сӕргонд. Сӕ мидис ӕндӕр чингуыты (зӕгъӕм, Евангелийы кӕнӕ Паддзахӕдты ӕмӕ Азфыстыты) цы скъуыддзӕгтӕн фӕлхатгонд цӕуы, уыдоны сӕргӕндты бынмӕ, къӕлӕтты мидӕг, лӕвӕрд ис уыцы чингуытӕм бацамындтытӕ.

Чиныджы сыфтӕн сӕ фӕзауты дӕр ис, цӕмӕйдӕр ацы бынаты хуызӕн чи у, Библийы ӕндӕр ахӕм бынӕттӕм бацамындтытӕ: уым дӕр дзырдӕуы ацы темӕйыл, пайдагонд цӕуы уыцы иу дзырдбастӕй ӕмӕ а. д.

Йесо Чырысти ӕмӕ Ног Фӕдзӕхст ныффысджытӕ арӕх цитатӕтӕ хастой Рагон Фӕдзӕхстӕй. Ахӕм бынӕттӕ ацы тӕлмацы бӕрӕггонд цӕуынц курсивӕй, Рагон Фӕдзӕхстмӕ бацамынд та ис чиныджы сыфы фӕзауы. Зӕгъӕм, Матфейы Евангелийы (1:23) ӕмбӕлы цитатӕ пехуымпар Исайайы чиныгӕй (7:14). Фӕлӕ чиныгкӕсӕг хъуамӕ йӕ зӕрдыл дара иу хъуыддаг: Ног Фӕдзӕхст чи ныффыста, уыдон цитатӕтӕ арӕхдӕр хастой дзуттаг ӕвзагыл фыст Рагон Фӕдзӕхстӕн йӕхицӕй нӕ, фӕлӕ йӕ бердзенаг тӕлмацӕй — Септуагинтӕйӕ. Уымӕ гӕсгӕ Ног Фӕдзӕхсты иуӕй-иу цитатӕты мидис хицӕн кӕны, Рагон Фӕдзӕхст ирон ӕвзагмӕ цы дзуттаг текстӕй тӕлмацгонд ӕрцыди, уымӕй. Дыкъӕдзыгтӕй бӕрӕггонд сты ӕрмӕстдӕр комкоммӕ цитатӕтӕ.

Тексты мидӕг дӕлӕрдыгӕй ис хицӕн стихты мидис ӕмбарынгӕнӕг дӕлфыстытӕ. Уыдонӕй иутӕ ӕргом кӕнынц зынӕмбарӕн нӕмттӕ ӕмӕ дзырдты мидис кӕнӕ та ӕвдисынц Библийы заманы культурон хицӕндзинӕдтӕ, иннӕтӕ дзурынц, ацы стихӕн ма ӕндӕрхуызы куыд бамбарӕн ис, уый тыххӕй.

Чиныджы кӕрон ис ахсджиаг дзырдтӕ ӕмӕ дзырдбӕстыты сӕрмагонд дзырдуат ӕмӕ Библийы заманы Хӕстӕг Скӕсӕн ӕвдисӕг нывӕцтӕ.

Библи у, зӕххы цъарыл цы чингуытӕ ис, уыдонӕн сӕ диссагдӕртӕй иу. Уый нӕ ахуыр кӕны ӕндӕрхуызон цӕрын, ӕргом нын кӕны, царды мидӕг ахсджиагдӕр цы у ӕмӕ Хуыцауы цӕсты бынтондӕр цы нӕ ахады, уый. Библийы фӕлгонцтӕ ӕмӕ мотивтӕ барджынӕй ӕрцардысты дунеон культурӕйы. Литературӕ, нывкӕнынад ӕмӕ музыкӕйы бирӕ ис Библийы бындурыл арӕзт зӕрдӕмӕхъаргӕ уацмыстӕ. Чингуыты Чиныг у, алы фыссӕг дӕр кӕмӕ бӕллы, дунеон литературӕйы уыцы ӕрттиваг бӕрзӕнд. Фӕлӕ ма уымӕй уӕлдай уый у Хуыцауы ахастдзинӕдты ӕрфыст адӕмимӕ, Хуыцауӕн Йӕхи ӕмӕ Йӕ фӕндоны раргом. Библи ӕвдисӕн лӕууы адӕймаг суӕвӕг Хуыцауы Дзырды цард ӕмӕ ахуырадӕн. Сыгъдӕг Фысты мидис ӕххӕстӕй раргом вӕййы, йӕ зӕрдӕмӕ йӕ литературон цыртдзӕвӕны хуызы чи райсы ӕмӕ йын йӕ литературон арӕхстдзинадыл чи дис кӕны, уыдонӕн нӕ, фӕлӕ йӕ, Сфӕлдисӕг Йӕ адӕмӕн цы зӕгъынмӕ хъавы, уый базоныны тыххӕй йӕ чи кӕсы, уыдонӕн. Мах зӕрдӕбынӕй кувӕм, цӕмӕй ацы тӕлмац ӕххӕстӕй фӕхӕццӕ кӕна ирон адӕммӕ Хуыцауы ныхас, Фарны Уац, цӕмӕй йӕ сӕ зӕрдӕмӕ айсой ӕмӕ сын ӕххуысгӕнӕг уа ӕнӕзӕрдӕхудт ӕмӕ сабыр царды мидӕг.

Уӕрӕсейы Библийы ӕхсӕнад ӕмӕ Библийы тӕлмацы институт стыр арфӕ кӕнынц ацы уаз Чиныджы тӕлмацгӕнджытӕ ӕмӕ редактортӕн, стӕй йын иннӕ адӕмӕй дӕр рухсмӕ рауадзынмӕ цӕстуарзонӕй алы ӕххуыс чи бакодта, ӕппӕт уыдонӕн.

Иов

Иов

1. Разныхас

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Разныхас

Иовы чиныг

Иовы чиныг дзуры, ӕвирхъау бӕллӕхтӕ чи бавзӕрста, ахӕм адӕймаджы цардыл: уый баззайы ӕнӕ исбонӕй, йӕ сывӕллӕттӕ иууылдӕр амӕлынц, йӕхӕдӕг уӕззау низӕй фӕрынчын вӕййы. Кӕм ис рӕстдзинад? Куыд ис цӕрӕн, ахӕм фыдбылызтӕ кӕм цӕуы, уыцы дунейы?

Иовмӕ йе ’рдхӕрдтӕ зӕрдӕтӕ ӕвӕрынмӕ фӕзынынц, фӕлӕ йын тагъд рӕстӕджы уайдзӕфтӕ кӕнын райдайынц. Сӕ хъуыдымӕ гӕсгӕ, кӕд Иов хъизӕмар кӕны, уӕд ӕрмӕст йӕ тӕригъӕдты аххосӕй. Фӕлӕ уый разы нӕу семӕ, уымӕн ӕмӕ зоны: ахӕмӕй ницы ракодта, цӕмӕй йӕ Хуыцау афтӕ карзӕй бафхӕра. Иовы фӕнды Хуыцауимӕ лӕгӕй-лӕгмӕ фембӕлын, цӕмӕй Йын комкоммӕ зӕгъа, ӕназым кӕй у, ӕнӕхъуаджы йӕ кӕй сафы, уый. Иовы хӕлӕрттӕн сӕ ныхас айсы чиныджы ӕндӕр архайӕг — Елигу. Ӕппынфӕстаг Хуыцау Йӕхӕдӕг дзурын райдайы Иовимӕ. Кӕд Иовы фӕрстытӕн комкоммӕ дзуапп нӕ дӕтты, уӕддӕр Хуыцау ӕмӕ хъизӕмаргӕнӕг Иовы фембӕлд ахицӕн вӕййы сӕ фидыдӕй. «Хорз адӕм хъизӕмарӕй цӕмӕн мӕлынц?» Уыцы фарст цыма ӕнӕ дзуаппӕй баззад: иунӕг дзуапп ын — Хуыцау ӕмӕ адӕймаджы ӕргом фембӕлд.

Чиныг адих кӕнӕн ис фондз хайыл: 1) прозӕйӕ фыст бацӕуӕн (1—2 сӕртӕ); 2) Иовы ныхас йӕ хӕлӕрттимӕ, ӕртӕ циклӕй арӕзт (3—11, 12—20, 21—31 сӕртӕ); 3) Елигуйы ныхас (32—37 сӕртӕ); 4) Хуыцау фӕрстытӕ Иовмӕ (38—41 сӕртӕ); 5) прозӕйӕ фыст кӕронбӕттӕн (42 сӕр).

Иовы чиныгӕн йӕ фылдӕр фыст у рӕсугъд поэтикон ӕвзагӕй. Фӕлӕ ацы ӕвзаг у тынг зынӕмбарӕн. Чиныджы цы дзуттаг дзырдтӕ ’мбӕлы, уыдонӕй бирӕтӕ Библийы ӕмбӕлынц ӕрмӕст иунӕг хатт, ӕмӕ уымӕ гӕсгӕ сӕ нысаниуӕг бынтон ӕмбӕрстгонд нӕу.

Уыимӕ ма ацы чиныджы къухфыстыты ис, алыхуызты бамбарӕн кӕмӕн ис, бирӕ ахӕм бынӕттӕ — фразӕтӕ ӕмӕ дзырдбӕстытӕ. Фӕлӕ чиныджы иумӕйаг хъуыды уыдӕттӕй ӕппындӕр нӕ ивы.

1

Ӕнаипп ӕмӕ раст Иов

1^1Бӕстӕйы, Уц, зӕгъгӕ, уым, цардис иу лӕг, йӕ ном — Иов. Ӕнаипп ӕмӕ раст адӕймаг, Хуыцауы тас ӕм уыди ӕмӕ йӕхи хызта исты фыддзинад ракӕнынӕй+. 2Цотӕй йын рацыди авд фырты ӕмӕ ӕртӕ чызджы. 3Авд мины йӕм фыстӕ ӕмӕ сӕгътӕ уыди, ӕртӕ мины — теуатӕ, фондзсӕдӕ — сыл хӕрджытӕ, фондзсӕдӕ цӕды — галтӕ. Йӕ бирӕ фӕсдзӕуинтӕ йын йӕ хабӕрттӕ кодтой, йӕхицӕй номдзыддӕр нӕ уыди Скӕсӕны+.

4Иовы фырттӕ-иу радгай куы иу ӕфсымӕры хӕдзары ӕрӕмбырд сты, куы иннӕйы, фынг-иу ӕрӕвӕрдтой ӕмӕ-иу сӕ хотӕм фӕдзырдтой, цӕмӕй иумӕ фынгыл абадой. 5Сӕ куывды бонтӕ-иу куы ахицӕн сты, уӕд-иу сӕм кӕддӕриддӕр Иов йӕхимӕ фӕсидти, цӕмӕй сын Хуыцаумӕ скува. Райсомӕй-иу раджы сыстади ӕмӕ-иу сӕ алкӕй тыххӕй дӕр иууылсудзинаг нывонд ӕрхаста. Уымӕн ӕмӕ афтӕ хъуыды кодта Иов: «Кӕд, мыййаг, мӕ фырттӕ ӕнӕрхъуыдыйӕ Хуыцауы фӕхъыг кодтой ӕмӕ фӕтӕригъӕдджын сты?» Ӕмӕ кӕддӕриддӕр афтӕ кодта+.

Дунедарӕг сайтанӕн дӕтты Иовы бавзарыны бар

6Иу бон Хуыцауы фырттӕ[*] Дунедарӕджы раз ӕрлӕууыдысты, сайтан дӕр — се ’хсӕн+. 7Дунедарӕг ӕй бафарста: «Кӕцӕй ӕрбацыдтӕ?» Уый загъта: «Зӕххы цъарыл ӕрзылдтӕн, кӕрӕй-кӕронмӕ йӕ басгӕрстон»+. 8«Ӕмӕ уӕд мӕ цагъар Иовыл дӕ цӕст не ’рхӕцыд? — бафарста Дунедарӕг. — Зӕххыл уый хуызӕн ӕнаипп ӕмӕ раст адӕймаг нӕй. Хуыцауы тас ӕм ис, ӕмӕ исты фыд ракӕнынӕй йӕхи хизы». 9«Ӕнӕпайда куынӕ у Иовӕн Хуыцауы тас», — дзуапп радта уый Дунедарӕгӕн. — 10Исты йын Ды нӕ аудыс йӕхиуыл дӕр, йӕ бинонтыл дӕр ӕмӕ йӕ исбоныл дӕр? Арфӕгонд у Дӕуӕй йӕ къухты фӕллой, ӕмӕ йӕ фосы рӕгъӕуттӕ бӕстыл нал цӕуынц+. 11Уӕдӕ ма йын, цы йӕм ис, уымӕ фӕцагай, кӕддӕра Дӕ нӕ ралгъитид!+

12«Цыдӕриддӕр ӕм ис, уымӕй дӕ бар ис, — загъта Дунедарӕг, — фӕлӕ йын йӕхимӕ ма февнал». Ӕмӕ уыйадыл сайтан ацыди Дунедарӕджы цурӕй.

13Иу бон та Иовы фырттӕ ӕмӕ чызджытӕ сӕ хистӕр ӕфсымӕры хӕдзары цӕл кодтой, сӕн нуӕзтой. 14Уалынджы Иовмӕ хабаргӕнӕг фӕци: «Галтӕ быдыры хуым кодтой, сыл хӕрджытӕ уыдонӕй чысыл ӕддӕдӕр хызтысты, 15афтӕ ӕваст савайӕгтӕ ӕрбалӕбурдтой ӕмӕ сӕ атардтой. Дӕ кусджытӕ иууылдӕр карды комыл ӕфтыд фесты. Иунӕг ӕз ма аирвӕзтӕн удӕгасӕй, цӕмӕй дын ӕй фехъусын кӕнон»+.

16Уый йӕ ныхас нӕма фӕци, афтӕ ӕндӕр хабархӕссӕг ӕрбалӕууыди: «Арвӕй Хуыцауы зынг ӕрхауд, фысвос ӕмӕ ӕххуырстыты саусыгъд бакодта. Иунӕг ӕз ма аирвӕзтӕн удӕгасӕй, цӕмӕй дын ӕй фехъусын кӕнон»+. 17Уый дзырд нӕма фӕци, афтӕ та ӕндӕр хабархӕссӕг ӕрбалӕууыди: «Ӕртӕ къордӕй ӕрбалӕбурдтой халдейӕгтӕ ӕмӕ теуаты атардтой. Кусджытӕ карды комыл ӕфтыд фесты. Иунӕг ӕз ма аирвӕзтӕн удӕгасӕй, цӕмӕй дын ӕй фехъусын кӕнон»+. 18Уый дзырд нӕма фӕци, афтӕ та ӕндӕр хабархӕссӕг ӕрбалӕууыди: «Дӕ фырттӕ ӕмӕ дӕ чызджытӕ сӕ хистӕр ӕфсымӕры хӕдзары цӕл кодтой, сӕн нуӕзтой. 19Ӕвиппайды ӕдзӕрӕг быдырӕй тыхдымгӕ ӕрбацыди, хӕдзары цыппар фисынмӕ фӕлӕбурдта. Хӕдзар ныккалдис ӕмӕ дзы чидӕриддӕр уыди, уыдон фӕмард сты. Иунӕг ӕз ма аирвӕзтӕн удӕгасӕй, цӕмӕй дын ӕй фехъусын кӕнон».

Бирӕбыхсаг Иов

20Сыстади Иов, йӕ уӕлӕдарӕс арӕдывта фӕйнӕрдӕм, йӕ сӕр ныддаста[*]. Зӕххыл ныддӕлгом ис+
21ӕмӕ загъта: «Мадард бӕгънӕгӕй рацыдтӕн мӕ мады гуыбынӕй ӕмӕ уырдӕм дӕр мадард бӕгънӕгӕй ацӕудзынӕн: Дунедарӕг радта, Дунедарӕг айста. Арфӕгонд уӕд Йӕ ном!»+
22Уыимӕ ницы тӕригъӕды бацыди Иов, ницы азым ӕрхаста Хуыцаумӕ.

2

2^1Иу бон та Хуыцауы фырттӕ Дунедарӕджы раз ногӕй ӕрлӕууыдысты, сайтан дӕр семӕ+. 2Дунедарӕг ӕй бафарста: «Кӕцӕй ӕрбацыдтӕ?» «Зӕххы цъарыл ӕрзылдтӕн, кӕрӕй-кӕронмӕ йӕ басгӕрстон», — дзуапп радта уый. 3«Ӕмӕ уӕд мӕ цагъар Иовыл дӕ цӕст не ’рхӕцыд? — бафарста йӕ Дунедарӕг. — Зӕххыл уый хуызӕн ӕнаипп ӕмӕ раст адӕймаг нӕй. Хуыцауы тас ӕм ис, ӕмӕ фыд ракӕнынӕй йӕхи хизы. Ныронг дӕр ӕнаипп у. Ды та Мӕ йӕ ныхмӕ ардыдтай, цӕмӕй йӕ Ӕз ӕнӕ исты аххосӕй бабын кӕнон». 4«Йӕхи цармӕн мацы уӕд, уый йеддӕмӕ адӕймаг кӕйфӕнды царм дӕр рауӕлдай кӕндзӕн, — дзуапп радта сайтан Дунедарӕгӕн. — Йӕхи царды сӕраппонд, цыдӕриддӕр ӕм ис, уыдоныл фӕстӕмӕ нӕ фӕхӕцдзӕн. 5Фӕлӕ ма йын уӕдӕ йӕхи стӕг, йӕхи буармӕ февнал, кӕддӕра Дӕ нӕ ралгъитид?» 6«Дӕ къухты ис, — загъта Дунедарӕг. — Цы дӕ фӕнды, уый йын кӕн, ӕрмӕст ӕй удӕгасӕй ныууадз».

7Ӕмӕ уыйадыл сайтан ацыди Дунедарӕджы цурӕй. Иовы буар йӕ къахы бынтӕй йӕ сӕры онг судзаг цъутхал фестын кодта+. 8Иов фӕнычы сбадт ӕмӕ дурыны састӕй йӕ буар хафта+. 9Йӕ ус ын загъта: «Уыцы ӕнаиппӕй кӕдмӕ лӕудзынӕ? Хуыцауӕн ӕвзӕр зӕгъ[*] ӕмӕ боны фӕстагмӕ амӕл!» 10«Сӕлхӕр усы ныхӕстӕ кӕныс! — дзуапп ын радта Иов. — Ау, Хуыцауӕй хорз райсынмӕ цӕттӕ куы вӕййӕм, уӕд Дзы ӕвзӕр исты цӕуылнӕ хъуамӕ райсӕм?»

Ӕмӕ йӕ иу ныхасӕй дӕр тӕригъӕды нӕ бацыди Иов+.

Йӕ хӕлӕрттӕ бӕрӕггӕнӕг ӕрбацыдысты Иовмӕ

11Иовы бӕллӕхты кой йе ’ртӕ хӕлары ӕрыхъуыстой ӕмӕ йӕ бабӕрӕг кӕнынмӕ сӕ хӕдзӕрттӕй рараст сты: Елифаз — Теманы сахарӕй, Билдад — Шуахӕй, Цофар — Наамайӕ. Сӕмбӕлдысты, цӕмӕй йӕм иумӕ ацӕуой, йе ’нцой балӕууой ӕмӕ йын ныфсытӕ авӕрой+. 12Дардӕй суыдтой Иовы ӕмӕ йӕ нал базыдтой. Уӕд ӕртӕ хӕлары хъӕрӕй ныккуыдтой, сӕ уӕлӕдарӕс фӕйнӕрдӕм арӕдывтой, армыдзагӕй сӕ сӕртыл рыг калдтой[*]+. 13Авд боны ӕмӕ авд ӕхсӕвы йӕ фарсмӕ зӕххыл фӕбадтысты. Иу ныхас дӕр сӕ ничи скодта, уымӕн ӕмӕ йын йе стыр хъизӕмар уыдтой+.

3

Иовы хъарӕг

3^1Иов дзурын райдыдта ӕмӕ, дунемӕ цы бон фӕзынди, уый фелгъыста. 2Загъта Иов:

3«Дӕлдзӕх ныххауӕд мӕ райгуырӕн бон,
гуырдз равзӕрд, зӕгъгӕ,
куы загъдӕуыди, уыцы ӕхсӕв+.
4Саудалынг фестӕд уыцы бон,
Хуыцауӕй уӕлӕрвты рохуаты куыд аззайа,
рухсы цъыртт ӕм куыд никуы бакӕса!
5Саудалынг ӕмӕ йӕ мӕрдон фӕлм
ӕнӕхъӕнӕй сӕхи бакӕнӕнт,
сау ӕврагъ ыл ӕртыхсӕд,
ӕмӕ йыл тар хурдалынгау стыр тас бафтауӕд!
6Саудалынг фестӕд уыцы ӕхсӕв,
афӕдзы бонтӕм куыннӕ бахауа,
мӕйтӕй иуимӕ дӕр нымад куыннӕ ’рцӕуа!
7Уыцы ӕхсӕв гуырдз ма равзӕрӕд,
цины хъӕр ма райхъуысӕд!
8Бон чи ӕлгъиты,
Левиафаны[*] райхъал кӕнын кӕй бон у,
уыдоны ’лгъыст ӕй баййафӕд.
9Стъалы ма фӕзынӕд йӕ изӕры арвыл,
саугуырм бауӕд йӕ бонцъӕх,
хурыскастмӕ ныуурс уӕнт йӕ цӕстытӕ,
фӕлӕ сӕуӕхсиды рухс ма фенӕд!
10Уымӕн ӕмӕ мын мӕ ныййарӕджы
ӕнӕзӕнӕг нӕ фӕкодта,
хъизӕмӕрттӕн мӕ равзӕрын кодта.
11Мӕ мады гуыбынӕй куы рацыдтӕн,
тӕккӕ уыцы уысм мӕ уд цӕуылнӕ систон+?
12Уӕрджытыл мӕ цӕмӕн ӕрӕвӕрдтой[*],
мӕ мады ’хсырӕй мӕ цӕмӕн схастой?
13Мӕхицӕн ӕнӕмӕтӕй хуыссин ӕмӕ улӕфин,
14ныр сӕ арӕзтытӕ хӕлддзаг кӕмӕн сты,
кӕддӕры уыцы паддзӕхтӕ
ӕмӕ сӕ уынаффӕгӕнджытимӕ;
15йӕ сыгъзӕринтӕн
ныккӕнӕн кӕмӕн нӕ уыд,
йӕ хӕдзар ӕвзистӕй чи байдзаг кодта,
уыцы бонджын ӕлдӕрттимӕ.
16Баныгӕдтаиккой мӕ ӕфхӕлцытимӕ,
боны рухс чи нӕ федта, уыдонимӕ+.
17Уым ӕнаккӕгтӕ дӕр ӕрсабыр вӕййынц,
уым цардӕфхӕрдтӕ дӕр сулӕфынц,
18уым ахӕстытӕ дӕр ссарынц ӕнцой,
сӕ цӕстдарджыты хъӕр нал фӕхъусынц.
19Уым гыццыл лӕг дӕр ӕмӕ стыр лӕг дӕр
иу ран сты,
уым йӕ хицауӕй сӕрибар у цагъар.
20Удхаргӕнӕджы цӕмӕн хъӕуы рухс,
удвӕллады та — цард+?
21Мӕлӕтмӕ бӕргӕ у сӕ каст, фӕлӕ — нӕй,
хӕзна ссарынӕй сын уый уынд ӕхсызгондӕр уаид+.

22Ныццин кӕниккой уыдон сау ингӕныл,
чырыныл кӕй фӕхӕст сты, ууыл+.
23Цӕмӕн рардӕуы уыцы лӕгӕн цард,
Хуыцау Йӕхӕдӕг йӕ развӕндаг
цӕлхдуртӕй кӕмӕн ӕхгӕны+?
24Мӕ тыхулӕфт мӕ хӕринаг у ныр,
мӕ хъӕрзын донау ивылы.
25Цӕмӕй-иу тарстӕн, уый мыл ныр ӕрцыд,
Цӕмӕй стъӕлфыдтӕн, уый мӕ баййӕфта+.
26Ӕнцой мын нӕй, ӕрсабыр нӕй, ӕрулӕфт,
ӕрмӕстдӕр удхар у мӕнӕн мӕ хай».

4

Елифазы фыццаг ныхас

4^1Ӕмӕ дзуапп радта Елифаз, теманаг:

2«Куы дын бафӕнда исты зӕгъын искӕй,
уӕд дын йӕ дзырд куы фӕхъыг уа, мыййаг?
Фӕлӕ ӕнӕ зӕгъгӕ дӕр куыд ис?
3Бирӕтӕн-иу дӕхӕдӕг зонд амыдтай,
цы къухтӕ-иу ӕрлӕмӕгъ сты,
уыдон-иу фӕфидар кодтай,+
4фӕцудӕгӕн ныфсы хос уыд дӕ ныхас,
лӕмӕгъ къӕхтӕ-иу нал кодтой дыдӕгътӕ.
5Дӕхи рад у ныр та, ӕмӕ нӕ быхсыс;
фыдбылыз дӕхиуыл ӕрцыд,
ӕмӕ катайы бацыдтӕ.
6Хуыцауы тас дын ӕнцой хъуамӕ ма дӕттид,
дӕ фӕндӕгты ӕнаипдзинад — фидар ныфс+?
7Ахъуыды-ма кӕн:
кӕд чи бабын ис ӕнӕ аххосӕй,
раст адӕймаг кӕд фесӕфти+?
8Ӕрӕййӕфтон афтӕ:
тӕригъӕды хуым-иу чи бакодта
ӕмӕ-иу дзы фыддзинад чи байтыдта,
уыдонӕн-иу сӕхи кӕрдинаг фӕци,+
9уыдон Хуыцауы комытӕфӕй бабын вӕййынц,
Йӕ масты раулӕфтӕй ӕрбайсӕфынц+.
10Ӕрбацыдӕр вӕййынц домбайы рыхын,
знӕт домбайы хъӕлӕс,
ӕвзонг домбӕйтты ссыртӕ.
11Тыхджын домбай
ӕнӕ амӕттагӕй амӕлы,
мадӕл домбайӕн йӕ лӕппынтӕ
алырдӕмты ныххӕлиу вӕййынц.

12Раргом ис сусӕг дзырд мӕ удӕн,
мӕ хъустӕ мынӕг ныхас ӕрцахстой.
13Адӕм тарф фынӕй куы кодтой, уӕд мыл
ӕхсӕвы ӕнӕнцой цӕстылуайӕнтӕй+
14фыр тӕссӕй ризӕг бахӕцыд,
ме уӕнгтӕ ӕрызгъӕлдысты:+
15мӕ цӕсгомы рӕзты атахти цыдӕр мон,
ӕмӕ мӕ сӕры хъуын арц сбадти.
16Мӕ тӕккӕ раз куы ’рлӕууыди,
уӕд дӕр ӕй дзӕбӕх не ’взӕрстон,
ӕрмӕстдӕр ын йе ’ндӕрг уыдтон.
Ӕдзӕм уыд алцы, стӕй райхъуысти хъӕлӕс:+
17„Куыд уыдзӕн адӕймаг
Хуыцауӕй растдӕр?
Куыд уыдзӕни лӕг
йе Скӕнӕгӕй сыгъдӕгдӕр?+
18Уый Йӕ дӕлдӕртыл
ӕххӕстӕй Йӕ зӕрдӕ нӕ дары,
Йӕ зӕдты дӕр нӕ хоны ӕнӕлаз+.
19Цы загъдӕуа уӕд, сӕ бындур
зӕххы рыг кӕмӕн у,
ӕлыгӕй конд хӕдзӕртты[*] чи цӕры,
рӕмпӕгӕй ӕнцондӕр ӕртъӕппгӕнӕн кӕй ис!
20Сӕумӕрайсомӕй изӕрмӕ — сӕ цард,
ӕнустӕм куыд ӕрбатар уыдзысты —
зонгӕ дӕр ӕй нӕ бакӕндзынӕ.
21Сӕ уды таг ӕрбаскъуыйы,
уӕлзондмӕ нӕма сӕххӕссынц, афтӕмӕй“+.

5

5^1Ныхъхъӕр кӕн — чи дын ратдзӕн дзуапп?
Ӕппындӕр ничи, иу сыгъдӕг дӕр — нӕ!+
2Ӕдылыйы бабын кӕны йӕ маст,
ӕнӕзонд йӕ мӕстыгӕрӕй фесӕфы+.
3Ӕз федтон: ӕдылы
йӕ уидӕгтӕ арф нӕма ауагъта,
афтӕ ӕвиппайды йӕ хӕдзар
ӕрбайхӕлди, ӕлгъыстау.
4Йе ’намонд цотӕн феххуысгӕнӕг нӕ уыдзӕн,
кулдуары раз сӕ исчи куы мара, уӕд дӕр.
5Ӕххормаг лӕг ын бахӕрдзӕн йӕ тыллӕг —
какон сындз дӕр ӕй нӕ бауромдзӕн,
цыбӕлгӕнӕг ын бацахсдзӕн йӕ исбон.
6Уымӕн ӕмӕ фыдбылыз
сыджытӕй нӕ равзӕры,
ӕмӕ бӕллӕх быдыры не ’рзайы.
7Уый адӕймаг райгуыры хъизӕмарӕн,
цӕмӕй зынджы стъӕлфӕнау арвмӕ стӕха.
8Фӕлӕ мӕнӕн Хуыцаумӕ у ме ’ргом,
ӕмӕ мӕ хъаст Уымӕ хӕссын.
9Уымӕн Йӕ хъуыддӕгтӕ сты ӕгӕрон,
зонд сӕ нӕ ахсы,
Йӕ диссӕгтӕн кӕрон дӕр нӕй+.
10Зӕххы цӕсгом ӕхсы къӕвдайӕ,
донхорыг кӕны быдыртӕ+.
11Ӕгады бынаты чи уыди, уый сбӕрзонд кӕны,
кӕуинаг чи фӕци, уый фервӕзын кӕны+.
12Мӕнгӕрдты фӕндтӕ ӕрбайхалы,
сӕ къухтӕ сын фӕцыбыр кӕны.
13Ӕгӕр зондджынтӕн
сӕ хинтӕ сӕхи ныхмӕ саразы,
хинӕйдзӕгтӕн сӕ фӕндтӕ фехалы+.
14Боныгон сыл саудалынг ӕртыхсы,
бон-сихорафон, цыма ӕхсӕв у, уыйау,
куырмӕджы цӕуӕгау, цӕуынц+.
15Мӕгуыр лӕджы Уый бахизы сӕ кардӕй,
сӕ дзыхӕй, сӕ хъомысджын къухӕй+.
16Уымӕн нӕу мӕгуыр лӕг ӕнӕныфс,
уымӕн ӕрцӕуы ӕхгӕд мӕнгард ком+.

17Тӕхудиаг у,
Хуыцау зонды къахыл кӕй ӕвӕры, уый,
уымӕ гӕсгӕ Ӕппӕтхъомысы ’фхӕрдыл
дӕхи ма тигъ кӕн+.
18Уый цӕвгӕ дӕр Йӕхӕдӕг ныккӕны,
ӕмӕ цӕфтӕ дӕр Йӕхӕдӕг бабӕтты,
ныццӕвӕг дӕр ӕмӕ сдзӕбӕхгӕнӕг дӕр
Уый Йӕхӕдӕг у+.
19Ӕхсӕз бӕллӕхӕй дӕ бахиздзӕн,
ӕвдӕм дӕм хӕстӕг не ’рбацӕудзӕн+.
20Ӕххормаг заман
дӕ мӕлын нӕ бауадздзӕн,
хӕсты быдыры дӕ карды комӕй бахиздзӕн+.
21Фыдӕвзаг дӕм нӕ баххӕсдзӕн,
гӕныстонӕй дын тас нӕ уыдзӕн+.
22Гӕныстон ӕмӕ дӕм стонджы кой
худӕг дӕр ма кӕсдзӕн,
хъӕддаг сырдтӕй нӕ фӕтӕрсдзынӕ.
23Быдираг дуртӕ дын цӕдисонтӕ суыдзысты,
хъӕддаг сырдтимӕ хӕларӕй цӕрдзынӕ.
24Базондзынӕ, дӕ цатырӕн ницы тас у,
ӕркӕсдзынӕ дӕ бынӕттӕм —
алцӕмӕй дӕр нывыл сты.
25Дӕ цӕстӕй фендзынӕ дӕ бирӕ цоты,

Быдыры кӕрдӕгау ӕнӕнымӕц уыдзысты дӕ байзӕддаг+.

26Карджынӕй бацӕудзынӕ ингӕнмӕ,
йӕ афоныл кӕй банай кодтой,
йӕ афоныл найгонд ӕфсирау+.

27Уый афтӕ кӕй у,
уый мах лыстӕг равзӕрстам.

Ӕрбайхъус ӕмӕ йӕ бахынц».

6

Иовы дзуапп Елифазӕн

6^1Ӕмӕ дзуапп радта Иов:

2«Тӕхуды, мӕ рисӕн сбарӕн куы уаид,
мӕ мастӕн — тӕрӕзтыл ӕрӕвӕрӕн!
3Уӕд денджызы змисӕй уӕззаудӕр уаид,
мӕ дзыхы дӕр ныхас уымӕн нӕ бады+.
4Ӕппӕтхъомысы фӕттӕ мӕ ахызтысты,
марг дарынц мӕ удӕн,
фыртас мыл бафтыдта Хуыцау.+
5Искуыдӕр ма хъӕддаг хӕрӕг
хизгӕ-хизын фӕуасы?
Искуыдӕр ма гал
йӕ кӕвдӕсы раз богътӕ фӕкӕны?
6Ӕдзӕхх хойраг адӕн кӕмӕн у?
Айчы урсы цӕй ад ис?
7Ахӕм хойрагыл бандзӕвон,
уый дӕр мын ӕнад у,
ныр ме ’намонд сси мӕ хойраг.
8Тӕхуды, куы сӕххӕст уаид мӕ курдиат,
куы нӕ мын фӕсаид ме ’нхъӕлц Хуыцау!

9Тӕхуды, Хуыцауы мӕ ныцъцъист кӕнын куы бафӕндид
ӕмӕ мын мӕлӕтдзаг цӕф куы ныккӕнид!+
10Мӕ зӕрдӕ фӕлӕууид уӕд,
ӕмӕ раин мӕ хъизӕмӕртты,
уымӕн ӕмӕ никуы атигъ кодтон мӕхи
Уаз Хуыцауы ныхӕстыл!
11Цы ныфсӕй фӕразон,
хъару мӕм куынӕуал ис?
Цы уыдзӕн мӕ кӕрон? Цы ма у мӕ цард?!
12Исты мын дуры фидар ис?
Исты ӕфсӕйнагӕй конд дӕн?
13Мӕхицӕн ӕххуыс мӕхимидӕг агурон,
цавӕр ӕнцой мын ис?
14Дӕ тыхст хӕларӕн батӕригъӕд кӕн,
Хуыцауы тас ӕм куынӕуал уа, уӕддӕр.
15Фӕлӕ мӕныл ме ’фсымӕртӕ
тагъд донау сӕ зӕрдӕ сивтой,
уалдзыгон донвӕдау раив-баив кӕнынц+.
16Уыдон — ихы бын сау ӕрсдонау,
йӕ мидӕг миты фӕзгъӕртӕ
кӕмӕн ленк кӕны.
17Ӕнтӕфы айсысынц,
ӕмӕ сӕ донвӕд сурӕй аззайы.
18Уыдоны аххосӕй
чырӕласджытӕ фӕдзӕгъӕл вӕййынц,
ӕдзӕрӕг быдыры сӕ мӕлӕт ссарынц.
19Дзӕгъӕлы сӕ фӕагурынц
темайаг чырӕтӕ,
сӕ зӕрдӕ сыл дарынц
савайаг фӕндаггӕттӕ;+
20сӕ зӕрдӕдарӕн мӕнг разындзӕн,
фыдӕнхъӕл фӕуыдзысты,
хуыскъ ададжы цурмӕ
куы бахӕццӕ уой, уӕд.
21Сымах дӕр уыдоны хуызӕн —
мӕ дудгӕбон мын федтат ӕмӕ фӕтарстыстут.
22Куы ницы уӕ агуырдтон,
уӕ мулкӕй уын мӕ тӕрхонгӕнӕгӕн
гӕртам куы нӕ домдтон!
23Куы нӕ уын загътон:
„Ме знӕгтӕй мӕ фервӕзын кӕнут,
ме ’фхӕрджытӕн мын ахӕстаргъ бафидут!“
24Зонд мын бацамонут,
ӕмӕ мӕ дзых сӕхгӕнон,
цы фӕрӕдыдтӕн,
уый мын бамбарын кӕнут.
25Ӕргом ныхас зын уромӕн у,
фӕлӕ уӕ уайдзӕфтӕ
куы ницы марынц!
26Мӕ ныхӕстӕм мын
фау ӕрхӕссынмӕ хъавут?
Ӕмӕ сӕ дымгӕйы хай куы бакодтат+?
27Сымах сидзӕры тыххӕй
хӕлттӕ ӕппарут,
уӕ хӕларӕн дзыхъхъ къахут.
28Ӕрбакӕсут-ма мӕм,
уӕхи раз уӕ нӕ асайдзынӕн!
29Уӕхи ӕрӕмбарут, фыддзинад ма ’руадзут,
ӕрбайхъусут, ме ’рдыгӕй ис рӕстдзинад!
30Ау, ме ’взаг сайгӕ кӕны,
ау, мӕ ком мӕнгдзинады ад нал иртасы?!

7

7^1Адӕймагӕн нывгонд у
цагъары уӕззау куыст цӕрӕнбонты+.
2Цагъарау тыхсы ӕмӕ бӕллы аууонмӕ,
ӕххуырст кусӕгау йӕ цӕстытӕ
ныуурс вӕййынц йӕ куысты мыздмӕ+.
3Афтӕ мӕ хай сты мӕнӕн дӕр ӕнӕуд мӕйтӕ,
мӕ хъысмӕт — уӕззау ӕхсӕвтӕ.
4Куыддӕр ӕрхуыссын, афтӕ
сыстынмӕ ӕнхъӕлмӕ кӕсын райдайын,
фӕлӕ ӕхсӕв ныддаргъ вӕййы, ӕмӕ
боныцъӕхтӕм мӕ рафт-бафтӕй не ’рӕнцайын+.
5Мӕ буар скӕлм ис, хӕлмӕгтӕй нал зыны,
аскъуыдтӕ ис, ӕмӕ йӕ цъӕй мизы.
6Тынуафӕджы цъӕгъӕдзау
стырындз сты мӕ бонтӕ,
ӕмӕ сӕм кӕсын ныфссастӕй+.
7О ме Скӕнӕг, мӕ цард —
дымгӕйы иу ӕрбафуттау,
хорзӕй ницыуал фендзынӕн.
8Ныр мӕ чи уыны,
уый мӕ нал фендзӕни.
Кӕс — ӕмӕ нал дӕн+.
9Мигъы стыг тайын куыд райдайы
ӕмӕ куыд ӕрбайсӕфы,
афтӕ мӕрдтыбӕстӕм ныххизӕг дӕр
уӕлӕмӕ нал сыздӕхы.
10Йӕ хӕдзармӕ нал раздӕхдзӕн,
йӕ райгуырӕн уӕзӕг ӕй нал фендзӕни+.
11Уымӕ гӕсгӕ ӕз мӕ дзыхыл нӕ ныххӕцдзынӕн —
мӕ уды хъизӕмӕрттӕ фӕдзурдзынӕн,
мӕ уды риссӕгтӕ скалдзынӕн.
12Денджыз дӕн ӕви фурды залым дӕн, мыййаг,
хъахъхъӕнджытӕ мын цы сӕвӕрдтай?
13Мӕхицӕн бӕргӕ фӕзӕгъын,
мӕ хуыссӕнуат мын мӕ хъизӕмар айсдзӕн,
хуыссӕг мын мӕ зӕрдӕ фӕфидар кӕндзӕн.
14Фӕлӕ мӕ фыдфынты хай фӕкӕныс,
ӕбуалгъ нывтӕ мын мӕ цӕстытыл бафтауыс.
15Бӕргӕ, куынӕуал сулӕфин фӕлтау,
куы амӕлин ӕмӕ ацы буарӕй
куы фервӕзин.
16Сӕнад мын ис цард,
фӕлӕ йын кӕрон уыдзӕн.
Ныууадз мӕ! —
дымгӕйы иу ӕрбафуттау — мӕ бонтӕ!+
17Уый аккаг у адӕймаг,
ӕмӕ йӕ Ды афтӕ скадджын кӕнай
ӕмӕ дзы Дӕ цӕст ма исай+?
18Ӕрвылрайсом ӕм фӕзыныс,
алы уысм дӕр ӕй фӕлварыс+.
19Иу ран мӕ кӕд ныууадздзынӕ,
иу уысм мӕ кӕд феуӕгъд кӕндзынӕ, —
мӕ сӕт уӕд та нынныхъуырон+?
20Тӕригъӕды кӕд бацыдтӕн,
уӕд дӕр Дӕуӕн цы ракодтон,
о адӕмы Цӕстдарӕг?
Цӕмӕн мӕ сӕвӕрдтай мысанӕн,
мӕхицӕй дӕр куы стыхстӕн, уӕд+?
21Цӕуылнӕ мын ныббарыс мӕ азым,
цӕуылнӕ мын ныххатыр кӕныс
мӕ тӕригъӕд?
Ӕз рӕхджы фӕдӕлсыджыт уыдзынӕн,
агурдзынӕ ма мӕ, фӕлӕ — ницы!»

8

Билдады фыццаг ныхас

8^1Уӕд ын дзуапп радта Билдад, шуахаг:+

2«Ахӕм ныхӕстӕ кӕдмӕ кӕндзынӕ?
Дӕ дзыхы дзырд — уаддымгӕйау.
3Ау, Хуыцау тӕрхон сзыгъуыммӕ кӕны?
Ау, Ӕппӕтхъомыс рӕстдзинад сзыгъуыммӕ кӕны+?
4Кӕд дӕ цот Хуыцауы раз
тӕригъӕд ракодтой,
уӕд сын сӕ тӕригъӕды аккаг фӕци.
5Дӕ Хуыцауы зӕрдиагӕй куы агурай,
Ӕппӕтхъомысӕй хатыр куы курай,
6уӕд дӕм Уый ӕркӕсдзӕн ӕмӕ,
кӕд сыгъдӕг ӕмӕ раст дӕ,
уӕд дӕ фарс рахӕцдзӕн ӕмӕ дын дӕ цард
аккаг бынаты сбадын кӕндзӕн+.
7Цы суыдзынӕ, уый раз дӕм,
раздӕр цы уыдтӕ, уый ницыуал кӕсдзӕн.
8Бафӕрс-ма хистӕрты,
сӕ фыдӕлтӕн цы раргом ис, уый базон+.
9Мах та зноныккон стӕм ӕмӕ ницы зонӕм,
уымӕн ӕмӕ ӕрбайсӕфынц ӕндӕргтау
нӕ царды бонтӕ зӕххыл+.
10Уыдон дын бацамонӕнт,
уыдон дын радзурӕнт,
уыдон дын зӕрдӕбынӕй зӕгъӕнт:
11цъыфдзаст кӕм нӕй, уым цъӕнут ӕрзайы,
хъӕз ӕнӕ донӕй йӕхиуыл схӕцы?
12Дидинӕг фӕкалы,
фӕлӕ ӕнӕ донӕй, ӕнӕ ’ртонгӕйӕ дӕр,
иннӕ зайӕгойтӕй тагъддӕр бахус вӕййы+.
13Афтӕ у, Хуыцауы чи ферох кӕны,
уыдоны хъуыддаг дӕр,
ӕнӕхуыцау адӕймагӕн йӕ зӕрдӕ амӕлы+.
14Йӕ ныфс гӕбазгай ныввӕййы:
йӕ зӕрдӕ цӕуыл дары, уый тӕссонд у,
хӕлуарӕджы тынӕй уӕлдай нӕу+.
15Йӕ хӕдзарыл куы банцой кӕна,
уӕд ӕй уый нӕ бауромдзӕн,
йӕ тых йӕ бонӕй йыл куы ныххӕца,
уӕддӕр йӕ къахыл не слӕудзӕн+.
16Цъӕх-цъӕхидӕй хурмӕ бӕргӕ ӕрттивы,
йӕ къабӕзтӕ дыргъдоны фӕйнӕрдӕм фӕцыдысты.
17Йӕ уидӕгтӕ хуыртӕ гӕрдынц,
дурты цӕндыл хӕрдмӕ хилынц,
18фӕлӕ йӕ сыскъуын йӕ бынатӕй,
уӕд ыл йӕ бынат дӕр йӕ къух ауигъдзӕн,
ам дӕ уынгӕ дӕр никуы фӕкодтон, зӕгъгӕ+.
19Уый дын йӕ цардамонд!
Йӕ бынаты та ӕндӕртӕ сзайы.
20Хуыцау нӕ аппардзӕни рӕстаджы
ӕмӕ фыдгӕнӕджы фарс нӕ фӕлӕудзӕн.
21Уый дын фӕстӕмӕ дӕ цӕсгоммӕ
мидбылхудт раздахдзӕни,
дӕ ком дын цины хъӕртӕй
байдзаг кӕндзӕни+.
22Де знӕгтӕ худинаджы бын фӕуыдзысты,
ӕнаккӕгтӕ хӕдзархӕлдӕй баззайдзысты»+.

9

Иовы дзуапп Билдадӕн

9^1Ӕмӕ дзуапп радта Иов:
2«Бӕргӕ зонын, афтӕ кӕй у, уый,
фӕлӕ Хуыцауы раз адӕймаг
йӕхи куыд сраст кӕндзӕн+?
3Йӕ ныхмӕ чи бахъаст кӕндзӕн
ӕмӕ Йын Йӕ мин фарстӕй
иуӕн дӕр дзуапп чи ратдзӕн+?
4Иууылкуырыхон ӕмӕ
иууылхъаруджын дӕр
Йӕ ныхмӕ куыд фӕлӕудзӕн?
5Хӕхтӕ йӕ зонгӕ дӕр нӕ бакӕнынц,
афтӕмӕй сӕ ӕваст иуварс куыд ассоны,
мӕстыйӕ сӕ куыд фӕфӕлдахы, уый ничи зоны.
6Зӕхх йӕ бындзарӕй нынкъуысын кӕны,
йӕ бынатӕй йӕ фӕиртасы,
йӕ бындуртӕ йын нырризын кӕны+.
7Уый куынӕ зӕгъа, уӕд хур не скӕсдзӕн,
стъалытӕ гуыдырӕвӕрдӕй баззайдзысты.
8Уый райтындзы уӕлӕрвтӕ,
денджызты рӕгътыл лӕгӕрды+.
9Уый сфӕлдыста Аш[*], Кесил[*] ӕмӕ Хима[*],
стӕй хуссайраг стъалыгуппартӕ+.
10Уымӕн Йӕ хъуыддӕгтӕ
адӕймаджы зонд нӕ ахсы,
Йӕ диссӕгтӕн кӕрон нӕй!+
11Мӕ рӕзты рацӕуа —
нӕ Йӕ фендзынӕн,
Йӕ къахуынӕр Ын нӕ фехъусдзынӕн.
12Исты куы иса —
Йӕ ныхмӕ чи фӕлӕудзӕн?
Чи фӕхъӕр кӕндзӕн: „Уый цы ми кӕныс?“
13Хуыцау куы смӕсты уа —
нӕй Йын бауромӕн,
Рахавы лӕггадгӕнджытӕ Йӕ разы
сӕ зонгуытыл ӕрхаудзысты+.
14Уӕд Ын ӕз та цы дзуапп хъуамӕ раттон,
цавӕр ныхӕстӕ Йын хъуамӕ ссарон?
15Раст куы уон,
уӕд дӕр лӕгъстӕйӕ дарддӕр
ницы зӕгъдзынӕн мӕ Тӕрхонгӕнӕгӕн+.
16Куы Йӕм ныхъхъӕр кӕнин,
ӕмӕ мын дзуапп куы раттид,
уӕд дӕр мӕ нӕ бауырнид,
кӕй мӕм байхъусдзӕн, уый.
17Уаддымгӕйау мыл Йӕхи ныццавта,
ӕнаххосӕй мӕ хойы ӕмӕ хойы.
18Сулӕфын дӕр мӕ нӕ уадзы,
мастӕй мӕ скодта мӕ хъуырмӕ.
19Тыхыл куы дзурӕм — тых Уымӕ ис,
Тӕрхоныл куы дзурӕм —
тӕрхоны раз Ӕй чи ӕрлӕууын кӕндзӕн+?
20Раст куы уон, уӕд дӕр мӕ дзых
мӕхи ныхмӕ рацӕудзӕн;
азымджын куынӕ уон,
уӕд дӕр мӕ фӕзылынджын кӕндзӕн+.
21Сыгъдӕг дӕн,
фӕлӕ уый цы хъауджыдӕр у,
мӕ цард мын куы сӕнад ис, уӕд+?
22Ӕз афтӕ зӕгъын, ӕмӕ уӕлдай нӕу:
ӕмхуызон сафы Уый ӕназымы
ӕмӕ ӕнаккаджы+.
23Ӕнӕнхъӕлӕджы бӕллӕх мӕлӕтхӕссӕг у,
Уымӕ та рӕстаджы ныфссаст худӕг кӕсы.
24Фыдгӕнджыты къухы ис зӕхх,
ӕмӕ тӕрхоны лӕгты цӕстытӕ
кӕд Уый нӕ бакуырм кӕны, уӕд чи+?
25Фӕдисонау згъорынц мӕ бонтӕ,
уайынц, фӕлӕ сӕм хорзӕй ницы зыны+.
26Цъӕнут бӕлӕгътау тындзынц,
цӕргӕс йӕ амӕттагмӕ куыд тындза, афтӕ.
27Бӕргӕ фӕзӕгъын,
ныууадзон мӕ сагъӕс,
тарӕрфыг ма уон, мӕхиуыл схӕцон,
28фӕлӕ тӕрсын мӕ сомбонӕй,
зонын: ӕназым мӕ нӕ рахондзынӕ.
29Ӕмӕ кӕд азымджынӕй баззайдзынӕн,
уӕд ма цы у мӕ фыдӕбон дӕр?
30Митдоны мӕхи куы цынайон,
мӕ къухтӕ фӕныкдонӕй куы цӕхсон,+
31уӕд дӕр мӕ Ды цъыфы сӕвдулдзынӕ,
ӕмӕ мыл мӕ дарӕс дӕр ӕлгъ кӕндзӕн.
32Уый адӕймаг нӕу мӕнау,
цӕмӕй Йемӕ быцӕу кӕнон
ӕмӕ Йемӕ тӕрхондонмӕ ацӕуон+.
33Не ’хсӕн чи балӕууа,
нӕ дыууӕйыл дӕр ӕмхуызон
йӕ арм чи ӕрхӕсса, уый нӕй.
34Йӕ лӕдзӕг мӕ куы аиуварс кӕнид,
стыр тасы мӕ куынӕ ӕфтауид,
35уӕд ӕдӕрсгӕ сдзурин Йӕ разы,
фӕлӕ хъуыддаг афтӕ нӕу —
бынтон иунӕг дӕн ӕз.

10

10^1Цардӕй мӕ зӕрдӕ фӕцъӕх ис,
ӕмӕ куыннӕ кӕнон хъарджытӕ?
Мӕ уды хъизӕмар раргом кӕндзынӕн+.
2Хуыцауӕн зӕгъдзынӕн:
тӕрхон рахӕссынмӕ тагъд ма кӕн,
мӕ азым уал мын бамбарын кӕн!+
3Хорз Дӕм кӕсы
Де сконд адӕймаджы ’фхӕрын
ӕмӕ йыл Дӕхи тигъ кӕнын,
ӕнаккӕгтыл та аудын?
4Исты Дын адӕймаджы цӕстытӕ ис,
ӕмӕ Ды дӕр адӕймагау кӕсыс+?
5Исты Дӕ бонтӕ адӕймаджы бонтау сты,
Дӕ азтӕ — адӕймаджы азтау?
6Аххос мӕм цы агурыс,
тӕригъӕд мӕм ссарыныл цы архайыс?
7Зоныс ӕй, азымджын кӕй нӕ дӕн,
фӕлӕ мӕ Дӕ къухтӕй
ничи фервӕзын кӕндзӕн+.
8Дӕ къухтӕ мыл бафыдӕбон кодтой,
Дӕхи къухӕй мӕ скодтай,
афтӕмӕй мӕ ныр Дӕхи къухӕй сафыс+.
9Цыма ӕлыг дӕн, уыйау мӕ куыд арӕзтай,
уый Дӕ зӕрдыл ӕрлӕууын кӕн —
ныр мӕ фӕстӕмӕ
рыг куыд хъуамӕ фестын кӕнай+?
10Ӕркодтай мӕ ӕхсырау,
къӕдорау мӕ сбӕзджын кодтай+.
11Фыд ӕмӕ цармӕй, стӕг ӕмӕ нуарӕй
сифтонг дӕн.
12Цард мын балӕвар кодтай,
ӕдзух мыл аудыдтай,
ӕмӕ Дӕуыл лӕууыди мӕ уд.
13Фӕлӕ мӕнӕ ис, цы сусӕг кодтай, уый,
зонын дын Дӕ фӕндон.
14Тӕригъӕд мын нӕ ныббардзынӕ,
мӕ рӕдыд мын нӕ ныххатыр кӕндзынӕ.
15Кӕд аххосджын дӕн,
уӕд — додой мӕ къона!
Кӕд мӕм азымӕй ницы ис,
уӕддӕр мӕ сӕр хӕрдмӕ сисын
нӕ бауӕнддзынӕн.
Къӕхты бынмӕ ’рхаудтӕн,
худинаджы бын фӕдӕн,
мастӕй мӕ хъуырмӕ сдӕн.
16Мӕ мӕстытӕ къаддӕр нӕ кӕнынц.
Куыддӕр мӕхиуыл хӕрдмӕ схӕцын, —
домбайау мыл Дӕхи ныццӕвыс.
17Ног ӕмӕ ногӕй мӕ азымджын кӕныс,
Дӕ маст карзӕй-карздӕр кӕны,
фыдбылызтӕ иу иннӕйы фӕдыл
сыстадысты мӕ ныхмӕ+.
18Дунейы рухс мын
цӕмӕн фенын кодтай?
Фӕлтау куы амардаин —
уӕд мӕ никӕй цӕст федтаид!+
19Фӕлтау мӕ мады гуыбынӕй
комкоммӕ ингӕнмӕ куы бахаудаин,
цыма дунейыл мӕ кой дӕр нӕ уыди, афтӕ!
20Ӕз бирӕ нал ахӕсдзынӕн, ныууадз мӕ, —
иу чысыл уӕддӕр фӕхӕцон мӕхиуыл,+
21цалынмӕ ӕнустӕм нӕ ацыдтӕн
саудалынг бӕстӕм,+
22рухсы цъыртт кӕм нӕй,
рухс дӕр талынджы хуызӕн кӕм у, уырдӕм».

11

Цофары фыццаг ныхас

11^1Ӕмӕ йын дзуапп радта Цофар, наамайаг:+
2«Дӕргъвӕтин ныхасӕн дзуапп нӕй, ӕнхъӕлыс?
Бирӕ чи дзуры, дӕумӕ гӕсгӕ, раст уый вӕййы?
3Дӕ дзӕгъӕлдзырдмӕ дын хъуамӕ хъусӕй лӕууӕм,
куы нӕ хъазай, уӕд дын макӕ мачи зӕгъа?
4Афтӕ дӕм кӕсы, цыма рӕстытӕ дзурыс
ӕмӕ Хуыцауы раз сыгъдӕг дӕ+.
5Фӕлӕ ныр, тӕхуды,
Хуыцау исты куы сдзурид
ӕмӕ дын дзуапп куы раттид,
6Уӕлзонды сусӕгтӕ —
уӕлзонд бирӕвӕрсыг у —
дын куы раргом кӕнид,
уӕд базонис, дӕ тӕригъӕдтӕ дын Хуыцау
ӕгӕр хорз дӕр ма кӕй бары, уый.
7Хуыцауы ды куыд хъуамӕ раиртасай,
Ӕппӕтхъомысы
ӕххӕстӕй куыд хъуамӕ бамбарай?
8Уый арвӕй уӕлдӕр у.
Куыд ӕм сӕххӕсдзынӕ?
Мӕрдтыбӕстӕй арфдӕр у.
Куыд ӕй базондзынӕ+?
9Зӕххӕй ӕгӕрондӕр,
фурдӕй фӕтӕндӕр у Уый.
10Кӕмӕ фӕкомкоммӕ уа
ӕмӕ ахӕстоны кӕй бакӕна,
уымӕн цы йӕ бон у+?
11Уый зоны мӕнгӕрдты;
тӕригъӕд куы фена,
уӕд ӕй афтӕ куыд ныббардзӕн?
12Адӕймаг йе ’нӕзондӕй
зондджын ныхӕстыл схӕцы,
афтӕмӕй хъӕддаг хӕрӕгӕй уӕлдай
ницы ӕмбары.
13Дӕхи куы ӕрӕмбарай
ӕмӕ Йӕм, лӕгъстӕгӕнгӕ,
дӕ цӕнгтӕ куы ивазай,+
14дӕ тӕригъӕдтӕй куы фервӕзай,
дӕ цатырты аипджынӕй
куы ницыуал ныууадзай,+
15уӕд ӕнӕкъӕмдзӕстыгӕй
равдисдзынӕ дӕ цӕсгом,
фидар лӕудзынӕ дӕ къӕхтыл,
ӕмӕ дӕ ницы тас уыдзӕни.
16Ферох дӕ уыдзысты уӕд
дӕ хъизӕмӕрттӕ,
чи акалди, уыцы донау
нал ӕрлӕудзысты дӕ зӕрдыл.
17Бонрӕфтау ныййирд уыдзӕни дӕ цард,
сӕуӕхсидау срухс уыдзӕни дӕ цӕсгом+.
18Ӕрсабыр уыдзынӕ, ныфс дӕ бацӕудзӕни,
тас дын ницӕмӕй уыдзӕн,
ӕмӕ ӕнӕмӕтӕй бафынӕй кӕндзынӕ.
19Дӕхицӕн ӕнцад хуысдзынӕ,
ӕмӕ дын тас никӕмӕйуал уыдзӕн,
бирӕтӕ дӕ зӕрдӕ балхӕныныл архайдзысты+.
20Ӕнаккӕгтӕн та сӕ цӕстыты рухс ахуысдзӕн,
сӕ сӕр кӕм бафснайой, уый сын нӕ уыдзӕн,
сӕ зӕрдӕдарӕн фесӕфдзӕн».

12

Иовы дзуапп Цофарӕн

12^1Ӕмӕ дзуапп радта Иов:
2«Лӕгтӕ, ӕцӕгдӕр, сымах стут
ӕмӕ, куы амӕлат, уӕд ӕппӕт бӕсты зонд
мӕрдтӕм уемӕ ахӕсдзыстут!
3Мӕныл дӕр сымахау сӕр ис, ӕмӕ
ӕз дӕр сымахӕй ницӕмӕй дӕлдӕр дӕн,
стӕй ӕппӕт уыдӕттӕ чи нӕ зоны?
4Мӕ хӕлӕрттӕ мыл сӕхи худӕгӕй хӕссынц,
Хуыцау, дам ын мӕнӕ цы дзуапп радта —
ӕнӕкъӕм рӕстуд сын хъазӕнхъул сси!+
5Амондджын чи у — ӕнамонддзинадыл худы,
йӕ къӕхтыл фидар чи нӕ лӕууы,
уыдонӕн цӕттӕгонд у, зӕгъгӕ.
6Абырджыты хӕдзӕрттӕ цӕрӕг сты,
Хуыцауы чи мӕсты кӕны, уыдон ӕдас сты,
цыма Хуыцау сӕ къухы ис, уыйау+.

7Ӕгомыг фосы бафӕрс —
бамбарын дын кӕндзысты,
уӕларвон мӕргътӕ дын радзурдзысты;
8зӕххы бафӕрс — зонд дын бацамондзӕн,
доны кӕсӕгтӕ дын рахабар кӕндзысты.

9Чи нӕ зоны, алцыдӕр Дунедарӕг сфӕлдыста, уый?

10Алы цӕрӕг уд дӕр,
алы адӕймаджы царды комулӕфт дӕр
Йӕ къухы ис+.
11Ныхӕстӕ хъус не ’взары,
комарынг ад не ’нкъары+?
12Зӕронд куырыхон у,
бирӕ азтӕ зондыл ӕфтауынц+.
13Уӕлзонд дӕр, хъомыс дӕр Уымӕ ис,
уынаффӕ дӕр ӕмӕ амонгӕ дӕр Уый кӕны.
14Уый цы фехала — ничиуал ӕй сараздзӕн,
ахӕстоны кӕй бакӕна,
уый уырдыгӕй нал рацӕудзӕн+.
15Дӕттӕ куы баурома,
уӕд бӕстӕ бахус уыдзӕн,
куы сӕ рауадза —
зӕхх доны бын фӕуыдзӕн.
16Хъомыс дӕр ӕмӕ уӕлзонд дӕр Уымӕ сты,
сайӕг дӕр ӕмӕ сайд кӕуыл ӕрцыд —
дыууӕ дӕр Йӕ бар сты.
17Уый уынаффӕгӕнджытӕн
сӕ сӕрызонд фесафы,
тӕрхонгӕнджыты сӕдылы кӕны+.
18Паддзӕхтӕн сӕ рон раппары
ӕмӕ сын астӕубосӕй сӕ синтӕ алвасы+.
19Сауджынты бӕгъӕввадӕй атӕры,
хъомысджынтӕн сӕ хъомыс фесафы.
20Мӕлгъӕвзаджы ӕгомыг скӕны,
зӕрондӕн йӕ сӕрызонд баталынг кӕны.
21Уӕздӕтты сӕгад кӕны,
хъаруджынты тых скадавар кӕны+.
22Сау тарӕн йӕ арф байгом кӕны,
мӕрдон сӕудар рухсмӕ ракӕны+.
23Адӕмты бӕрзонд дӕр сисы
ӕмӕ сӕ сафгӕ дӕр фӕкӕны,
ныххӕлиу сӕ кӕны
ӕмӕ сӕ ӕрӕмбырд кӕны+.
24Адӕмты бардартӕн байсы сӕ зонд,
ӕдзӕрӕг быдыры, фӕндаг кӕм нӕй,
уым сӕ схӕтӕнхуаг кӕны,+
25ӕмӕ расыг лӕгтау, уырзӕй сгаргӕ,
сӕудары, ӕнӕ рухсӕй фӕхилынц+.

13

13^1Ӕппӕт уыдӕттӕ ӕз мӕхи цӕстӕй федтон,
алцы ӕз мӕхи хъусӕй фехъуыстон
ӕмӕ алцыдӕр бамбӕрстон.
2Ӕз дӕр сымахӕй къаддӕр нӕ зонын,
сымахӕй дӕлдӕр ницӕмӕй дӕн.
3Фӕлӕ мӕн фӕнды
Ӕппӕтхъомысимӕ дзурын,
мӕн фӕнды Хуыцауимӕ быцӕу кӕнын!+
4Сымах та мӕ дзӕбӕх кӕнут мӕнгдзинадӕй,
уе ’ппӕт дӕр стут ницӕйаг хосгӕнджытӕ!
5Фӕлтау куы ныхъхъус уаиккат,
уӕд уый уӕ зондыл дзурӕг уаид+.
6Ӕрбайхъусут, цы уын зӕгъын, уымӕ
ӕмӕ ахъуыды кӕнут мӕ ныхӕстыл.
7Уӕ сайӕн ныхӕстӕ Хуыцауы кӕм хъӕуынц,
ау, Уый сӕраппонд сайгӕ кӕндзыстут?
8Йӕ сӕрвӕлтау фӕливгӕ кӕнут,
Йӕ сӕрыл хӕцын сымахмӕ кӕсы?
9Куы уӕ бафӕлвара,
уӕд та цы фӕуыдзыстут?
Адӕймаджы куыд асайут,
афтӕ Йӕ афӕливдзыстут+?
10Цурон митӕ Йын куы кӕнат,
уӕд дӕр уӕ Йӕ азар нӕ фӕивгъуыйдзӕн.
11Ау, Йе стырадӕй не стъӕлфут,
Йӕ азарӕй Йын нӕ тӕрсут?
12Уӕ ныхӕстӕ рыгӕй уӕлдай не сты,
ӕлыгӕй конд уартыл уӕ зӕрдӕ ма дарут.
13Ныхъхъус ут уӕдӕ,
дзырды бар мын раттут.
14Мӕхимӕ дӕндагӕй лӕбурын,
мӕ къухы дарын мӕ уд.
15Мары мӕ — уӕддӕр Ыл мӕ зӕрдӕ дардзынӕн,
мӕ рӕстдзинадыл дзурдзынӕн Йӕ разы,
16ӕмӕ уый фӕрцы фервӕздзынӕн.
Ӕнӕхуыцау та Йӕм
хӕстӕг бацӕуын дӕр нӕ бауӕнддзӕн!
17Лӕмбынӕг-ма ӕрбайхъусут,
цы уын дзурын, уымӕ.
18Ӕз мӕ сӕрыл мӕхӕдӕг рахӕцдзынӕн,
уымӕн ӕмӕ, раст дӕн, уый зонын.
19Мӕ ныхмӕ дзурын
кӕд ӕмӕ искӕй бон суа,
уӕд ӕз банцайдзынӕн ӕмӕ мӕ уд сисдзынӕн+.
20Дыууӕ хъуыддагӕй мӕ бахиз ӕрмӕст,
ӕмӕ Дӕ мӕхи нал ӕмбӕхсдзынӕн:
21Дӕ къух мӕм мауал ис
ӕмӕ мын мӕ уд мауал лас
Де стыр тасӕй!+
22Уӕд-иу мӕм фӕсид,
ӕмӕ Дын дзуапп ратдзынӕн,
кӕнӕ мын ратт ныхасы бар,
ӕмӕ мын дзуапп дӕтт Дӕхӕдӕг+.
23Мӕ тӕригъӕдтӕ,
мӕ фыдракӕндтӕ бирӕ сты?
Бацамон мын мӕ тӕригъӕдтӕ
ӕмӕ мӕ рӕдыдтытӕ.
24Цӕмӕн мӕ ӕмбӕхсыс Дӕ цӕсгом,
Дӕхицӕн мӕ знагыл цӕмӕн нымайыс+?
25Бӕласӕй цы сыф ӕрхауди,
ууыл Дӕ тых фӕлварыс?
Хус тихалӕг Дӕ уӕлныхты цы сисыс+?
26Кӕуинаг хъысмӕт мын сныв кодтай,
мӕ рагбонты рӕдыдтытӕ мын
бафидын кодтай карзӕй+.
27Мӕ къӕхтыл мын хъадамантӕ бакодтай,
гакк мыл сӕвӕрдтай,
мӕ алы къахдзӕф дӕр Дын нысангонд у+.
28Ӕмӕ бартхутӕг дӕн бутъройау,
рӕмпӕгдзӕф дарӕсау мӕхимидӕг згъӕлын+.

14

14^1Сылгоймаг кӕй ныййардта,
уыцы адӕймагӕн йӕ цард цыбыр у,
йӕ маст та — бирӕ+.
2Дидинӕгау райхӕлы ӕмӕ бахус вӕййы,
ӕндӕргау фӕзыны ӕмӕ фӕцыдӕр вӕййы+.
3Ӕмӕ Дӕ цӕстытӕ уымӕй нӕ исыс,
тӕрхондонмӕ уый кӕныс?
4Чъизи цы у, уырдыгӕй исчи
сыгъдӕгӕй исты райсдзӕни? Ничи+.
5Кӕд адӕймагӕн йӕ царды бонтӕ нымад сты,
кӕд Дын йӕ мӕйтӕ дӕр барст сты,
ӕмӕ йын уыцы арӕны сӕрты ахизӕн нӕй,
6уӕд ӕй иу чысыл сулӕфын бауадз,
ӕххуырст кусӕг йӕ куысты фӕстӕ
куыд баулӕфы, афтӕ+.
7Бӕласы дӕр ма йӕ фидӕнӕй ныфс и:

акалӕнт ӕй — йӕ бындзӕфхад ногӕй ӕвзар суадздзӕн.

8Йӕ уидӕгтӕ зӕххы бын куы базӕронд уой,
йӕ мард къодах зӕххы бын куы фӕуа,
9уӕд дӕр, доны хъӕстӕ фӕци, зӕгъгӕ,
ногӕй ӕвзартӕ суадздзӕн
ӕмӕ ӕвзонг талайау рӕзынмӕ фӕуыдзӕн.
10Лӕг та амӕлы ӕмӕ бартхутӕг вӕййы.
Йӕ уд сисы ӕмӕ нал фӕзыны.
11Цады дон байсысы,
цӕугӕдон бахус вӕййы, хуыскъ адаг фесты+.

12Афтӕ адӕймаг дӕр: ӕруатон вӕййы ӕмӕ нал сысты,
ӕмӕ, цалынмӕ арв йӕ бынаты уа,
уӕдмӕ уый йӕ мӕрдон фынӕйӕ
нӕ райхъал уыдзӕн+.
13Тӕхуды, мӕрдтыбӕсты мӕ куы бамбӕхсис,
цалынмӕ Дӕ маст ӕрцӕуа
ӕмӕ афтӕмӕй бӕлвырд ӕмгъуыды фӕстӕ
Дӕ зӕрдыл ӕрлӕууон, уӕдмӕ!+
14Фӕлӕ ма амӕлӕг куыд райгас уыдзӕни?
Цалынмӕ мӕ рӕстӕг ахицӕн уа,
уӕдмӕ ӕнхъӕлмӕ кӕсдзынӕн фервӕзынмӕ+.
15Басиддзынӕ мӕм,
ӕмӕ Дын ӕз дзуапп ратдзынӕн:
Ды ме Скӕнӕг дӕ ӕмӕ мӕ ӕрымысдзынӕ+.
16Мӕ алы къахдзӕф дӕр мын нымайыс ныр,
фӕлӕ мӕм уӕд тӕригъӕд
кӕд нал агурис,+
17мӕ тӕригъӕдтӕ мын
мыхуырӕвӕрд[*] скӕнис,
мӕ аххӕстӕ мын бамбӕхсис.
18Фӕлӕ хох куы рафӕлдӕхы,
уӕд базгъӕлӕнтӕ вӕййы,
къӕдзӕх йӕ бынатӕй феггуырсы;
19дон дуртӕ баууилы,
зӕххы уӕлцъар йӕ уӕлныхты айсы.
Афтӕ Ды дӕр адӕймаджы ныфс амарыс!
20Куы йӕ ’рцӕвай —
ӕрбайсӕфдзӕни ӕнустӕм,
йӕ цӕсгомы хуыз ын аивдзынӕ
ӕмӕ йӕ арвитдзынӕ.
21Йӕ зӕнӕг рӕгъмӕ рацыдысты ӕви нӕ,
уый нӕ зондзӕн;
исчи сӕ ӕфхӕры ӕви нӕ,
уый нӕ фендзӕн+.
22Ӕрмӕст йӕхи буары рыстӕй риссы,
ӕрмӕст йӕхи удыл марой кӕны».

15

Елифазы дыккаг ныхас

15^1Ӕмӕ йын дзуапп радта Елифаз, теманаг:+
2«Куырыхон лӕг уӕлӕнгай ныхас нӕ кӕны,
скӕсӕйнаг фыддымгӕйӕ йӕхи нӕ ныддымсы+.
3Сӕнттӕ цӕгъдын дын не ’мбӕлди,
быцӕугӕнгӕйӕ: куырыхон лӕг
ахӕм ӕнӕуаг дзыхӕй нӕ дзуры.
4Хуыцауы тас дӕхицӕй аиуварс кодтай
ӕмӕ иннӕты куывд къуылымпы кӕныс.
5Дӕ тӕригъӕд дӕ ардауы афтӕ дзурыныл,
ӕмӕ мӕнгард ныхас кӕныс.
6Ӕз нӕ — дӕхи ’взаг дӕ кӕны азымджын,
дӕхи ныхӕстӕ дыл цӕуынц комдзог+.
7Исты ӕппӕт адӕмы разӕй ды райгуырдтӕ,
къуылдымтӕй дӕр раздӕр ды равзӕрдтӕ+?
8Ӕви Хуыцауы ӕмбырды уыдтӕ
ӕмӕ ӕппӕт уӕлзонд дӕр дӕхи бакодтай+?
9Уагӕры ды, мах цы нӕ зонӕм,
ахӕмӕй цы зоныс?
Махӕн ӕнӕмбӕрст цы у,
ахӕмӕй цы бамбӕрстай,+
10не ’хсӕн урссӕр зӕрӕдтӕ дӕр куы ис,
дӕ фыдӕй дӕр зӕронддӕртӕ?
11Ау, Хуыцауы зӕрдӕвӕрд дын фаг нӕу?
Ау, хӕларзӕрдӕ ныхӕстӕ чысыл фехъуыстай ды?
12Дӕ зӕрдӕйы фӕдыл кӕдӕм цӕуыс,
уыцы сӕрхызтӕй дӕ ных кӕдӕм сарӕзтай,
13Хуыцауӕн Йӕ ныхмӕ куы сдӕ
ӕмӕ ахӕм ныхӕстӕ куы кӕныс, уӕд?
14Цы у адӕймаг, цӕмӕй сыгъдӕг уа?
Сылгоймаг кӕй ныййардта,
уымӕн рӕстуд уӕвӕн куыд ис,+
15кӕд ӕмӕ Хуыцау
Йӕ сыгъдӕджытыл дӕр не ’ууӕнды,
арв дӕр сыгъдӕгыл нӕ нымайы+?
16Адӕймаг та бынтон ӕлгъаг ӕмӕ хӕлд у,
тӕригъӕды бацӕуын
уымӕн дон нуазынау у+.
17Ӕрбайхъус-ма, ӕмӕ дын радзурон,
мӕхи цӕстӕй цы федтон,
18куырыхонтӕ фыдӕлтӕй цы фехъуыстой
ӕмӕ цы нӕ басусӕг кодтой, уый+.
19Ӕрмӕстдӕр уыдонӕн лӕвӕрд ӕрцыди зӕхх,
ӕмӕ ӕндӕр искӕмӕн се ’хсӕн бынат нӕй.
20Ӕнаккаг йӕ бонтӕ хъизӕмаримӕ ’рвиты,
нымад сты йӕ азтӕ фыдгӕнӕгӕн.
21Удаист хъӕр йӕ хъусты зӕлы,
ӕнӕнхъӕлӕджы йӕм ӕрбалӕууы йӕ сафӕг.
22Саудалынгӕй фервӕзыны ӕнхъӕл нал у,
марӕн цыргъаг ӕм ӕппынӕдзух дардӕуы.
23Рахау-бахау кӕны сынтыты холыйау,
зоны: йӕ сӕфты бон ӕм цӕттӕйӕ лӕууы.
24Зындзинӕдтӕ ӕмӕ йӕ бӕллӕхтӕ
тасы ӕфтауынц,
сӕ быны йӕ скодтой тыхагур паддзахау,
25уымӕн ӕмӕ Хуыцаумӕ йӕ къух систа,
Ӕппӕтхъомысы ныхмӕ растади,
26сӕрхызтӕй-иу Йӕ размӕ
уӕззау уартимӕ ралӕууыд;
27уымӕн ӕмӕ фыр нӕрдӕй
йӕ цӕстытӕ дӕр нал зынынц,
йӕ фӕрстӕ ӕрзӕбултӕ сты+.
28Ӕрцӕрдзӕни гӕныстон сахарты,
ӕркӕлынӕввонг ӕдзӕрӕг хӕдзӕртты.
29Цард ыл не ’рхӕцдзӕн, бын не скӕндзӕн,
зӕххыл не ’рбынӕттон уыдзӕн.
30Сау бон ыл акӕндзӕн,
йӕ талатӕ арты бавзалы уыдзысты,
Хуыцауы комытӕфӕй ӕрбайсӕфдзӕн+.
31Тутт ныфсытӕ ма ’вӕрӕд йӕхицӕн:
уыдон ын ницы пайда ӕрхӕсдзысты.
32Йӕ афонмӕ нӕ ахӕццӕ уыдзӕн,
йӕ къалиутӕ быгъдӕгӕй аззайдзысты+.
33Сӕнӕфсирау йӕ гага
цъӕхӕй азгъӕлдзӕн,
оливӕйау йӕ дидин
ӕрызгъӕлдзӕни зӕхмӕ.
34Уымӕн ӕмӕ ӕнӕхуыцауы къона
ӕвӕстаг у,
уӕййаг лӕджы цатыр зынджы хай кӕны+.
35Ахӕм адӕймаг йӕ зӕрдӕйы бын
фыдбылыз хӕссы, аргӕ бӕллӕх кӕны,
йӕ мидӕг ӕрмӕстдӕр мӕнгарддзинад ӕвзӕры»+.

16

Иовы дзуапп Елифазӕн

16^1Ӕмӕ дзуапп радта Иов:

2«Ахӕм ныхӕстӕ ӕз бирӕ фехъуыстон,
уӕ ныфсӕвӕрӕн ныхӕстӕй
масты ӕфтаут ӕрмӕстдӕр.
3Цымӕ ацы дзӕгъӕлдзырдӕн
кӕрон кӕд уыдзӕн?
Уый бӕрц дӕ удхарӕй цы мары,
цӕмӕй ахӕм дзуапп раттай+?
4Сымах мӕ бынаты куы уаиккат,
уӕд ӕз дӕр ахӕм ныхӕстӕ кӕнин;
дзурин уӕ ныхмӕ,
мӕ сӕр-иу, уайдзӕфгӕнгӕ, банкъусин.
5Дзӕгъӕлдзырдӕй уын ныфсытӕ ’вӕрин,
былты змӕлдӕй уӕ сабыр кӕнин.
6Дзургӕйӕ дӕр не ’нцайы мӕ рыст,
ӕдзӕмӕй дӕр мын нӕу ӕнцондӕр.

7Мӕ тых мын басаста бынтондӕр,
мӕ бинонты мын бабын кодта+.
8Фӕлӕбурдта мӕм,
мӕ ныхмӕ Йӕхӕдӕг ӕвдисӕн ныллӕууыд,
мӕ азымыл мӕ лӕмӕгъдзинад дӕр дзуры.
9Фыр мӕстӕй мӕ ’ргӕвды,
Йӕ дӕндӕгты къӕс-къӕс мӕм цӕуы;
ныккастысты мӕм ме знӕгтӕ+.
10Сӕ дзыхтӕ мӕм ныххӕлиу кодтой,
мӕстӕй мӕ марынц,
мӕ рустӕ мын цӕвынц+.
11Ӕнӕхуыцӕутты амӕттаг мӕ бакодта Хуыцау,
ӕнаккӕгты къухтӕм мӕ радта.
12Ӕвӕлмон уыдтӕн,
фӕлӕ мын Уый мӕ бӕрзӕймӕ фӕлӕбурдта,
тугӕрхӕмттӕ мӕ фӕкодта,
Йӕхицӕн мӕ мысанӕн сӕвӕрдта+.
13Ихуарӕгау мыл Йӕ фӕттӕ ныккалдта,
уыргӕфтыд ӕмӕ тугомынты мӕ фӕкодта+.
14Мӕ буар Йӕ цӕфтӕй нал зыны,
нӕрӕмон хӕстонау мыл Йӕхи ныццавта.
15Мӕ буар сӕхъис дарӕсӕй ӕрбамбӕрзтон,
мӕ кад фӕнычы баныгӕдтон.
16Фыр куыдӕй судзы мӕ цӕсгом,
саудалынг мын сӕхгӕдта мӕ цӕстытӕ.
17Афтӕмӕй мӕ зӕрдӕмӕ ницы хӕссын,
сыгъдӕгзӕрдӕйӕ цӕуы мӕ куывд.
18О зӕхх! Мӕ туг мын ма басусӕг кӕн —
мӕ фӕдисхъӕр мын дӕ хуылфы ма бамбӕхс!
19Уӕлӕрвты мын ис Ӕвдисӕн,
бӕрзӕндты мын ис Сӕрылхӕцӕг+.
20Мӕ хӕлӕрттӕ мыл худынц,
фӕлӕ мӕ цӕссыг Хуыцауы раз калын.
21Хуыцауы ӕмӕ адӕймаджы ӕхсӕн
тӕрхонгӕнӕг чи ныллӕудзӕн,
дыууӕ лӕджы быцӕу
куыд аскъуыддзаг кӕнынц, уыйау.
22Уымӕн ӕмӕ нымад сты мӕ царды бонтӕ,
ӕмӕ ӕз фӕцӕудзынӕн,
раздӕхӕн кӕцӕй нӕй, уырдӕм.

17

17^1Мӕ уд хъизӕмар кӕны,
мӕ царды бонтӕ фӕфӕуынц,
ингӕн мӕ цӕстытыл уайы.
2Мӕ сӕр адӕмӕн хъазинаг фӕци,
хынджылӕгӕн та зын у фӕразын+.
3Дӕхӕдӕг рахӕц мӕ сӕрыл,
науӕд ӕндӕр чи бацӕудзӕн мӕ бӕрны+?
4Ды сын нытталынг кодтай сӕ зонд
ӕмӕ сӕ бӕрзонд бынаты нӕ сӕвӕрдзынӕ.
5Йӕ хӕлӕртты кӕйдӕр амӕттаг чи бакӕна —
йӕ хъӕбултӕн сӕ цӕстыты рухс ахуысдзӕн.
6Хуыцау мӕ адӕмы дзыхы бафтыдта,
ӕмӕ мын мӕ цӕсгомыл тутӕ кӕнынц+.
7Саугуырм бадӕн мастӕй,
царм ӕмӕ стджытӕ ма мӕ баззади.
8Уымӕ кӕсгӕйӕ, раст адӕймаг ныккӕрзы,
ӕнаххостӕ мӕсты кӕнынц ӕнӕхуыцӕуттӕм.
9Раст лӕг йӕ фӕндагыл фидар хӕцы,
йӕ къухтӕ сыгъдӕг кӕмӕн сты,
уымӕн йӕ тыхыл фылдӕрӕй-фылдӕр ӕфтдзӕн.
10Сымах та ма иу хатт бафӕлварут,
рацӕут ардӕм ӕмӕ мӕ ныхмӕ сдзурут —
ӕз уе ’хсӕн иу куырыхоны дӕр не ссардзынӕн.
11Аивгъуыдтой мӕ царды бонтӕ.
Мӕ бӕллицтӕй — мӕ зӕрдӕйы фӕндиӕгтӕй —
фыдӕнхъӕл фӕдӕн+.
12Уыдон та ӕхсӕв бон хонынц,
тагъд, дам, срухс уыдзӕн,
фӕлӕ мӕ алыварс — тар+.
13Хи уӕзӕгау мысын мӕрдтыбӕстӕ,
уат кӕнын талынджы мӕхицӕн+.
14Марды чырын хонын мӕ фыд,
уаллоны — мӕ мад, мӕ хо.
15Цӕуыл ма дарон мӕ зӕрдӕ?
Чи мын фендзӕн мӕ ныфс?
16Мемӕ мӕрдтыбӕстӕм ныххиздзӕни уый,
сыджыты ’рхуысдзӕни мемӕ».

18

Билдады дыккаг ныхас

18^1Дзуапп ын радта Билдад, шуахаг:+

2«Цы пайда ис дзӕгъӕл ныхӕстӕй?
Ахъуыды уал кӕнут, ӕмӕ стӕй дзурдзыстӕм.
3Фос куы не стӕм, мыййаг,
къуымыхы цӕстӕй нӕм
цӕмӕ хъуамӕ кӕсай+?
4Ныр ды фыр мӕстӕй дӕхи хӕрыс,
ӕмӕ дӕу тыххӕй зӕхх хъуамӕ сафтид уа,
айнӕг йӕ бынатӕй феггуырса?
5Ӕнаккагыл йӕ бон баталынг уыдзӕн,
йӕ арт ахуысдзӕн+.
6Йӕ хӕдзарӕй рухсы цъыртт нал кӕлдзӕн,
йӕ цырагъ бамынӕг уыдзӕн.
7Йӕ къӕхтыл ма тыхамӕлттӕй цӕудзӕн,
йӕ фыдвӕндты азар йӕхиуыл ӕртыхсдзӕн+.
8Йӕхи къахӕй къӕппӕгмӕ бацӕудзӕн
ӕмӕ ахст ӕрцӕудзӕн+.
9Къӕппӕг ӕй ӕрцахсдзӕни йӕ къахӕй,
цъысымы бахаудзӕн.
10Разӕй йӕм фыдбылыз ӕнхъӕлмӕ кӕсы,
йӕ фӕндагыл къӕппӕг цӕттӕйӕ лӕууы.
11Йӕ алыварс ӕй алцы тасы ӕфтаудзӕн,
фыр тӕссӕй йӕ сӕр йӕ кой суыдзӕн+.
12Фыдбылыз ӕм гӕппӕввонгӕй лӕууы,
кӕд фесӕфдзӕни, уый бӕрӕг нӕй.
13Йӕ буар уӕлхъӕдӕй ӕмбийы,
мӕлӕты минӕвар ӕй бахордта.
14Йӕ хӕдзарӕй йӕ раласдзысты,
Фыд азары паддзахы размӕ йӕ акӕндзысты.
15Арт ссудздзӕни йӕ дзӕгъӕл цатыры,
йӕ хӕдзарыл судзгӕ сондон ныккӕлдзӕни+.
16Бынӕй йӕ уидӕгтӕ бахус уыдзысты,
уӕлейӕ йӕ къалиутӕ баруайдзысты.
17Зӕххыл йӕ кой дӕр нал уыдзӕн,
уынгты йын йӕ ном дӕр
ничиуал хъуыды кӕндзӕн+.
18Рухсӕй йӕ талынгмӕ тӕрынц,
цӕмӕй ацы зӕххыл мауал уа.
19Нӕдӕр ын цот ис, нӕдӕр цоты цот,
адӕмы ’хсӕн йӕ хӕдзар дзӕгъӕлӕй баззайдзӕни+.
20Йӕ хъысмӕты коймӕ
ныгуылӕны баризынц,
скӕсӕны ныккӕрзынц.
21Ахӕм фидӕн ис фыдгӕнӕджы уӕзӕгӕн,
Хуыцауы кӕм нӕ нымайынц,
уыцы бынатӕн»+.

19

Иовы дзуапп Билдадӕн

19^1Ӕмӕ дзуапп радта Иов:

2«Кӕдмӕ мӕ удхарӕй мардзыстут,
уӕ ныхӕстӕй мын мӕ зӕрдӕ
кӕдмӕ къахдзыстут?
3Ныридӕгӕн мӕ иу-дӕс хатты
уӕ уайдзӕфты бын фӕкодтат
ӕмӕ уӕм худинаг дӕр нӕ кӕсы.
4Кӕд ӕцӕгӕйдӕр фӕрӕдыдтӕн,
уӕд мӕ тӕригъӕд мӕхи фӕуӕд,
5фӕлӕ кӕд мӕ разы уӕхи уӕлдӕр кӕнут
ӕмӕ мын мӕ худинаг мӕ цӕстмӕ дарут,
6уӕд зонут: Хуыцау мӕ афӕлдӕхта,
Уый мӕ баппӕрста цъысымы.
7Фӕдисхъӕр бӕргӕ кӕнын,
фӕлӕ дзуапп нӕй,
бӕргӕ сидын ӕххуысмӕ,
фӕлӕ мӕ сӕрыл ничи хӕцы+.
8Хуыцау мын сӕхгӕдта мӕ фӕндаг,
ӕмӕ мӕ бон акъахдзӕф кӕнын нӕу,
саудалынг мын бафтыдта мӕ фӕндагыл+.
9Мӕ кад мын байста,
мӕ кады худ мын систа мӕ сӕрӕй+.

10Алырдыгӕй дӕр мӕ ныззыгуым кодта, ӕмӕ сӕфын,
мӕ ныфс мын бӕласау
йӕ бындзарӕй срӕдывта.
11Йӕ маст мӕм ссыгъди,
ӕмӕ мӕ Йе знагыл банымадта+.
12Йе ’фсӕдтӕ ӕмвӕтӕнӕгӕй
сӕ ных сарӕзтой мӕнӕрдӕм,
мӕ хӕдзарыл мын ӕрхъула кодтой+.
13Фӕхицӕн мӕ кодта ме ’фсымӕртӕй,
мӕ зонгӕтӕ мӕ сӕхи хизынц+.
14Мӕ зӕрдӕмӕ хӕстӕг чи уыди,
уыдон мӕ ныууагътой,
чи мӕ зыдта, уыдонӕй ферох дӕн.
15Мӕ хӕдзары ӕрцӕуӕггаг
ӕмӕ унӕутӕй чи ис,
уыдонӕн ӕцӕгӕлон сдӕн.
16Ме ’ххуырстмӕ дзурын,
фӕлӕ мын дзуапп нӕ дӕтты,
цалынмӕ йын балӕгъстӕ кӕнын, уӕдмӕ.
17Мӕ комытӕфӕй
мӕ бинойнаджы зӕрдӕ схӕццӕ вӕййы,
ме ’фсымӕртӕ дӕр мыл ӕлгъ кӕнынц+.
18Суанг ма мыл чысыл сабитӕ дӕр
былысчъилтӕ кӕнынц,
куыддӕр мӕ ауынынц,
афтӕ мӕ мӕстӕй марын райдайынц+.
19Ме ’рдхӕрдтӕ мыл
ӕнӕввӕрсон систы,
кӕй уарзтон, уыдон
рацыдысты мӕ ныхмӕ.
20Царм ӕмӕ мӕ стджытӕ йеддӕмӕ
ницыуал баззад,
мӕ уд ӕндахыл хӕцы.
21Батӕригъӕд мын кӕнут, мӕ хӕлӕрттӕ, —
Хуыцауы азар мӕ баййӕфта!+
22Сымах дӕр Хуыцауы хуызӕн
мӕ фӕдыл цы зилут?
Мӕ уд хӕрынӕй бафсис куынӕуал зонут!
23Тӕхуды, мӕ ныхӕстӕ мын
чиныджы ныффысс,+
24ӕфсӕн цыргъагӕй сӕ здыйыл скъах,
дурыл сӕ сныв кӕн ӕнустӕм!+
25Ӕз зонын: цардӕгас у мӕ Ирвӕзынгӕнӕг.
Фӕстагмӕ Уый сыджыты сӕрмӕ ’рлӕудзӕн,+
26ӕмӕ, мӕ буар куы азгъӕла,
уӕд дӕр ӕз фендзынӕн Хуыцауы+.
27Ӕз Ӕй фендзынӕн мӕхи цӕстӕй,
ӕндӕр исчи нӕ, фӕлӕ мӕхӕдӕг,
мӕ зӕрдӕ мӕ риуы
куы ныллӕууа, уӕд дӕр!
28Сымах та мӕ фӕдыл зилут
ӕмӕ мын мӕ хъизӕмӕрттӕ
мӕхи аххос фӕкӕнынмӕ хъавут, —
29уӕдӕ тӕрсут кардӕй:
ӕнӕхъуаджы ӕфхӕрӕгмӕ карды ком кӕсы,
цӕмӕй зонат: ис уӕлдӕр Тӕрхон»+.

20

Цофары дыккаг ныхас

20^1Ӕмӕ йын дзуапп радта Цофар, наамайаг:+

2«Сагъӕссаг фӕдӕн,
ӕмӕ мӕ бон ӕмырӕй лӕууын нал у.
3Ӕфхӕрӕн уайдзӕфтӕ хъусын ӕз,
мӕ сӕрызонд мӕм дзуапп раттынмӕ сиды.
4Ау, ӕнӕзонгӕ дын у, рагӕй-ӕрӕгмӕ,
адӕймаг зӕххыл кӕдӕй цӕры,
уӕдӕй нырмӕ,+
5ӕнаккаджы цин бирӕ кӕй нӕ хӕссы,
ӕнӕхуыцауы ферад рӕстӕгмӕ кӕй у, уый?
6Йӕ кад уӕларвмӕ дӕр сӕххӕссӕд,
йӕ сӕр арвыл ныдзӕвӕд,+
7уӕддӕр йӕ фаджысау
йӕхӕдӕг дӕр ӕрбайсӕфдзӕн,
чи йӕ федта, уыдон зӕгъдзысты: „Цы фӕци?“+
8Ӕрбайсӕфдзӕни фынау,
ӕрбацыдӕр уыдзӕн ӕхсӕвы цӕстылуайӕнау.+
9Чи йӕ федта, уый йӕ никуыуал фендзӕн,
цы ран уыди, уым никуыуал фӕзындзӕн+.
10Йӕ цот мӕгуыргурты раз
козбау митӕ кӕндзысты,
хӕлӕттаг ын фӕкӕндзысты йӕ мулк.
11Се стджыты цы ’взонджы бонты хъару ис,
уыимӕ сыджыты ӕрхуысдзысты йӕ фарсмӕ.
12Кӕд ын фыддзинад афтӕ адджын у,
ӕмӕ йӕ йе ’взаджы бын дары,+
13йӕ комыкъулты ’хсӕн ӕй хъахъхъӕны,
14уӕд уыцы хойраг
йӕ гуыбыны калмы марг фестдзӕн.
15Цы мулк аныхъуырдта,
уый фӕстӕмӕ сомдзӕн, —
Хуыцау ын ӕй йӕ фарсӕй фӕкӕндзӕн.
16Калмы марг цъиры,
ӕмӕ калмы ’взагӕй йӕ мӕлӕт ссардзӕн.
17Ӕхсыры цадтӕ уый нӕ фендзӕн,
йӕ цард мыдыкъусау нӕ уыдзӕн.
18Йӕ фӕллӕйттӕ
хиды бынты ацӕудзысты,
йе ’фтиӕгтыл цин нӕ кӕндзӕн.
19Уымӕн ӕмӕ мӕгуыртыл йӕ тых ӕвзӕрста,
былысчъилтӕ сыл кодта;
цы хӕдзӕрттӕ нӕ сарӕзта,
уыдон-иу йӕхи бакодта.
20Уымӕн ӕмӕ ницӕмӕй ӕфсӕсти,
алцӕуыл дӕр хӕлоф кодта,
21цы нӕ аныхъуырдта,
ахӕмӕй йын ницыуал баззад,
ӕмӕ йӕ цардамонд уымӕн у тӕссонд.
22Цардӕй къӕртт ӕппардзӕн,
афтӕмӕй йыл сау бон акӕндзӕн.
23Бухъхъ цардӕй цӕрдзӕн,
афтӕ йӕ Хуыцауы азар баййафдзӕн,
ихуарӕгау ыл ныккӕлдзӕн.
24Ӕфсӕн цыргъагӕй куы аирвӕза —
ӕрхуы фат ӕй баййафдзӕн.
25Йӕ буары ахиздзӕн,
йӕ маст ын ныппырх кӕндзӕн,
мӕрдудхӕрттӕ йыл бафтаудзӕн+.
26Саудалынджы ахӕсты фӕуыдзӕн,
йӕ фӕстаг муртӕ ӕнӕхуысгӕ арты
сау ӕвзалы фестдзысты+.
27Арв ын йӕ тӕригъӕдтӕ раргом кӕндзӕн,
зӕхх йӕ ныхмӕ рацӕудзӕн.
28Йӕ хӕдзары мур дӕр ницыуал баззайдзӕн,
Хуыцауы азары бон
йӕ мулк байсысдзӕн донау.
29Ӕнаккагӕн ахӕм хъысмӕт сныв кодта Хуыцау,
уый йын — Хуыцауы тӕрхон»+.

21

Иовы дзуапп Цофарӕн

21^1Ӕмӕ дзуапп радта Иов:

2«Уӕдӕ мын мӕ ныхасмӕ ӕрбайхъусут лӕмбынӕг,
мӕ зӕрдӕ мын
уымӕй уӕддӕр фӕфидар кӕнут.
3Бабыхсут, цалынмӕ дзурон, уӕдмӕ,
дзырд куы фӕуон, уӕд-иу мыл худут+.
4Ау, адӕймагмӕ у мӕ хъаст?
Ӕви мӕсты кӕнын ӕнӕ исты ’фсонӕй?
5Ӕрбакӕсут-ма мӕм — фӕтӕрсӕн мӕ нӕй?
Уӕ армытъӕпӕнтӕй
ныххӕцут уӕ дзыхтыл+?
6Куы ахъуыды кӕнын,
уӕд мӕхиуыл дӕр стыр тас бахӕцы,
ӕмӕ ӕмризӕджы нырризын.
7Ӕнаккӕгтӕ зӕронды бонтӕм цӕмӕн цӕрынц,
ӕмӕ сӕ хъару цӕуылнӕ сӕфы+?
8Сӕ цот — сӕ алыварс,
сӕ цоты цоты дӕр — сӕ разы.
9Сӕ хӕдзӕрттӕн ницӕмӕй у тас,
Хуыцау сӕм Йӕ лӕдзӕгӕй не ’взиды.
10Сӕ богътӕ бауадзынц гуырдз,
сӕ хъуццытӕн тас нӕу фефтауынӕй.
11Сӕ цот хъылдым кӕнынц уӕрыччытау,
ӕнӕмӕтӕй хъазынц сӕхицӕн,
12далатӕ ӕмӕ хъисфӕндыртимӕ зарынц,
сӕхи хъӕлдзӕг дарынц уадындзтӕй.
13Амондджынӕй ӕрвитынц сӕ цард,
ӕнӕ удхарӕй ацӕуынц мӕрдтыбӕстӕм.
14Афтӕмӕй Хуыцауӕн та фӕзӕгъынц:
„Ныууадз нӕ,
нӕ фӕнды мах Дӕ фӕндӕгтыл цӕуын!+
15Чи у Ӕппӕтхъомыс,
цӕмӕй Йын лӕггад кӕнӕм,
цы пайда нын ис Уымӕ кувынӕй?“+
16Уӕддӕр сӕ къухы ис сӕ исбон,
фӕлӕ ме ’нӕуынон фӕуӕнт ӕнаккӕгты фӕндтӕ!+
17Ӕнаккӕгты зынг арӕх ахуыссы,
бӕллӕхы арӕх бахауынц?
Хуыцауы фыдӕх сӕ арӕх баййафы+?
18Хъуамӕ уыдон,
дымгӕ кӕй систа, уыцы хъӕмпыхалы,
зилгӕ дымгӕ кӕй ахаста,
уыцы цъӕмӕлты ’нгӕс уаиккой+.
19Сӕ байзӕддагыл сын
рахӕтдзӕн Хуыцау?
Сӕхицӕн сын аккаг фӕуӕд, цӕмӕй зоной,+
20цӕмӕй сӕхи цӕстӕй феной се сӕфт,
Ӕппӕтхъомысы азар сӕхӕдӕг куыд бавзарой+.
21Куы амӕлой, уӕд та ма сын цы уӕлдай уыдзӕн,
сӕ фӕстӕ сӕ бинонтӕ цы бауыдзысты, уый?
22Фӕлӕ Хуыцауӕн зонд чи амоны,
Уый уӕларвонтӕн дӕр куы нӕ бары, уӕд+?
23Иутӕ, сӕ хъару йӕ тӕккӕ тӕмӕны бацӕуы,
афтӕмӕй ӕрбамӕлынц,
сабыр ӕмӕ ӕдасӕй.
24Сӕ буӕрттӕ — хъӕддых,
се стӕг — фидар.
25Иннӕтӕ та амӕлынц зӕрдӕрыстӕй,
цардӕй ницы фенынц, афтӕмӕй.
26Дыууӕйӕ дӕр сыджытмӕ цӕуынц,
сӕ дыууӕ дӕр ӕмхуызон скӕлм уыдзысты.
27Зонын уын уӕ хъуыдытӕ,
мӕ ныхмӕ цы зӕгъинаг стут, уый дӕр.
28Сымах зӕгъдзыстут:
„Цы фесты уӕздӕтты хӕдзӕрттӕ,
ӕнӕхуыцӕутты цатыртӕ цы баисты?“
29Фӕлӕ-ма уӕдӕ бӕлццӕтты бафӕрсут,
сӕ ныхӕстыл-ма сын ахъуыды кӕнут:
30бӕллӕхы бон фыдгӕнӕг ӕнӕхъыгдардӕй баззайы,
Азары бон ацӕуы йӕ иувӕрсты+.
31Ӕргомӕй йын рӕстдзинад чи зӕгъдзӕн,
йӕ хъуыддӕгты тыххӕй дзы
дзуапп чи ӕрдомдзӕн+?
32Чырыны сӕр ыл куы ’рӕхгӕной,
уӕд ын йӕ ингӕны раз
хъалагъур сӕвӕрдзысты,
33ӕхцон ын уыдзӕн дӕлвӕзы сыджыт,
йӕ мӕрддзыгойӕн нымӕц нӕ уыдзӕн.
34Уӕдӕ мын сымах уӕ тутт ныхӕстӕй
мӕ зӕрдӕ куыд фӕфидар кӕндзыстут?
Уӕ ныхӕсты — ӕрмӕст мӕнгдзинад!»

22

Елифазы ӕртыккаг ныхас

22^1Ӕмӕ йын дзуапп радта Елифаз, теманаг:+

2«Цы пайда ис адӕймагӕй Хуыцауӕн?
Ӕмбаргӕ чи у, уый пайда йӕхицӕн хӕссы.
3Раст адӕймаг кӕй дӕ,
уый Хуыцауӕн ӕхсызгонӕй цы дӕтты?
Ӕнаипп кӕй дӕ, уымӕй Ууыл цы ’фты+?
4Хуыцауы тас дӕ кӕй ис,
уый тыххӕй дӕ бафхӕрдзӕн,
уый тыххӕй дын тӕрхон кӕндзӕн?
5Уӕдӕмӕ дӕ фыдракӕндтӕ сбирӕ сты,
дӕ тӕригъӕдтӕн кӕрон нӕй.
6Ды ницӕй тыххӕй дӕр
де ’фсымӕртӕй цъынды домдтай,
бӕгънӕгӕн-иу йӕ фӕстаг бызгъуыр дӕр
раластай йӕ уӕлӕйӕ+.
7Дойныйӕ мӕлӕгӕн дон нӕ лӕвӕрдтай,
сыдӕй мӕлӕгӕн бавгъау кодтай дӕ къӕбӕр+.
8Тых кӕмӕ ис, зӕхх уыдоны у,
бонджынтӕ йыл ӕрбынат кӕнынц.
9Ды-иу сидзӕргӕсты афтидармӕй арвыстай,
сидзӕрты-иу ихы сӕрыл ныууагътай+.
10Уымӕн бахаудтӕ ныр цъысымы,
ӕвиппайды дыл стыр тас уымӕн бахӕцыд+.
11Саудалынджы ницыуал уыныс,
знӕт уылӕнтӕн сӕ быны фӕдӕ+.
12Ау, Хуыцау арвӕй уӕлдӕр нӕу?
Скӕс-ма стъалытӕм,
куыд бӕрзонд сты, уымӕ!+
13Ды зӕгъдзынӕ: „Хуыцау цы зоны?
Саудалынджы цы хъуамӕ равзара+?
14Ӕврӕгътӕй Йӕм ницы зыны,
афтӕмӕй арвы ӕрдынцарыл зилы“.
15Ау, рагзаманы тӕригъӕдджынтӕ
кӕуыл цыдысты,
уыцы над фӕндагӕй нал рахиздзынӕ?
16Уыдон афонӕй раздӕр цагъды фесты,
сӕ хӕдзӕрттӕ сын дон фӕласта+.
17Уыдон Хуыцауӕн дзырдтой: „Ныууадз нӕ!
Ӕппӕтхъомысӕн нын Йӕ бон цы у?“+
18Афтӕмӕй-иу сын Уый сӕ хӕдзӕрттӕ
байдзаг кодта мулкӕй!
Ме ’нӕуынон фӕуӕнт
ӕнаккӕгты хъуыдытӕ!+
19Рӕстуд сӕм кӕсдзӕн ӕмӕ райдзӕн,
ӕнӕтӕригъӕд сыл худдзӕн:+
20„Не знагӕн йе сӕфт ӕрцыд,
йӕ исбонӕй ма цы баззад,
уый та арты хай баци“.
21Ма тох кӕн Хуыцауимӕ,
бафидау йемӕ ӕмӕ фарнӕй
схайджын уыдзынӕ.
22Йӕ зондамындмӕ Йын байхъус
ӕмӕ йӕ дӕ зӕрдӕйы арф бавӕр+.
23Ӕппӕтхъомысмӕ раздах де ’ргом,
ӕмӕ та ногӕй дӕ цард йӕ гаччы сбаддзӕн,
ӕрмӕст фӕсур дӕ цатырӕй тӕригъӕд+.
24Дӕ хӕзнатӕм рыджы цӕстӕй акӕс,
офираг сыгъзӕрин дойнаг дуртыл банымай+.
25Ӕппӕтхъомыс суӕд дӕ сыгъзӕрин,
дӕ цӕхӕркалгӕ ’взист.
26Уӕд цин кӕндзынӕ Ӕппӕтхъомысыл,
дӕ каст ӕдзухдӕр уыдзӕни Хуыцаумӕ+.
27Скувдзынӕ Йӕм,
ӕмӕ дын дӕ куывд фехъусдзӕн,
ды та дӕ сомы нӕ фӕсайдзынӕ+.
28Цы сфӕнд кӕнай,
уый дӕ къухы бафтдзӕн,
дӕ фӕндаг алкӕддӕр рухс уыдзӕн+.
29Уымӕн ӕмӕ Уый
сӕрыстыры ӕрныллӕг кӕны,
фервӕзын кӕны ныфссасты.
30Ӕназым чи нӕу,
уый дӕр фервӕзын кӕндзӕн,
дӕ сыгъдӕджы хатырӕй фервӕздзӕн»+.

23

Иовы дзуапп Елифазӕн

23^1Ӕмӕ дзуапп радта Иов:

2«Раздӕрау мӕ судзаг хъӕстытӕ кӕнын,
Йӕ къухы уӕзӕй хъӕрзын.
3Тӕхуды, кӕм ӕй агурон,
уый куы зонин!
Тӕхуды, Йӕ цӕрӕнмӕ мын
бацӕуӕн куы уаид!
4Уӕд Ын ӕз бамбарын кӕнин мӕ хъуыддаг
ӕз мӕхи сраст кӕнин Йӕ разы!+
5Цы дзуапп мын ратдзӕн, уый базонин
ӕмӕ, цы зӕгъы, уый бамбарин.
6Ау, Йе ’ппӕт хъомыс
мӕ ныхмӕ саразид?
Нӕ! Байхъусид мӕм Уый!
7Уӕд рӕстуд быцӕу кӕнид Йемӕ,
мӕ Тӕрхонгӕнӕг мӕ сраст кӕнид мыггагмӕ.
8Фӕлӕ, скӕсӕнмӕ ацӕуон — уым нӕй,
ныгуылӕнмӕ здӕхон — нӕ Йыл хӕст кӕнын;
9цӕгаты исты араза — нӕ мӕм зыны,
хуссары зила — нӕ Йӕ уынын.
10Фӕлӕ мын Уый зоны мӕ фӕндаг,
сыгъзӕринау мӕ бафӕлвардзӕн куынцгомы+.
11Ӕз Ын Йӕ фӕндагыл фидар хӕцын,
ничердӕм дзы здӕхын;
12Йӕ фӕдзӕхстыты сӕрты нӕ хизын,
Йӕ ныхӕстӕ Йын арф дарын мӕ зӕрдӕйы.
13Фӕлӕ чи рацӕудзӕн
Йӕ уынаффӕйы ныхмӕ?
Йӕхи куыд фӕнды, афтӕ кӕны+.
14Рахӕсдзӕн мын ӕмбӕлгӕ тӕрхон —
ахӕмтӕй Йе ’вӕрӕнтӕ дзаг сты.
15Уымӕн Йӕ разы ӕмризӕджы ризын,
уыдӕттыл куы ахъуыды кӕнын,
уӕд мыл тас бахӕцы.
16Хуыцау мын мӕ уды хъару басаста,
Ӕппӕтхъомыс мын
тас бауагъта мӕ зӕрдӕйы.
17Тӕхуды ӕмӕ куы фесӕфин тары,
тӕхуды, мӕ хур куы аныгуылид!

24

24^1Ӕппӕтхъомысӕн Йӕ тӕрхоны бонтӕ
нысангонд цӕуылнӕ сты,
Хуыцауы чи зоны, уыдон сӕм дзӕгъӕлы
ӕнхъӕлмӕ цӕмӕн кӕсынц?
2Ауӕдзы дуртыл ӕддӕдӕр ахӕцынц адӕм,
давд фосӕй сфосджын вӕййынц+.
3Сидзӕрӕн акӕнынц йӕ хӕрӕджы,
идӕдзы гал цъындыйы байсынц.
4Мӕгуырты фӕндагӕй иуварс ассонынц,
сӕхи сӕ бамбӕхсынц мӕгуыргуртӕ+.
5Тыгъд быдыры цы хӕрджытӕ хӕтынц, уыдонау
мӕгуыртӕ сӕумӕйӕ ӕфтиаг агурӕг рацӕуынц;
зилынц тыгъд быдыры —
сӕхицӕн ӕмӕ сӕ сабитӕн хойраджы фӕдыл.
6Кӕйдӕр быдыртӕ кӕрдынц,
ӕнӕхуыцауы сӕндоны рох гагатӕ уидзынц.
7Ӕхсӕв бӕгънӕгӕй ныххуыссынц,
дзаума дӕр, стӕй, сӕхи
уазалы цӕмӕй ӕрӕмбӕрзой,
уый дӕр сын нӕй+.
8Сахкъӕвдайы ныддонласт вӕййынц хӕхты,
адӕргӕй айнӕджытӕм сӕхи нылхъивынц.
9Дзидзидай сидзӕры
йӕ мады риуӕй ратонынц,
хӕсты ныхмӕ мӕгуыр адӕмӕн
сӕ сабиты байсынц цъынды.
10Цӕуынц бӕгънӕгӕй, дзаума сын нӕй,
ӕххормагӕй куыристӕ фӕхӕссынц.
11Систы ’хсӕн лӕмарынц сӕн,
сӕндуцӕнты сӕн дуцынц,
фӕлӕ дойныйӕ мӕлынц.
12Сахары хъуысы мӕлӕг адӕм хъӕрзын,
ӕххуысагурӕг дзыназынц цӕфтӕ,
фӕлӕ Хуыцау уыдӕттӕ нӕ уыны+.
13Рухсы знӕгтӕ ис се ’хсӕн,
уыдон Ын Йӕ фӕндӕгтӕ нӕ зонынц,
Йӕ цӕуӕнтыл нӕ цӕуынц+.
14Лӕгмар ӕхсӕвӕй сысты,
мӕгуыры ӕмӕ мӕгуыргуры амары,
ӕхсӕвыгон та давгӕ кӕны.
15Изӕрмилтӕм у йӕ каст хъахбайӕн,
ничи мӕ фендзӕн, зӕгъгӕ,
бамбӕхсы йӕ цӕсгом+.
16Ӕхсӕвыгон хӕдзары къул бакъахынц,
боныгон та сӕ хӕдзӕртты
ӕхгӕддуарӕй бадынц
ӕмӕ рухсмӕ нӕ цӕуынц.
17Уымӕн ӕмӕ уыдонӕн
боны рухс саудалынгӕй уӕлдай нӕу,
тары сау ӕндӕргтыл та ахуыр сты.
18Доны сын аирвӕзӕн нӕй,
сӕ зӕххы хай — ӕлгъыст,
сӕ сӕндӕттӕ ӕнӕвнӕлдӕй лӕууынц.
19Хуры зынг цӕстӕй
митдон куыд ӕрбайсӕфы,
афтӕ тӕригъӕдджын дӕр
фесӕфдзӕни мӕрдтыбӕсты.
20Цы хуылфӕй рацыд, уымӕй — рох,
уаллӕттӕн хӕрзад хойраг суыдзӕн;
хъуыды дӕр ӕй ничиуал ӕркӕндзӕн,
бӕласау калд ӕрцӕудзӕни фыддзинад+.
21Уыдон ӕфхӕрынц ӕнӕзӕнӕджы,
идӕдзӕн хорздзинад нӕ ракӕнынц.
22Фӕлӕ Хуыцау Йӕ хъомысы фӕрцы
хъомысджынты дӕр басӕтдзӕн,
уыдоны та райсомы бонӕй ницы ныфс ис.
23Уый сӕ хъахъхъӕны, се ’нцой лӕууы,
сӕ фӕндӕгтӕй Йӕ цӕст нӕ исы.
24Куыддӕр сӕхиуыл фервӕссой,
афтӕ ӕрбайсӕфдзысты:
иннӕтау ӕрхаудзысты ӕмӕ амӕлдзысты;
мӕнӕуы ӕфсиртау карст ӕрцӕудзысты+.
25Кӕд афтӕ нӕу, уӕд мӕ багӕды кӕнут,
мӕ ныхӕсты ныхмӕ исты зӕгъут».

25

Билдады ӕртыккаг ныхас

25^1Уӕд ын дзуапп радта Билдад, шуахаг:+

2«Уымӕ ис уӕлдӕр хицаудзинад,
ӕмӕ Дзы куыннӕ тарстӕуа?

Уый ӕвӕры дунейы уаг Йӕ бӕрзӕндӕй!

3Йӕ уӕларвӕфсӕдтӕн нымӕц дӕр нӕй!

Кӕй сӕрмӕ не скӕсы Йӕ рухс!+

4Адӕймаг Хуыцауы раз раст куыд уыдзӕн?

Куыд уыдзӕн сыгъдӕг,
сылгоймаг кӕй ныййардта, уый+?

5Мӕй дӕр ма, кӕс, Йӕ разы мынӕг куы у,
стъалытӕ дӕр ӕнӕкъӕм куы не сты Йӕ разы!

6Уӕлдайдӕр та адӕймаг —
зулкъ йеддӕмӕ ницы у,
адӕмы цот рӕмпӕгӕй уӕлдай не сты»+.

26

Иовы дзуапп Билдадӕн

26^1Ӕмӕ дзуапп радта Иов:

2«О, мӕнӕ куыд феххуыс дӕ ӕнӕбонӕн!

Йӕ лӕмӕгъ цонгӕн ын цы ’нцой разындтӕ?

3Цыбырзондӕн цы бауынаффӕ кодтай?

Уӕззаузондӕй йын цы бацамыдтай?

4Уыцы ныхӕстыл дӕ чи сахуыр кодта,
дӕ комы дын сӕ цавӕр мон бавӕрдта?

5Стъӕлфынц рефаимтӕ дӕлдзӕхы,
стъӕлфынц дӕттӕ ӕд цӕрӕгойтӕ.

6Мӕрдтыбӕсты дуар гом у Йӕ разы,

Аваддонӕн[*] Дзы бамбӕхсӕн нӕй+.

7Уый айтыгъта цӕгат
афтид тыгъдады сӕрмӕ,
ницӕуыл ӕрцауыгъта зӕхх+.

8Уый Йӕ мигъты гуыдырӕвӕрд бакӕны дон,
ӕмӕ йӕ уӕзӕй ӕврӕгътӕ нӕ аскъуыйынц+.

9Уый сӕвӕрдта Йӕ паддзахы бадӕн,

Йӕ мигъӕй йӕ ӕрӕмбӕрзта.

10Дӕтты сӕрмӕ зиллакк скодта —
рухс ӕмӕ тары астӕу+.

11Уӕларвы цӕджындзтӕ ризынц,

Йӕ нӕрынӕй ныккӕрзынц+.

12Уый Йӕ хъаруйӕ сызмӕнты денджызы уылӕнтӕ,

Йӕ зонды фӕрцы басӕтты Рахавы+.

13Йӕ комулӕфтӕй раирд вӕййы арв,

Йӕ къух ӕрцӕвы цъыгъгъуытгӕнӕг калмы+.

14Уый ӕрмӕст — Йӕ хъуыддӕгты чысыл хай,
куыд гыццыл фехъуыстам Уый тыххӕй!

Уӕдӕ Йын Йӕ хъомысы нӕрын та
кӕй зонд ӕрцахсдзӕн?»

27

27^1Ӕмӕ кодта дарддӕр Иов йӕ ныхас:

2«Цардӕгас у Хуыцау,
раст тӕрхоны аккаг мӕ Чи не скодта,
Цардӕгас у Ӕппӕтхъомыс,
хъизӕмӕртты хай мӕ Чи фӕкодта!+
3Цалынмӕ улӕфын,
цалынмӕ мӕ мидӕг ис царды комулӕфт —
Хуыцау мын кӕй балӕвар кодта, уый,+
4уӕдмӕ ме ’взаг гӕды ныхас нӕ зӕгъдзӕни,
уӕдмӕ мӕнг ныхас не ссӕудзӕни мӕ дзыхӕй.
5Цыфӕндыйӕ дӕр
ӕз уемӕ не сразы уыдзынӕн,
мӕ удӕгасӕй
мӕхи аххосджыныл нӕ банымайдзынӕн.
6Мӕ рӕстдзинадыл фидар хӕцын,
цалынмӕ удӕгас уон,
уӕдмӕ мӕ зӕрдӕмӕ ницы хӕсдзынӕн.
7Ме знаг ӕнӕхуыцауы хал ахӕрӕд,
мӕ ныхмӕлӕууӕгыл фыдгӕнӕджы бон акӕнӕд!
8Хуыцау кӕмӕн нӕй,
уымӕн йӕ зӕрдӕ цӕуыл фӕлӕудзӕн,
Хуыцау ын йӕ уд куы айса, уӕд+?
9Фыдбон ыл куы акӕна,
уӕд ын Хуыцау йӕ фӕдисхъӕр фехъусдзӕн+?
10Исты йӕ уд Ӕппӕтхъомысыл лӕууы,
Хуыцаумӕ у йе скаст кӕддӕриддӕр?
11Хуыцауы къух цы у,
уый уын ӕз бацамондзынӕн,
Ӕппӕтхъомысы тыххӕй уӕ
ницы басусӕг кӕндзынӕн.
12Уӕхӕдӕг дӕр ӕй куы уынут,
уӕд ма дзӕгъӕл ныхас кӕм хъӕуы?
13Ӕнӕхуыцауӕн ахӕм хъысмӕт
сныв кодта Хуыцау,
ӕфхӕрӕг Ӕппӕтхъомысӕй
ахӕм исбон айсдзӕн:+
14цыфӕнды бирӕ ма уӕд йӕ хъӕстӕ —
кардылӕфтыд фӕуыдзысты,
йӕ байзӕддӕгтӕ сыдӕй мӕлдзысты+.
15Удӕгасӕй сӕ чи баззайы,
уыдоны рын фӕхӕсдзӕн,
ӕмӕ сыл сӕ идӕдзтӕ не скӕудзысты+.
16Йӕ рӕбыны уал
ӕвзист ӕрӕфснайӕд фӕныкау,
йӕ дарӕс сбирӕ уӕд ӕлыгау+.
17Йӕ райст-бавӕрд дарӕс
раст лӕгӕн баззайдзысты,
йе ’взистытӕ, ӕнӕтӕригъӕд чи у,
уыдоны хай бауыдзысты+.
18Хӕлуарӕгау аразы йӕ тӕссонд хӕдзар,
хъарагъулау ӕвӕры мусонг+.
19Бонджынӕй бӕргӕ ныххуыссы,
фӕлӕ сӕумӕйӕ гаффуттӕй райхъал вӕййы+.
20Дудгӕбон ӕй ивылд донау аласдзӕн,
ӕхсӕвы йӕ уадтымыгъ аскъӕфдзӕн.
21Скӕсӕнӕй йыл уаддымгӕ
йӕхи рауадздзӕн,
йӕ бынатӕй йӕ фелвасдзӕн
ӕмӕ йӕ ахӕсдзӕн+.
22Йӕхи йыл ӕгъатырӕй ныццӕвдзӕн,
ӕмӕ дзы уый фӕдисонау лидздзӕн.

23Адӕм-иу сӕ къухтӕ кӕрӕдзиуыл ныкъкъӕрц ласдзысты,
къуыззитт кӕндзысты, йӕ фӕдыл кӕсгӕйӕ+.

28

Куырыхон зонд, кӕм дӕ?

28^1Ӕвзистӕн ис ӕрзӕткъахӕн,
сыгъзӕринӕн — куынцгом.
2Зӕххӕй самал кӕнынц ӕфсӕн,
ӕрзӕтӕй рауадзынц ӕрхуы.
3Адӕймаг срухс кӕны тар,
ӕрзӕт агурӕг зӕххы арфы,
мӕрдон сӕудары балӕууы.
4Ӕрзӕткъахӕн скӕнынц,
адӕймаджы къах кӕм не ’рлӕууыди,
ахӕм рӕтты, фӕндаггӕттӕй — рох,
ӕрцауындзӕг вӕййынц, дзедзырой кӕнынц,
адӕмӕй дард сты.
5Хор цы зӕххыл ӕрзайы,
уымӕн цыма йӕ арф
арты батайын кодтой.
6Йӕ къуыбӕртты ӕмбӕхсынц сапфиртӕ,
йӕ сыджыты — сыгъзӕрины муртӕ.
7Тугдзых маргъ сӕм фӕндаг нӕ зоны,
уарийы цӕст сыл никуы ӕрхӕцыд.
8Сырдты хъалдӕр
йӕ фӕндаг ууылты никуы ракодта,
домбай йӕ дзӕмбы
уыцы ран никуы ӕрӕвӕрдта.
9Адӕймаг та айнӕгыл йӕ тых ӕвзары,
хӕхты уидӕгтӕ фӕйлауы.
10Дуры хуылфы фӕндаг айгӕрды
ӕмӕ дзы хӕзнайӕ цы ис, уыдон басгары.
11Донгуырӕнтыл гуыдыр сӕвӕры,
арф сусӕгтӕ рахӕссы рухсмӕ.
12Фӕлӕ уӕлзонд кӕм ссардӕуа,
зондагур кӕдӕм фӕцыдӕуа+?
13Адӕймаг ын аргъ нӕ кӕны,
цӕрдудтӕ цы зӕххыл цӕрынц,
уым ын ссарӕн нӕй+.
14Фурды хуыдым дзуры: „Мӕнмӕ нӕй“.
Денджыз фӕзӕгъы: „Мӕнмӕ дӕр нӕй“.
15Сыгъдӕг сыгъзӕринӕй йӕ нӕ балхӕндзынӕ,
ӕвзистӕй йӕ нӕ самал кӕндзынӕ+.
16Офираг зӕринӕй йын саргъгӕнӕн нӕй,
зынаргъ дуртӕ сапфир ӕмӕ ониксӕй йӕ
нӕ балхӕндзынӕ+.
17Сыгъзӕрин ӕмӕ авгӕй йын
аргъ не скӕндзынӕ,
сыгъдӕг сыгъзӕринӕй конд мигӕнӕнтыл ӕй
нӕ баивдзынӕ.
18Дзӕнхъа ӕмӕ кораллӕн сӕ кой дӕр ма скӕн,
куырыхон зонд лалӕй
зындӕр амалгӕнӕн у+.
19Эфиопаг топазтӕй йын нӕ саргъ кӕндзынӕ,
сыгъдӕг сыгъзӕрин ын не сбардзынӕ йӕ ныхмӕ.
20Уӕдӕ кӕцӕй ӕрцӕуы уӕлзонд?
Зонд кӕм ис ссарӕн?
21Цыдӕриддӕр удгоймаг ис —
се ’ппӕтӕй дӕр ӕмбӕхст у,
тӕхаг мӕргътӕ дӕр ын ницы зонынц.
22Аваддон ӕмӕ мӕлӕт зӕгъдзысты:
„Йӕ кой йын хъусӕм ӕрмӕст“.
23Фӕндаг ӕм зоны ӕрмӕст Хуыцау,
ӕрмӕстдӕр Уымӕн у зындгонд,
цы ран ис, уый.
24Уымӕн Йӕ цӕст
арвгӕронӕй дарддӕр ӕххӕссы,
Уый арвы бын алцыдӕр уыны.
25Дымгӕтӕн хъару куы лӕвӕрдта,
дӕттӕн сӕ бӕрц куы снысан кодта,
26къӕвдатӕн — кӕм уаргӕ сын у, уый,
арвӕрттывдӕн фӕндаг куы амыдта,+
27уӕд Уый федта уӕлзонд,
сфӕлтӕрдта ӕмӕ йӕ сфидар кодта+.
28Ӕмӕ загъта адӕймагӕн:
„Хуыцауы тас — уый мидӕг ис уӕлзонд,
фыддзинадӕй хи хизын —
зонды ӕвдисӕн уый у“»+.

29

Иовы фӕстаг ныхас йӕ хӕлӕрттӕн

29^1Ӕмӕ Иов дарддӕр кодта йӕ ныхас:

2-3«Тӕхуды ӕмӕ кӕддӕры замантӕ
фӕстӕмӕ раздахӕн куы уаид —
Хуыцау мыл Йӕ арм куы дардта,
Йӕ цырагъ мӕ сӕрмӕ куы сыгъди,
тары мын куы рухс кодта мӕ развӕд!+
4Уӕд уыдтӕн мӕ тӕккӕ лӕджы кары,
мӕ цатыр Хуыцауы хорзӕхӕй
хайджын куы уыди,
5Ӕппӕтхъомыс ма мемӕ куы уыд,
мӕ цот мӕ алыварс куы уыдысты+.
6Уӕд мӕ фӕндаг сойвӕдыл цыди,
айнӕгӕй та оливӕйы сой лӕдӕрсти+.
7Ӕз-иу сахары кулдуары размӕ рацыдтӕн,
фӕзы-иу мӕ бадӕны ӕрбадтӕн,
8ӕмӕ-иу, мӕн фенгӕйӕ,
фӕсивӕд фӕндагӕй иуварс алӕууыдысты,
хистӕртӕ-иу мын сыстадысты.
9Ӕлдӕрттӕн-иу сӕ ныхас
сӕ дзыхы нал бадти,
адӕргӕй-иу сӕ дзыхтӕ
сӕ къухтӕй амбӕрзтой.
10Уӕздӕттӕн-иу сӕ хъӕлӕс нал хъуысти,
се ’взаг-иу сӕ комарынгыл баныхӕст+.
11Чи мӕм хъуыста, уыдон мӕ стыдтой,
чи мӕ уыдта, уыдон мӕ ’ппӕлыдысты,
12уымӕн ӕмӕ ӕз мӕгуыр лӕгӕн уыдтӕн фӕдисон,
сидзӕры ӕфхӕрын нӕ уагътон+.
13Мӕлӕтӕй-иу кӕй фервӕзын кодтон,
уый мын-иу раарфӕ кодта,
мӕ фӕрцы-иу идӕдзы зӕрдӕ срухс ис.
14Рӕстдзинад-иу мӕ уӕлӕ дарӕсау ӕркодтон,
рӕстдзинад уыд мӕ уӕлӕфтау, мӕ худ+.
15Куырмӕн уыдтӕн цӕстытау,
къӕхты бӕсты — къуылыхӕн;
16Фӕхӕцӕг кӕмӕн нӕй,
уыдонӕн фыд уыдтӕн,
ӕнӕзонгӕйӕн-иу йӕ хъаст
равзӕрстон лӕмбынӕг+.
17Фыдлӕджы ӕфсӕртӕ-иу ныссастон,
йӕ дзыхӕй-иу ын йӕ амӕттаджы скъахтон+.
18Дзырдтон мӕхицӕн:
„Мӕ къонайыл уыдзӕни мӕ мӕлӕт,
мӕ царды бонтӕн змисау
нымӕц нӕ уыдзӕн:
19мӕ уидӕгтӕ донӕфсӕст сты,
мӕ къалиутыл ӕртӕх ӕхсӕвиуат кӕны,
20мӕ кад зӕронд нӕ кӕны,
мӕ фат нӕ сайы“.
21Адӕм мӕм, нымдгӕнгӕ, хъуыстой,
мӕ уынаффӕмӕ ӕдзӕмӕй
ӕнхъӕлмӕ кастысты.
22Мӕ ныхасыл сӕ дыууӕ ничиуал загътаид,
мӕ ныхӕстӕ сӕ уарынау ӕфсӕстой.
23Мӕ ныхасмӕ мын
ӕнхъӕлмӕ кастысты къӕвдайау,
сӕ дзыхтӕ-иу ӕм бадардтой
уалдзыгон сахайау+.
24Кӕй-иу сӕм бахудтӕн,
уый сӕ уырнгӕ дӕр нӕ кодта,
рухс цӕстӕй сӕм куы ракӕсин,
уымӕ бӕллыдысты.
25Ӕз сын фӕндаг амыдтон,
цыдтӕн сӕ разӕй,
раст цыма паддзах — йе ’фсадимӕ,
хъыггӕнджытӕн ныфсӕвӕрӕг уыдтӕн.

30

30^1Ныр та мыл мӕхицӕй кӕстӕртӕ худынц,
мӕ фыййау куыйтӕм дӕр
хӕстӕг кӕй нӕ бауагътаин, уыдон:+
2сӕ къухты хъару мӕ кӕм хъӕуы,
стӕй ма сӕм цӕй хъару ис?
3Ӕххормаг ӕмӕ гӕвзыккӕй
басасти сӕ хъару,
афтӕмӕй хъеллау кодтой
гӕныстон быдырты, тары.
4Маст кӕрдӕджытӕ ӕууылдтой,
ӕхсӕлыйы уидаг — сӕ хойраг.
5Адӕм сӕ ӕввахс нӕ уагътой сӕхимӕ,
сӕ фӕдыл-иу хъӕр кодтой,
цыма къӕрныхтӕ уыдысты, уыйау.
6Ахӕмтӕ хуыскъ адӕгты скӕнынц бынат,
къӕдзӕхы ’хсӕнты, зӕххы скъуыдты ӕрцӕрынц.
7Къутӕртӕй сӕ ниуын цӕуы,
хӕмпӕлгӕрдӕджы бын батымбылтӕ вӕййынц.
8Хъодыгонд адӕм,
ном кӕмӕн нӕй, уыцы фидиссӕгтӕ,
алы ранӕй дӕр — тард!
9Ӕмӕ ма суанг уыдонӕн дӕр
ӕз фӕндырты цӕгъдинаг фӕдӕн+.
10Былысчъилӕй мӕ сӕхи иуварс ласынц,
ӕнӕфсӕрмӕй мыл ту кӕнынц+.
11Ӕдых, ӕнӕбон мӕ скодта Хуыцау,
ӕмӕ сӕ бӕттӕнтӕ райхӕлдтой.
12Рахизӕрдыгӕй мыл сӕхи ныццӕвынц,
ӕмӕ куы ахауын, уӕд сӕхи
марынмӕ ӕрцӕттӕ кӕнынц+.
13Мӕ фӕндӕгтӕ мын сӕхгӕдтой,
фыдбылыз мын цӕттӕ кӕнынц,
ӕмӕ сӕ бауромӕг нӕй.
14Цыма искуыцӕй раирвӕзтысты,
уыйау мыл ӕваст сӕхи ныццавтой.
15Дудгӕбон акодта мӕ сӕрыл,
мӕ кад мын дымгӕмӕ ныддардӕуыд,
мӕ цардамонд ӕврагъау атади+.
16Хъизӕмарӕй мӕлын,
саубон мыл акодта.
17Ме стджыты рыстӕй
ӕхсӕвыгон ӕнцой нал зонын.
18Мӕ дарӕс мын скъуынынц мӕ уӕлӕ,
ме ’фцӕгготмӕ мын лӕбурынц.
19Цъыфы мӕ ныппӕрста Уый,
ӕмӕ рыг фестадтӕн, бартхутӕг дӕн.
20О Хуыцау, дзыназын Дӕм,
фӕлӕ мын дзуапп нӕ дӕттыс,
Дӕ разы лӕууын,
фӕлӕ мӕм Ды кӕсгӕ дӕр нӕ кӕныс.
21Ӕгъатыр сдӕ мемӕ,
Дӕ хъомысджын къух мӕ не здахыс.
22Дӕ уӕлныхты мӕ фелвӕстай,
дымгӕмӕ мӕ ныддардтай,
мӕ бындзарӕй мӕ ныууыгътай+.
23Зонын ӕй, маргӕ мӕ кӕныс,
удӕгӕстӕ иууылдӕр кӕдӕм бацӕуынц,
уырдӕм у мӕ фӕндаг.
24Ӕнӕуи дӕр, мӕлӕты къахыл чи лӕууы
ӕмӕ фӕдисхъӕр чи кӕны,
уымӕ ма йӕ къух чи сисы?
25Ау, зын раны чи бахауди,
уыдоныл нӕ хъыг кодтон?
Ау, мӕ зӕрдӕ нӕ рысти
мӕгуыры тӕригъӕдӕй?
26Хорзмӕ куы ’нхъӕлмӕ кастӕн,
уӕд мӕ сӕр фыдбылыз баййӕфта,
рухсмӕ куы ’нхъӕлмӕ кастӕн,
уӕд мыл бон баталынг ис+.
27Мӕ хуылф мӕстӕй судзы ӕдзухдӕр,
сау бонтӕ мӕ уӕгъд нӕ уадзынц.
28Сӕудары хъеллау кӕнын,
адӕммӕ ӕххуысмӕ сидын.
29Хъӕддаг куыйтӕн ӕфсымӕр сдӕн,
страустӕн — хӕлар.
30Мӕ царм ныссау ис, алӕбырди мӕ уӕлӕ,
ме стджытӕ мӕ буары тӕвдӕй судзынц+.
31Мӕ хъисфӕндыр хъарӕг кӕны,
мӕ уадындз дзыназы, кӕуӕгау.

31

31^1Мӕ цӕстытимӕ баныхас кодтон,
сылгоймагмӕ ӕнӕфсарм каст
кӕй нӕ бакӕндзынӕн+.
2Фӕлӕ мын цы ныхфыст ис
уӕларвон Хуыцауӕй?
Фӕлӕ мын цы исбон лӕвӕрд ис
Ӕппӕтхъомысӕй, уӕларвӕй+?

3Ау, фыдбылызы хъуамӕ тӕригъӕдджын ма бахауид,
фыдгӕнӕгӕн ма ӕрцӕуид йе сӕфт?
4Ӕви мын Хуыцау мӕ фӕндӕгтӕ нӕ уыны,
ӕви мын мӕ алы къахдзӕф дӕр нӕ нымайы+?
5Кӕд, мыййаг, галиу митыл фӕцалх дӕн,
кӕд мӕ къӕхтӕ мӕнгдзинады фӕдыл цыдысты,
6уӕд мӕ раст тӕрӕзтыл сбарӕнт,
ӕмӕ Хуыцау базондзӕн, ӕнӕкъӕм кӕй дӕн, уый+.
7Кӕд мӕ фӕндагӕй иуварс фӕзылдтӕн, мыййаг,
кӕд мӕ зӕрдӕ мӕ цӕстыты фӕдыл адзӕгъӕл,
ӕмӕ къухтӕ истӕмӕй фӕчъизи сты,
8уӕд, цы байтыдтон,
уый искӕмӕн хӕринаг фӕуӕд,
мӕ хуымы цы ’рзади,
уыдон мын сӕ бындзарӕй стындӕуӕд!+
9Кӕд сылгоймагмӕ мондаг кодтон
ӕмӕ-иу искӕй дуармӕ бахъуызыдтӕн,+
10уӕд мӕ бинойнаг ӕндӕрӕн ӕруат кӕнӕд,
искӕй хӕзгул суӕд+.
11Уымӕн ӕмӕ уый у тӕригъӕд,
тӕрхоны аккаг фыдракӕнд,
12суанг Аваддонмӕ чи ӕркӕны,
ахӕм бынсыгъдгӕнӕг арт,
ӕмӕ мӕ тыллӕг ӕд уидӕгтӕ
йӕ амӕттаг фӕуыдаид+.
13Кӕд ӕз, сылгоймагӕй уа, нӕлгоймагӕй,
мӕ хӕдзары кусджыты бартӕ
ницӕмӕ дардтон ӕмӕ сын сӕ хъаст не ’взӕрстон,
14уӕд цы зӕгъдзынӕн,
Хуыцау мӕ ныхмӕ куы ралӕууа
ӕмӕ мӕ дзуапп куы ӕрдома, уӕд?
15Мӕн дӕр ӕмӕ уыдоны дӕр
мады гуыбыны Уый нӕ равзӕрын кодта?
Нӕ дыууӕты дӕр мады гуыбыны
Уый не сфӕлдыста+?
16Мӕгуыр лӕджы искуы афтидармӕй
мӕ дуарӕй аздӕхтон,
сидзӕргӕсы искуы ӕнхъӕлмӕгӕсгӕйӕ ныууагътон?
17Ау, мӕ къӕбӕр искуы сусӕгӕй бахордтон,
сидзӕрӕн-иу дзы нӕ фӕхай кодтон+?
18Мӕ рагбонтӕй нырмӕ
ӕз сидзӕртӕн уыдтӕн фыдау,
мӕ райгуырдӕй фӕстӕмӕ
сидзӕргӕсӕн йе ’нцой лӕууыдтӕн+.
19Дарӕсхъуаг чи уыд ӕмӕ уазалӕй чи мард,
уыцы мӕгуырмӕ кӕд искуы уазалцӕстӕй кастӕн,
20кӕд-иу йе уӕнгтӕ не схъарм сты мӕ фӕрцы,
кӕд ӕй мӕ уӕрыччыты хъуын нӕ бахъарм кодта;+
21кӕд искуы сидзӕрмӕ мӕ къух систон,
тӕрхон мӕ фарс кӕй уыдзӕн, уый ныфсӕй,+
22уӕд мӕ къух йӕ рӕбыныл ахауӕд,
уӕд мӕ цонг ме уӕхскӕй фӕиртӕсӕд!
23Ӕз Хуыцауы азарӕй тынгдӕр
ницӕмӕй тарстӕн,
Йе стырады раз ахӕм исты ракӕнын
нӕ бауӕндыдаин.
24Ме скаст сыгъзӕринмӕ куы уыдаид,
мӕ зӕрдӕ куы дардтин хӕзнайыл,+
25куы цин кодтаин мӕ бирӕ мулкыл,
мӕ къухты бӕркадыл;+
26хуры тӕмӕны уындӕй,
мӕйы хъал цыдмӕ кӕсгӕйӕ,
27мӕ зӕрдӕйы мидӕг куы бабӕллыдаин
ӕмӕ мӕхи къухыл, табугӕнгӕйӕ,
мӕ былтӕ куы авӕрдтаин,+
28уӕд мын уый тыххӕй дӕр
тӕрхон кӕнын хъуыдаид,
уӕд уый дӕр Бӕрзӕндтыл Бадӕг Хуыцауы раз
гадзрахатдзинад уыдаид.
29Ау, искуы ӕз ме знаджы сӕфтыл ферадтӕн,
искуы йын йӕ фыдбылызыл бацин кодтон+?
30Мӕ дзыхы ныхасӕй
тӕригъӕды никуы бацыдтӕн,
амӕл, зӕгъгӕ йӕ не ’лгъыстон+.
31Мӕ цатыры нӕ дзырдтой адӕм,
тӕхуды, йӕ фыдызгъӕлӕй нӕ
куы бафсадид, зӕгъгӕ.
32Фӕндаггон-иу ӕхсӕвыгон уынджы нӕ баззад,
мӕ дуар ын кӕддӕриддӕр гом уыд+.
33Мыййаг, кӕд иннӕтау ӕз дӕр
мӕ тӕригъӕдтӕ арф ӕмбӕхстон,+
34уӕд ӕз тӕрсин дзыллӕйӕ,
мӕ мыггаг мыл ӕлгъ куы кӕной, уымӕй,
ӕмӕ мӕ дзых ныххуыин,
хӕдзарӕй ӕддӕмӕ дӕр нал ракӕсин.
35О, исчи мӕм куы байхъусид!
Цы загътон, уыдонӕй алцӕуыл дӕр
ӕз мӕ къух ӕвӕрын,
ӕмӕ мын Ӕппӕтхъомыс дзуапп раттӕд,
мӕ Аххосгӕнӕг ныффыссӕд,
цӕй мидӕг ис мӕ азым+.
36Ӕз уыцы фыст ме ’ккой скӕнин,
мӕ сӕрыл ӕй кады худау ӕркӕнин.
37Мӕ алы къахдзӕф дӕр
Хуыцауӕн раргом кӕнин,
Йӕ размӕ рацӕуин ӕлдарау.
38Кӕд мӕ тӕригъӕдтӕ зӕххӕн уӕз кӕнынц
ӕмӕ йӕ алы ауӕдз дӕр хъаст кӕны мӕнӕй;
39кӕд ын йӕ тыллӕгӕй лӕвар пайда кодтон,
ӕмӕ мӕ зӕхкусджытӕ сӕ хъуырмӕ систы,
40уӕд мӕнӕуы бӕсты
какон сындзытӕ ’рзайӕд,
хъӕбӕрхоры бӕсты — хӕмпӕлгӕрдӕг».

Ууыл йӕ ныхас фӕци Иов+.

32

Елигуйы ныхас Иовӕн

32^1Иов йӕ рӕстдзинадыл дызӕрдыг нӕ кӕны, уый куы бамбӕрстой йе ’ртӕ хӕлары, уӕд ныхъхъус сты, ницыуал ӕм дзырдтой. 2Ӕмӕ уӕд Барахелы фырт Елигуйӕн йӕ маст рафыхти. Елигу уыдис Бузийы байзӕддӕгтӕй, Рамы мыггагӕй. Иовмӕ уымӕн смӕсты ис, ӕмӕ уый йӕхи Хуыцауӕй растдӕр хуыдта,+
3ӕртӕ хӕлармӕ та уымӕн, ӕмӕ Иовы ныхмӕ исты сдзурынӕн аккаг ныхӕстӕ не ссардтой. 4Елигу Иовӕн исты зӕгъынмӕ тагъд нӕ кодта, уымӕн ӕмӕ иннӕтӕ уымӕй хистӕр уыдысты+. 5Уымӕй уӕлдай сӕ бон зӕгъын ницыуал у, уый куы федта, уӕд смӕсты ис. 6Елигу, Барахелы фырт, Бузийы байзӕддаг, загъта:

«Ӕвзонг дӕн ӕз, сымах та стут зӕронд,
ӕмӕ ӕфсӕрмӕй
мӕ хъуыды ӕз нӕ загътон раздӕр.
7Дзырдтон мӕхицӕн: хистӕртӕ уал дзурӕнт,
кардзыд адӕм ахуыр кӕнӕнт уӕлзондыл+.

8Фӕлӕ адӕймагӕн йӕ мидӕг ис царды комулӕфт, уд,

Ӕппӕтхъомысы комулӕфт ӕй
схайджын кӕны зондӕй!+
9Зонд кӕстӕр ӕмӕ хистӕрӕй нӕу,
хъуыддаг раст ӕрмӕстдӕр карджын нӕ равзары.
10Уӕдӕ мӕнмӕ дӕр ӕрбайхъусут,
ӕмӕ ӕз дӕр зӕгъон мӕ хъуыды.
11Ӕнхъӕлмӕ уӕм фӕкастӕн,
цалынмӕ сымах уынаффӕтӕ кодтат
ӕмӕ ныхӕстӕ агуырдтат, уӕдмӕ.
12Кӕсын, ӕмӕ уӕ иу дӕр
Иовы ныхмӕ ницы загъта,
йӕ ныхӕстӕн ын дзуапп нӕ радта.
13Афтӕ уӕм ма кӕсӕд,
ӕмӕ уӕлзондӕй схайджын стут,
Хуыцау, дам ӕй багӕды кӕнӕд,
адӕймаг нӕ, фӕлӕ!
14Мемӕ нӕ дзырдта Иов,
ӕмӕ йын сымах хуызӕн дзуапп нӕ ратдзынӕн.
15Фӕтарстысты, хъусӕй лӕууынц,
цы зӕгъой, уый сын нал ис.
16Ӕнхъӕлмӕ уӕм фӕкастӕн
ӕмӕ, кӕд ницыуал зӕгъинаг стут,
кӕд афтӕ хъусӕй лӕудзыстут,
17уӕд ын ӕз хъуамӕ дзуапп раттон,
ӕз дӕр ын мӕ хъуыды зӕгъон.
18Уымӕн ӕмӕ мӕ ныхӕстӕ
мӕ былалгъмӕ схӕццӕ сты,
мӕ уд мӕ хуылфы скатай ис,
19ног сӕнӕй йедзаг ӕмӕ ӕхгӕд лалымау
фӕйнӕрдӕм атоныны ӕввонг дӕн.
20Куы сдзурон,
уӕд мын фенцондӕр уыдзӕн,
хъуамӕ мӕ дзых байгом кӕнон ӕмӕ исты зӕгъон+.
21Мӕ разы чифӕнды дӕр уӕд,
цурон ныхасмӕ мӕм мачи ӕнхъӕлмӕ кӕсӕд.
22Уымӕн ӕмӕ цӕстмӕхъус ныхас
мӕ удысконды нӕй,
фӕлтау мӕ фесафӕд ме Скӕнӕг!

33

33^1Хъус, уӕдӕ, Иов, мӕ ныхӕстӕм,
иунӕг дӕр дзы ма ауадз!
2Мӕнӕ ӕз байгом кодтон мӕ дзых,
ӕмӕ ме ’взаг дзурынмондагӕй сӕфы.
3Мӕ ныхӕстӕ
мӕ сыгъдӕг зӕрдӕйӕ цӕуынц,
ӕмӕ мӕ дзыхӕй рӕстдзинад йеддӕмӕ
ницы схаудзӕн.
4Мӕн сфӕлдыста Хуыцауы Уд,
царды комулӕфт мӕ бауагъта Ӕппӕтхъомыс+.
5Кӕд дӕ бон у, уӕд мын дзуапп ратт,
кӕд дӕ ныфс хӕссыс, уӕд мӕ ныхмӕ ралӕуу.
6Ӕппӕтхъомысы раз ӕз ӕмӕ ды
иухуызон стӕм,
ӕз дӕр дӕуау ӕлыгӕй конд дӕн+.
7Уымӕ гӕсгӕ дӕ ӕз тасы нӕ бафтаудзынӕн,
мӕ къухы уӕз мын нӕ бамбардзынӕ+.
8Мӕхи хъустӕй фехъуыстон дӕ ныхас,
мӕ хъустыл уайы ныр дӕр ма:
9Сыгъдӕг, дам, дӕн ӕз, ӕнӕкъӕм,
ницы азым мӕм ис, сыгъдӕг дӕн+.
10Афтӕмӕй мӕ Хуыцау аххосджын кӕны,
знаг мӕ фестын кодта Йӕхицӕн+.
11Мӕ къӕхтыл мын сахсӕнтӕ бакодта,
мӕ алы къахдзӕфмӕ дӕр кӕсы+.
12Ӕз та дын уый зӕгъын, ӕмӕ раст нӕ дӕ:
ӕнӕмӕнг, Хуыцау адӕймагӕй уӕлдӕр у!
13Цы быцӕу кӕныс Йемӕ,
мӕ фарстӕн мын дзуапп нӕ дӕтты, зӕгъгӕ+?
14Ӕцӕгдӕр, Хуыцау иу кӕнӕ иннӕ хуызы фӕзӕгъы,
фӕлӕ Йӕ не ’мбарынц.
15Фыны, ӕхсӕвыгон тарф фынӕй куы бавӕййы
адӕймаг йӕ хуыссӕны,+
16уӕд ын Хуыцау йӕ хъус байгом кӕны
ӕмӕ йын Йӕ зондамынд фӕзӕгъы,+
17цӕмӕй адӕймаджы бахиза
исты ’взӕрдзинад саразынӕй,
сӕрыстыр уӕвынӕй.
18Цӕмӕй адӕймаг былӕй ма ахауа,
цӕмӕй карды комыл ӕфтыд ма фӕуа.

19Науӕд та адӕймагӕн низы фӕрцы бамбарын кӕны,
бабӕтты йӕ хуыссӕнмӕ, йе стджыты рыст нал фӕуромы,+

20ӕмӕ уӕд хойрагыл йӕхи атигъ кӕны,
цы хуыздӕр хӕринӕгтӕ нал фӕмысы+.
21Йӕ буар рафты,
царм ӕмӕ стджытӕ фесты.
22Мӕлӕты къахыл ныллӕууы,
удхӕссӕг ӕм ӕрбахӕстӕг вӕййы.
23Фӕлӕ Йын мин Хъахъхъӕнӕг зӕдӕй иу
йӕ рӕстдзинады тыххӕй куы бакой кӕна,+
24куы йын батӕригъӕд кӕна
ӕмӕ куы зӕгъа, ингӕнмӕ йӕ ма ауадз,
ӕз ын ахӕстаргъ ссардтон, зӕгъгӕ,+
25уӕд та фӕстӕмӕ райтынг уыдзӕн йӕ буар,
ӕрыгонӕй куыд уыдис, афтӕ,
раздӕхдзӕн та йӕм йе ’взонджы бонты хъару+.
26Хуыцау ын йӕ куывд айсдзӕн,
Йе ’ргом ӕм раздахдзӕн,
йӕ рӕстдзинады тыххӕй йын
Йӕ хорзӕхӕй схайджын кӕндзӕн+.
27Ӕмӕ уӕд адӕмы раз зӕгъдзӕн:
„Ӕз тӕригъӕды бацыдтӕн,
рӕстдзинад сзыгъуыммӕ кодтон,
фӕлӕ мын Хуыцау
мӕ хъуыддӕгтӕм гӕсгӕ нӕ бафыста,
28мӕлӕтӕй мӕ фервӕзын кодта,
ӕмӕ та рухс уынын“+.

29Хуыцау адӕймагӕн ӕппӕт уыдӕттӕ бавзарын кӕны,
стӕй ма ноджы дыууӕ-ӕртӕ хатты фыддӕртӕ,
30цӕмӕй йӕ ингӕнӕй бахиза,
цӕмӕй йыл царды хур ракӕса+.
31Байхъус мӕм, Иов, лӕмбынӕг,
ды дӕ дзыхыл хӕц, ӕмӕ дын ӕз дзурон,
32фӕлӕ дӕм кӕд исты зӕгъинаг ис,
уӕд мын дзуапп ратт:
раст кӕй дӕ, ууыл мӕ баууӕндын фӕндид.
33Кӕд, цы зӕгъай, уый дын нӕй,
уӕд мӕнмӕ байхъус.
Ды дӕ дзыхыл хӕц,
ӕмӕ дын ӕз зонд бацамонон».

34

34^1Ӕмӕ дзырдта Елигу дарддӕр:

2«Ӕрбайхъусут мӕм, куырыхонтӕ,
уӕ хъус мӕм ӕрбадарут, зондджынтӕ!

3Уымӕн ӕмӕ хъус ныхас ӕвзары,
ком та ад зоны+.

4Равзарӕм-ма уӕдӕ мах, раст цы у, уый
ӕмӕ, хорз цы у, уый раст раиртасӕм!

5Мӕнӕ Иов загъта, ӕз, дам, раст дӕн,

Хуыцау та мын мӕ хъуыддаг не ’взары+.

6Раст, дам, дӕн,
афтӕмӕй мӕ сайӕгойыл банымадтой.

Азымджын нӕ дӕн,
фӕлӕ мӕ хъӕдгӕмттӕн сдзӕбӕхгӕнӕн нӕй.

7Искуы ма Иовы хуызӕн адӕймаг ис,
хынджылӕг ӕмӕ джидзӕг кӕнын
дон нуазынӕй уӕлдай кӕмӕн нӕу+?

8Ӕнӕхуыцӕуттимӕ ӕмзонд у уый,
фыдгӕнӕгау галиу фӕндагыл цӕуы+.

9Уымӕн ӕмӕ зӕгъы,

Хуыцауы зӕрдӕ ’лхӕнынӕй
адӕймагӕн цы пайда ис, зӕгъгӕ+.

10Уӕдӕ мӕм ӕрбайхъусут, куырыхонтӕ:

Хуыцаумӕ ницы ис ӕнӕрастӕй,

Ӕппӕтхъомыс галиу тӕрхон нӕ рахӕсдзӕн+.

11Адӕймагӕн йӕ хъуыддӕгтӕм гӕсгӕ бафиды,
чи цы аккаг у, уый айсы+.

12Ӕцӕг, Хуыцаумӕ ницы ис ӕнӕрастӕй,

Ӕппӕтхъомыс раст тӕрхон не сзыгъуыммӕ кӕны+.

13Чи Йӕ сӕвӕрдта хицауӕй зӕххы цъарӕн?

Чи Йын радта Йӕ къухтӕм ӕнӕхъӕн дуне?

14Уый Йӕ зӕрдӕ куы сӕхгӕнид,

Йӕ комулӕфт, Йӕ царды комулӕфт фӕстӕмӕ куы райсид,

15уӕд алы цардуд дӕр ӕрбамӕлид,
уӕд адӕймаг фӕстӕмӕ сыджыт фестид+.
16Йӕ сӕры зонд кӕмӕн ис,
уый ӕрбайхъусӕд,
лӕмбынӕг байхъусӕд мӕ ныхӕстӕм!
17Рӕстдзинад йӕ цӕстысындз кӕмӕн у,
уый хицауиуӕг куыд хъуамӕ кӕна?
Раст ӕмӕ Хъомысджыны
ды аххосджын куыд хъуамӕ кӕнай?
18Исчи ма паддзахӕн, цъаммар, зӕгъгӕ, дзуры,
исчи ма уӕздӕттӕн, ӕнаккӕгтӕ, зӕгъгӕ, фӕзӕгъы?

19Фӕлӕ Уый бардартӕн
цурон митӕ нӕ кӕны,
Уый хъӕздыг лӕджы мӕгуырӕй уӕлдӕр не ’вӕры,
уымӕн ӕмӕ се ’ппӕтӕн дӕр се Скӕнӕг у Уый+.
20Ӕваст ӕрбамӕлынц адӕм ӕхсӕвы тары,
зӕрдӕнкъусӕг цӕфӕй сӕ кӕрон ӕрцӕуы;
кӕйдӕр къухӕй нӕ бабын вӕййы хъомысджын+.
21Уымӕн ӕмӕ Хуыцау
Йӕ цӕст дары адӕмы фӕндӕгтӕм,
сӕ алы къахдзӕф дӕр сын уыны+.
22Зӕххыл ахӕм саудалынг,
ахӕм мӕрдон тар нӕй,
фыдгӕнджытӕ Уымӕй
сӕхи кӕм бааууон кӕной+.
23Хуыцау адӕймагмӕ бӕлвырд рӕстӕджы
тӕрхонмӕ нӕ сиды.
24Ӕнӕ рафӕрс-бафӕрсӕй
ныддӕрӕн кӕны тыхджынты
ӕмӕ сын сӕ бынаты ӕндӕрты сӕвӕры+.
25Сӕ хъуыддӕгтӕ сын хорз зоны
ӕмӕ сӕ иу ӕхсӕвмӕ фесафы.
26Фыдгӕнджытау сӕ адӕмы раз бафхӕры;
27сӕхи Йыл кӕй атигъ кодтой,
Йӕ фӕндӕгтӕ сӕ хъуыдыйы дӕр
кӕй нӕ уыдысты, уый тыххӕй.
28Сыхъуысти Йӕм мӕгуырты ӕрдиаг,
Уый фехъуыста ӕфхӕрд адӕмы уынӕргъын+.
29Хъусӕй куы лӕууа,
уӕд ӕй азымы чи бадардзӕн?
Йӕ цӕсгом куы бамбӕхса,
уӕд Ӕй фенын кӕй бон суыдзӕн?
Уый ӕппӕт адӕммӕ дӕр
ӕмӕ иу адӕймагмӕ дӕр хауы,
30цӕмӕй паддзахиуӕг ма кӕна ӕнӕхуыцау
ӕмӕ адӕмӕн ахсӕн хыз ма феста.
31Фӕлтау зӕгъ Хуыцауӕн:
„Бафхӕрдтай мӕ —
ныр мӕхи тӕригъӕдӕй хиздзынӕн.
32Ӕнӕбары кӕд истӕмӕй фӕрӕдыдтӕн,
уӕд та мын ӕй бацамон,
цӕмӕй амӕй фӕстӕмӕ мауал рӕдийон“.
33Дӕ рӕдыдыл дӕр куы нӕ сӕттыс,
уӕд цы хорзмӕ ’нхъӕлмӕ кӕсыс?
Равзарын мӕнмӕ нӕ, фӕлӕ дӕумӕ хауы,
кӕд исты зоныс, уӕд дзургӕ кӕн.
34Ӕмбаргӕ адӕмӕй мӕм чи хъусы,
уыдон, стӕй куырыхонтӕ зӕгъдзысты:
35„Иов йӕхӕдӕг дӕр,
цы дзуры, уый нӕ зоны,
ӕнӕсӕрфат сты йӕ ныхӕстӕ“+.
36О, ноджы тынгдӕр ӕфхӕрд
куы баййӕфтаид Иов —
ӕнӕхуыцӕутты ’взагӕй дзуры!
37Йӕ тӕригъӕдтӕй уӕлдай ма
ноджы змӕнтӕг дӕр у,
йӕ къухтӕ ныл сцӕгъды
ӕмӕ Хуыцауы ныхмӕ дзурынӕй не ’нцайы»+.

35

35^1Ӕмӕ дзырдта Елигу дарддӕр:

2«Афтӕ дӕм кӕсы,
ӕмӕ рӕстдзинад де ’рдыгӕй ис?
Ды загътай: „Ӕз Хуыцауӕй растдӕр дӕн ӕви?“
3Ды зӕгъыс: „Цы уӕлдай мын у,
растӕй цӕрон ӕви тӕригъӕды цӕуон?“+
4Ӕз дӕуӕн ӕмӕ дӕ хӕлӕрттӕн
дзуапп ратдзынӕн уый фӕдыл:
5арвмӕ скӕс ӕмӕ фен —
мигътӕ дӕуӕй цас бӕрзонддӕр сты!+
6Тӕригъӕды куы бацӕуай,
уӕд Уымӕн цы у?
Дӕ фыдракӕндтӕ куы сбирӕ кӕнай,
уӕд Уымӕн цы уыдзӕн?
7Рӕстӕй куы цӕрай,
уӕд дзы Уымӕн цы пайда ис?
Дӕ бон ын раттын цы у+?
8Ды дӕ тӕригъӕдӕй
дӕхи хуызӕттӕн хӕссыс зиан,
дӕ рӕстдзинад адӕмы цӕсты
ахады ӕрмӕстдӕр.
9Ссӕст адӕм сӕ уӕзы бын хъӕрзынц,
се ’фхӕрджыты къухы бын дзыназынц,+
10фӕлӕ иу афтӕ зӕгъӕг нӕй:
„Кӕм ис Хуыцау, ме Скӕнӕг,
сау бон зарынӕй Чи раивы,+
11фосӕй уӕлдай нын зонд Чи радта,
тӕхаг мӕргътӕй хъауджыдӕр нӕ
ӕмбаргӕ Чи скодта?“
12Фӕлӕ вӕййы,
дзыназынц Ӕм ӕххуысӕнхъӕл,
ӕмӕ сын Уый
ӕнаккӕгты сӕрыстырдзинады аххосӕй
дзуапп нӕ ратты+.
13Хуыцау тутт ныхӕстӕм нӕ хъусы,
Ӕппӕтхъомыс уыдӕттӕ ницӕмӕ дары.
14Ды дзурыс, нӕ Йӕ уыныс, зӕгъгӕ,
фӕлӕ дын Уый дӕ хъуыддаг ӕвзары,
ӕмӕ ӕнхъӕлмӕ кӕс+.
15Дӕумӕ гӕсгӕ, Йӕ маст ӕгӕр уромы,
адӕмӕн сӕ тӕригъӕдтӕ нӕ уыны?
16Уӕдӕмӕ дзӕгъӕлдзырд кӕны Иов,
ӕмбаргӕ ницы кӕны, афтӕмӕй бирӕ дзуры»+.

36

36^1Ӕмӕ Елигу дзырдта дарддӕр:
2«Чысыл-ма мын бабыхс,
ӕмӕ дын зӕгъон
Хуыцауы тыххӕй ноджы мӕ зӕгъинаг.
3Дардӕй райдайдзынӕн мӕ ныхас,
цӕмӕй ме Скӕнӕджы рӕстдзинад равдисон.
4Дызӕрдыг ма кӕн —
ницы мӕнг зӕгъдзынӕн,
мӕнӕйуый цы дзуры, уый бӕлвырд зоны+.
5Хуыцау хъомысджын у
ӕмӕ Йӕхи нӕ атигъ кӕндзӕн,
фидар зӕрдӕ кӕмӕн ис, ууыл.
6Фыдгӕнӕджы нӕ ныууадздзӕн ӕгасӕй,
ӕфхӕрдӕн та раст тӕрхон скӕндзӕн+.
7Рӕстудӕй нӕ аздахдзӕн Йе ’ргом,
паддзӕхтимӕ йӕ ӕмсӕр скӕндзӕн,
мыггагмӕ йӕ сбӕрзонд кӕндзӕн+.
8Хъадамантӕ куы бакӕной адӕймагыл,
бӕллӕхтӕ йыл куы ӕртыхсой,+
9уӕд ын уымӕй та амоны
йӕ тӕригъӕдтӕм, сӕрыстыр кӕй у, уымӕ,
10ӕмӕ йын Уый йӕ хъустӕ
хъусынӕн кӕй гом кӕны
ӕмӕ йӕ раст фӕндагыл кӕй аразы+.
11Кӕд Йӕ коммӕ бакӕсой
ӕмӕ Йын лӕггад кӕной,
уӕд арфӕйаг уыдзӕни сӕ кӕрон,
райгӕ арвитдзысты сӕ царды бонтӕ.
12Кӕд ӕмӕ Йӕ коммӕ нӕ бакӕсой,
уӕд та искӕй къухӕй амӕлдзысты,
се ’нӕзонды аххосӕй бабын уыдзысты+.
13Ӕнӕхуыцӕутты зӕрдӕтӕ мастӕй йедзаг сты,
хъадамантӕ сыл куы бакӕной,
уӕд дӕр Хуыцаумӕ ӕххуысагур нӕ дзыназдзысты.
14Ӕвзонгӕй амӕлынц кувӕндоны хъахбайтау.
15Фӕлӕ мӕгуыр лӕджы
Уый фервӕзын кӕны фыдбылызӕй,
йӕ бафхӕрды фӕрцы йын
байгом кӕны йӕ хъустӕ.
16Дӕу дӕр уынгӕг ранӕй бӕргӕ ракӕнид,
де уӕнгтӕ парахатӕй куыд айтынг кӕнай;
дзаг фынгыл дӕ ӕрбадын кӕнид+.
17Фӕлӕ дӕумӕ ӕнӕхуыцӕутты зондахаст ис:
хъуыды кӕныс тӕрхон ӕмӕ тӕрхоныскъуыдыл.

18Дӕхи хъахъхъӕн, Йӕ азар дӕ куы баййафа, уымӕй,
уӕд дӕ иу ахӕстаргъ дӕр нӕ фервӕзын кӕндзӕн.

19Хъӕздыгдзинады фӕрцы фыдбылызӕй фервӕздзынӕ?

Де ’ппӕт хъарутӕ куы бахардз кӕнай,
уӕд дӕр фыдбылызӕй нӕ фервӕздзынӕ+.

20Адӕмтӕн се сӕфт куы ралӕудзӕн,
уыцы фыдӕхсӕвмӕ ма бӕлл!

21Тӕригъӕдӕй дӕхи хиз —
фыдӕвзарӕнты дзӕгъӕлы нӕ бахаудтӕ.

22Хуыцауы хъомыс ӕгӕрон у.

Уый хуызӕн зондамонӕг кӕм и?

23Уымӕн фӕндаг чи бацамондзӕн?

Чи Йын зӕгъдзӕн: „Раст нӕ кӕныс?“

24Ма Йын рох кӕн Йӕ хъуыддӕгтӕ стауын,
адӕм кады зарджытӕ кӕуыл скодтой, уыдон.

25Алчидӕр сӕ уыны,
адӕммӕ дардмӕ дӕр зынынц.

26Стыр Хуыцауы махӕн нӕ бон
базонын нӕу,

Йӕ азты нымӕцӕн банымайӕн нӕй+.

27Уый ӕрӕмбырд кӕны доны ’ртӕхтӕ,
ӕмӕ сӕ къӕвдайы ’ртӕхтӕ фестын кӕны+.

28Ӕврӕгътӕй ӕркӕлынц,
сахайӕ адӕмы ныххуылыдз кӕнынц.

29Чи бамбардзӕн, мигътӕ куыд тӕхынц, уый,
ӕрвнӕрды гыбар-гыбур — Йӕ цатыры?

30Мӕнӕ ныррухс кодта мигътӕ,
денджызы бын балӕууыдысты Йӕ фӕттӕ.

31Афтӕ тӕрхон кӕны адӕмтӕн
ӕмӕ сын парахатӕй хойраг ратты.

32Уый Йӕ армы арвӕрттывд дары,
кӕдӕм цӕвын хъӕуы, уый йын амоны+.

33Арвы гыбар-гыбур дзуры Йе ’рбацыдыл,
фыддзинадмӕ Йӕ маст кӕй рафыхти, ууыл.

37

37^1Мӕ зӕрдӕ йӕхи къултыл уымӕн хойы,
рагӕппӕввонг у мӕ риуӕй.
2Хъусут, хъусут Йӕ нӕргӕ хъӕлӕсмӕ,
ӕрвнӕрды уынӕр цӕуы Йӕ комӕй,
3арв ӕгасӕй гыбар-гыбур фестад,
зӕххы кӕрӕттӕм хӕццӕ кӕнынц
Йӕ судзгӕ фӕттӕ+.
4Ӕмӕ мӕнӕ ныннӕры Йӕ хъӕлӕс,
Йӕ диссаджы хъӕлӕс ныггыбар-гыбур кӕны —
алы ранмӕ дӕр хъуысы+.
5Дисы ӕфтауы Хуыцауы хъӕлӕс,
зонд нӕ ахсы Йе стыр хъуыддӕгтӕ+.
6Митӕн фӕзӕгъы: „Зӕхх ӕрӕмбӕрз!“,
къӕвдатӕн: „Тынгдӕр уарут!“+
7Алкӕй къухыл — Йӕ нысан,
цӕмӕй Йын алчи Йӕ хъуыддӕгтӕ зона.
8Сӕ хуыккӕмттӕм алидзынц сырдтӕ
ӕмӕ ӕрныгъуылынц уым+.
9Сусӕг ӕвӕрӕнтӕй рацӕуы тымыгъ,
абухгӕ дымгӕтӕ ’рбахӕссынц уазал.
10Хуыцауы ӕрбаулӕфтӕй равзӕры их,
ныхъхъӕбӕр вӕййы доны уӕлцъар+.
11Хуыцау мигътӕ байдзаг кӕны донӕй,
арвӕрттывдтӕ райдзӕгъды ӕврӕгътӕй.
12Мигътӕ Йӕ фӕндонӕй зилдух кӕнынц,
сӕ хуыз аивынц;
Уый сын куыд фӕзӕгъы,
афтӕ кӕнынц ӕгас зӕххы къорийыл+.
13Куы Хуыцауы цӕф,
куы та Йӕ хорзӕх ӕрхӕссынц зӕхмӕ+.
14Фӕлӕуу, Иов, ӕрбайхъус,
Хуыцауы диссӕгтыл ахъуыды кӕн!
15Зоныс ӕй, мигътӕ Хуыцауы коммӕ куыд кӕсынц,
арвӕрттывдӕй куыд ныррухс кӕны мигъ?
16Зоныс, мигътӕ арвастӕу куыд лӕууынц?
Уый алцыдӕр зоны ӕххӕстӕй,
диссаг сты Йӕ хъуыддӕгтӕ+.
17Хуссайраг дымгӕ зӕххыл куы рауадзы,
уӕд сфыцыс дӕ дарӕсы.
18Мыййаг, ды Йемӕ нӕ айтыгътай уӕлӕрвтӕ,
джиппыуагъд айдӕнау фидар чи у, уыдон+?
19Бацамон нын, цы Йын зӕгъӕм, —
ацы сӕудары мах нӕ сӕрӕн ницыуал зонӕм+.
20Йемӕ мӕ ныхас кӕнын кӕй фӕнды,
уый йын ӕз куыд фехъусын кӕнон —
мӕхимӕ мӕ къух исын?
21Никӕй бон у хурмӕ кӕсын,
арвыл тӕмӕнтӕ куы фӕкалы,
дымгӕ мигътӕ куы асуры, уӕд.
22Цӕгатӕй фӕзыны сыгъзӕрин цӕхӕр —
Хуыцауы диссаджы рӕсугъддзинад тасы ӕфтауы!
23Ӕппӕтхъомысыл не ’ххӕссы нӕ зонд.
Йӕ хъомысӕй, Йӕ раст тӕрхонӕй цытджын у.
Йӕ рӕстад у ӕгӕрон,
Уый никӕй ӕфхӕры.
24Уымӕ гӕсгӕ, йӕхи зондджын чи хоны,
уыдон Дзы иууылдӕр тӕрсӕнт,
уӕлзонд кӕмӕ ис, уыдон иууылдӕр ризӕнт Йӕ разы!»+

38

Дунедарӕджы ныхас Иовимӕ

38^1Уӕд Иовмӕ уадтымыгъӕй
радзырдта Хуыцау, загъта йын:+
2«Ды чи дӕ, цӕмӕй Мӕ фӕнды ныхмӕ
ӕнӕзонд ныхӕстӕ кӕнай+?
3Дӕ астӕу ӕрбабӕтт лӕгау,
дзуапп дӕттынмӕ ӕрцӕттӕ кӕн дӕхи,
Ӕз дӕ фӕрсдзынӕн, ӕмӕ Мын ды зӕгъ:+
4Ӕз зӕхх куы арӕзтон,
уӕд ды кӕм уыдтӕ?
Кӕд ӕй зоныс, уӕд дзуапп ратт+.
5Йӕ ас ын чи снысан кодта,
йӕ сӕрмӕ йын барӕн синаг
чи айвӕзта, уый зоныс?
6Йӕ бындуртӕ цӕуыл ӕнцайынц,
сӕрӕвӕрӕн дур ын чи сӕвӕрдта,+
7сӕумӕйӕ стъалытӕ куы радысты,
Хуыцауы фырттӕ цины хъӕр
куы кодтой, уӕд+?
8Денджызы дуӕрттӕ чи сӕхгӕдта,
зӕххы арфӕй йӕхи куы срӕмыгъта, уӕд;+
9мигъты йӕ куы батыхтон
ӕмӕ йӕ тарӕй куы бамбӕрзтон;
10йӕ арӕнтӕ йын куы сбарстон
ӕмӕ йын кулдуар куы сӕвӕрдтон ӕвдузӕнтимӕ;
11загътон ын: „Ардӕмты дын бар ис,
дарддӕр та нӕ,
дӕ сӕрыстыр уылӕнтӕн
ацы ран у сӕ арӕн“.
12Дӕ цӕрӕнбонты искуы
Хурыскастӕн бардзырд радтай,
Сӕуӕхсидӕн йӕ бынат бацамыдтай,
13цӕмӕй зӕххы кӕрӕттыл аххӕсса
ӕмӕ ӕнӕхуыцӕутты зӕххӕй акала;
14цӕмӕй джиппӕйфыст ӕлыгау,
зӕхх йӕ хуыз аива,
хъуымацау сырх адара,
15ӕмӕ ӕнаккӕгтӕн сӕ рухс ахуысса,
сӕ къух цӕвынӕввонгӕй саст ӕрцӕуа+?
16Денджызы гуырӕнмӕ искуы бафтыдтӕ,
йӕ тарф ын искуы басгӕрстай?
17Мӕлӕты дуӕрттӕ дын искуы байгом сты,
мӕрдон тары дуар искуы федтай?
18Зӕххы фӕтӕн искуы сбарстай?
Кӕд ӕппӕт уыдӕттӕ зоныс,
уӕд-ма сӕ радзур.
19Рухсы цӕрӕнмӕ фӕндаг кӕуылты у,
тары цӕрӕнуат кӕм ис?
20Ды йӕ фӕстӕмӕ йӕ бынатмӕ акӕндзынӕ,
фӕндаг ын бацамондзынӕ?
21Ды алцыдӕр зоныс,
исты, мыййаг, се ’мгар нӕ дӕ,
дӕ царды бонтӕ уӕдӕй нӕ нымайыс —
уый бӕрц нӕ рацардтӕ!
22Миты ӕфтауцдоны искуы уыдтӕ,
ихы хӕзнадон искуы федтай,+
23бӕллӕхы заманмӕ кӕй ӕвӕрын,
хӕст ӕмӕ тохы бонмӕ+?
24Арвӕрттывды фӕндӕгтӕ кӕм сты,
скӕсӕйнаг дымгӕ зӕхмӕ кӕуылты тӕхы?
25Чи сарӕзта сахкъӕвдатӕн донгӕлӕнтӕ,
нӕргӕ уадтымыгъӕн — фӕндӕгтӕ,+
26цӕмӕй, ӕдзӕрӕг,
адӕймаг кӕм нӕй, уыцы зӕххытӕ донхорыг кӕной,+

27ӕвӕд ӕрнӕджытӕ донӕй ӕфсадой,
ӕмӕ зайӕгхӕлттӕ сырӕзой зӕххыл.
28Къӕвдайӕн фыд ис?
Чи у йӕ ныййарӕг ӕртӕхӕн+?
29Кӕй хуылфӕй рантысы их,
ӕрвон халас кӕмӕй райгуыры,+
30дӕттӕ дурау куы ныхъхъӕбӕр вӕййынц,
хуыдымы уӕлцъар куы ныссӕлы, уӕд+?
31Дӕ бон у Ӕрфӕны сахсӕнтӕ
тынгдӕр балвасын,
Орионы сахсӕнтӕ суӕгъд кӕнын+?
32Дӕ бон у стъалыгуппартӕ
сӕ афоныл рахонын
ӕмӕ Авд хойӕн фӕндаг амонын+?
33Арвы фӕтк дын зындгонд у,
зӕххӕн уагӕвӕрд сфидар кӕнис+?
34Дӕ хъӕлӕс ӕврӕгъты онг сӕххӕсдзӕн,
знӕт дӕттӕ дын дзуапп ратдзысты?
35Арвӕрттывд, кӕдӕм ын зӕгъай,
уырдӕм ныййарц уыдзӕн,
зӕгъдзӕн дын, цӕттӕ дӕн, зӕгъгӕ?
36Уӕлзонд чи бавӕрдта зӕрдӕйы,
чи скодта ӕмбаргӕ зонд?
37Уый бӕрц куырыхон чи у,
цӕмӕй мигътӕ банымайа
кӕнӕ уӕларвон мигӕнӕнтӕ фӕкъул кӕна,
38ӕмӕ зӕххы уӕлцъар ныхъхъӕбӕр уа,
цъыфы къуыбӕрттӕ бандӕдзой кӕрӕдзиуыл?
39Исты мадӕл домбайӕн
йӕ амӕттаджы ды ’рцахсыс
ӕмӕ йын йӕ лӕппынты ды бафсадыс,+
40сӕ хуыккомы куы ’рныгъуылынц,
кӕнӕ къутӕрты сӕ амӕттӕгты
куы фӕхъахъхъӕнынц, уӕд+?
41Сынтӕн чи ’рцӕттӕ кӕны холлаг,
стонгӕй йӕ лӕппынтӕ
сӕхи раппар-баппар куы фӕкӕнынц
ӕмӕ сӕ фыр тыхстӕй
Хуыцаумӕ куы фӕхъӕр кӕнынц, уӕд+?

39

39^1Ды сычъитӕн сӕ зайыны афон зоныс?
Сӕгуыттӕн сӕ зайыны ӕмгъуыд фӕхатыс,+
2сӕ гуырдз сӕ гуыбыны
цал мӕйы хӕсгӕ у, уый?
Сӕ зӕйц кӕд рантысдзӕн, уый зоныс?
3Утӕхсӕнгӕнгӕ ракалынц сӕ цӕуӕт,
сӕ уаргъӕй суӕгъд кӕнынц сӕхи,
4цӕмӕй сӕ зӕйц сӕрибарӕй хъомыл кӕной,
сӕ тыхы бацӕуой ӕмӕ сӕ стӕй ныууадзой,
макуыуал сӕм раздӕхой?
5Хъӕддаг хӕрӕджы сӕрибарӕй чи ауагъта,
хайуанӕн йӕ сахсӕнтӕ чи райхӕлдта?
6Ӕз ӕй ӕдзӕрӕг быдыры
ӕрцӕрын кодтон,
цӕххӕргом зӕххытӕ йын цӕрӕнбынатӕн радтон.
7Сахары дзолгъо-молгъо
уымӕ худӕгау кӕсы,
бӕхтӕрӕджы хъӕр зонгӕ дӕр нӕ кӕны.
8Къуылдымтыл хизы йӕхицӕн,
тихалӕг дӕр дзы нӕ ирвӕзы.
9Хъӕддаг гал дын лӕггад кӕнын бакомдзӕн?
Дӕ кӕвдӕсы цур бахсӕвиуат кӕндзӕн?
10Йӕхи дын дзывырыл бабӕттын бауадздзӕн,
дӕ фӕдыл зӕхх куыд бахуым кӕна, афтӕ?
11Йе стыр хъаруйӕ
дӕхицӕн ныфс бавӕрдзынӕ
ӕмӕ йын дӕ куыст йӕ бар бакӕндзынӕ?
12Дӕ хор дын ӕрӕмбырд кӕндзӕни
ӕмӕ йӕ мусы бафснайдзӕни,
ууыл баууӕнддзынӕн?
13Страус йӕ базыртӕ фыр цинӕй тилы,
къаннӕг сты йӕ базыртӕ,
фӕлӕ сӕ систӕ куыд диссаг сты!
14Змисы ӕрӕфтауы ӕйчытӕ,
схъарм ын вӕййынц уым,
15исчи сыл къахӕй ныллӕудзӕн,
хъӕддаг сырдтӕ сӕ бассӕнддзысты,
уый мӕт ӕй нӕй.
16Йӕ лӕппынтӕ йын ӕцӕгӕлӕттау сты,
йӕ фыдӕбӕттӕ дзӕгъӕлы кӕй фӕуыдзысты,
уымӕй нӕ тӕрсы+.
17Уымӕн ӕмӕ хъуыды нӕ кӕны,
Хуыцау ын зонд нӕ радта.
18Фӕлӕ йӕ базыртӕ куы айтынг кӕны,
уӕд ӕм барӕг дӕр худӕг фӕкӕсы —
фӕсте йӕ фӕуадзы.
19Бӕхӕн хъару исты ды радтай,
йӕ хъуыр ын ды сфӕлыстай барцӕй?
20Мӕтыхау ӕй размӕ згъорын
ды сахуыр кодтай?
Йӕ хуыррыттӕй алчи зӕрдӕдзӕф куы кӕны!+
21Цингӕнгӕ йӕ сӕфтджытӕй зӕхх хойы
ӕмӕ тохмӕ бырсы риуӕмбӕрцӕй;
22худӕг ӕм кӕсы тас,
кард дӕр ӕй нӕ уромы;
23Сагъадахъ дзыгъал-мыгъул кӕны йӕ сӕрмӕ,
ферттивынц ӕрцытӕ;
24йӕ къӕхты бын зӕхх нынкъуысы,
сыкъауадындзы уастмӕ размӕ куы фӕцагайы, уӕд+.

25Сыкъауадындзы уастмӕ ныммыр-мыр кӕны,
дардмӕ дӕр хӕсты уынӕр хъусы.
26Дӕ фӕндӕй тӕхы уари,
хуссайраг дымгӕмӕ
йӕ базыртӕ куы айтындзы, уӕд?
27Дӕ ныхасӕй фехсы йӕхи хӕрдмӕ
ӕмӕ бӕрзонд ӕрцаразы йӕ ахстон?
28Къӕдзӕхыл ис уымӕн йӕ цӕрӕн,
ӕгӕндӕг айнӕджы тигъ у йӕ фидар.
29Уырдыгӕй хъахъхъӕны йӕ амӕттаджы,
йӕ цӕстытӕ дардмӕ уынынц.
30Йӕ лӕппынты хӕссы тугӕй,
мард кӕм уа, уым февзӕры».
31Ӕмӕ ма загъта ноджы Иовӕн Хуыцау:
32«Ацы быцӕугӕнӕг
Ӕппӕтхъомысӕн зонд амоны?
Хуыцауы азымджын чи кӕны,
уый-ма дзуапп раттӕд!»+
33Ӕмӕ дзуапп радта Хуыцауӕн Иов:

34«Ӕз та цы дӕн? Цавӕр дзуапп Дын хъуамӕ раттон?

Мӕ армытъӕпӕнӕй мӕ былтӕ ӕхгӕнын+.

35Иу хатт загътон
ӕмӕ дарддӕр ницыуал дзурын.

Дыууӕ хатты загътон,
фӕлӕ ныр ныхъхъус уыдзынӕн».

40

40^1Уӕд Хуыцау Иовмӕ
уадтымыгъӕй радзырдта:+
2«Дӕхи ӕрцӕттӕ кӕн
дзуапп дӕттынмӕ лӕгау,
Ӕз дӕ фӕрсын, ды та мын-иу дзуапп ратт:+
3Ау, ды Мӕ тӕрхоныл
дӕхи атигъ кӕндзынӕ,
цӕмӕй дӕхи сраст кӕнай,
уый тыххӕй Мӕн азымджын кӕндзынӕ+?
4Ӕви дӕумӕ дӕр Хуыцауы хъомыс ис,
дӕуӕн дӕр Уыйау дӕ хъӕлӕс
арвгӕрӕтты уырауы+?
5Уӕд дӕхи хъомысӕй сфӕлынд,
тӕмӕнкалгӕ кады ӕрбатух дӕхи,
6ныккал дӕ маст,
ӕркӕс сӕрыстырмӕ ӕмӕ йӕ ’рцахуыр кӕн,
7хирвӕссонмӕ ’ркӕс ӕмӕ йӕ басӕтт,
ӕнаккӕгты та уыцы тӕккӕ уысм ныссӕнд.
8Иууылдӕр иумӕ сӕ дӕлдзӕхы баныгӕн,
ныккӕнды дуӕрттӕ сыл сӕхгӕн.
9Уӕд Ӕз Мӕхӕдӕг дӕр баууӕнддзынӕн,
дӕ рахиз къух дӕ кӕй фервӕзын кӕндзӕн, ууыл+.
10Бакӕс-ма бегемотмӕ:
уый дӕр дӕу хуызӕн сфӕлдыстон,
галау кӕрдӕгыл хизы+.
11Бакӕс-ма йын йӕ сӕвджын синтӕм,
йӕ гуыбыны хъӕддых нуӕрттӕм!
12Йӕ къӕдзил кедры зӕнгау — фидар,
йӕ синты нуӕрттӕ стыхстысты кӕрӕдзиуыл.
13Йе стджытӕ — ӕрхуы хӕтӕлтау,
йӕ къӕхтӕ — ӕфсӕн лӕдзджытау.
14Уымӕй диссагдӕр нӕй,
Хуыцау цы сфӕлдыста, уыдонӕй,
ӕрмӕст ыл йе Сфӕлдисӕг фӕтых уыдзӕн!
15Хизы хӕхты,
хъӕддаг сырдты хӕтӕнты.
16Дондидинты ӕхсӕн йӕ фӕллад уадзы,
цъымарайы цъӕнуты фембӕхсы.
17Дондидинтӕ йӕм аууон дарынц,
донхӕристӕ йӕ бакӕнынц сӕ астӕу.
18Донивылдӕй дӕр нӕ фӕтӕрсдзӕн,
Иордан йӕ дзыхмӕ куы багуылф кӕна,
уӕд дӕр нӕ сызнӕт уыдзӕн.
19Йӕ сӕрӕй йӕ чи ’рцахсдзӕн,
йӕ фындзмӕ йын чи фӕлӕбурдзӕн?
20Уӕдӕ Левиафаны ӕнгуырӕй ӕрцахсдзынӕ,
йе ’взаг ын бӕндӕнӕй нылвасдзынӕ?
21Йӕ фындзы йын къӕцӕл атъысдзынӕ,
йе ’фсӕры йын къӕпсыр ныссадздзынӕ?
22Уынгӕг хъӕлӕсӕй дӕм сдзыназдзӕн,
лӕгъстӕ кӕнынмӕ дын фӕуыдзӕн?
23Демӕ баныхас кӕндзӕн,
ӕнустӕм дын цагъарӕй ныллӕудзӕн+?
24Лӕппын цъиуӕй хъазӕгау дзы хъаздзынӕ,
чысыл чызджыты ирхӕфсынӕн ӕй
истӕуыл абӕтдзынӕ?
25Кӕсагахсджыты бар ӕй бакӕндзынӕ,
цӕмӕй йӕ ханаанӕгтӕн хайгай ауӕй кӕной?
26Йӕ царм ын арцӕй фӕхуынкъ кӕндзынӕ,
йӕ сӕр ын кӕсагахсӕджы сагойӕ ныппырх кӕндзынӕ?

27Дӕ арм ыл ӕрӕвӕр,
ӕмӕ тох кӕнын дӕ хъуыдыйы дӕр
никуыуал ӕрцӕудзӕн.

41

41^1Ахӕм ныфс дӕ ӕппындӕр ма уӕд!
Йӕ иу бакастӕй дӕр нӕ нырриздзынӕ+?
2Уый смӕсты кӕнын чи бауӕнддзӕн,
ныхӕй-ныхмӕ йӕм чи ӕрлӕудзӕн?
3Мӕ размӕ чи ралӕууа,
уымӕн Ӕз аккаг фӕуыдзынӕн.
Арвы бын цыдӕриддӕр ис,
уыдон иууылдӕр Мӕн сты+.
4Йе уӕнгты тыххӕй
ӕнӕ зӕгъгӕ нӕ фӕуыдзынӕн:
хъаруйӕ ӕххӕст сты, кондӕй — рӕсугъд.
5Йӕ дарӕсы кӕроныл ын чи схӕцдзӕн,
йӕ дывӕр згъӕр ын чи фӕхуынкъ кӕндзӕн?
6Йӕ ком ын чи байгом кӕндзӕн?
Йӕ дӕндӕгты равӕрд тас ӕфтауы.
7Йе рагъыл — уартыты рӕнхъытӕ,
сасмӕй ныхӕстау — ӕнгомӕвӕрд.
8Кӕрӕдзимӕ афтӕ хӕстӕг сты,
ӕмӕ сӕ астӕуты уӕлдӕф дӕр нӕ ацӕудзӕн.
9Иу дзы иннӕмӕ йӕхи нылхъывта,
ӕддӕг-мидӕг ауадысты.
10Йе ’хснырстӕй арв ферттивы,
йӕ цӕстытӕ — сӕуӕхсиды ӕнгӕс;
11йӕ комӕй арт бырсы,
зынджы стъӕлфӕнтӕ дзы хауы;
12йӕ фындзы хуынчъытӕй фӕздӕг кӕлы,
цыма къонайы сӕрмӕ
арт пӕлхъ-пӕлхъ кӕны, уыйау;
13йӕ комулӕфтӕй сзынг вӕййы ӕвзалы,
арт цӕуы йӕ комӕй.
14Йӕ хъуыры кондыл бӕрӕг у йӕ хъару,
йӕ бакастӕй тас ӕфтауы.
15Йӕ фыдтӕ кӕрӕдзимӕ афтӕ ӕнгом сты,
ӕмӕ нӕ фенкъуысдзысты.
16Йӕ зӕрдӕ дурӕй уӕлдай нӕу,
куыройы фыдау хъӕбӕр у.
17Йӕ уындӕй тыхджынтӕ дӕр фӕтӕрсынц,
сӕ сӕр сӕ кой свӕййы.
18Йӕ ныхмӕ нӕ фӕлӕудзысты
нӕдӕр кард, нӕдӕр арц, нӕдӕр згъӕр.
19Уый ӕфсӕн хъӕмпыл нымайы,
ӕрхуы та — ӕмбыд къодахыл.
20Фаты тасӕй лидзӕг нӕ фӕуыдзӕн,
дурӕхсӕны дуртӕ уымӕн
зыгуымӕй уӕлдай не сты.
21Ӕфсӕн лӕдзӕг хъӕмпыхалыл нымайы,
арцы ӕхситт ӕм худӕгау кӕсы.
22Йӕ гуыбыны цъар — дурыны сӕстытау,
похци кӕнӕгау уый фӕцӕйбыры цъыфыл.
23Хуыдым рафыцын кӕны агау,
фыцгӕ сойы аг фестын кӕны денджыз.
24Цӕхӕркалгӕ фӕд уадзы йӕ фӕстӕ,
ӕгӕрон арф цыма урс фынг фестади, уыйау.
25Зӕххыл уый хуызӕн нӕй,
йе сконд афтӕ у, ӕмӕ ницӕмӕй тӕрсы.
26Бӕрзондӕй цыдӕриддӕр ис,
уыдонӕй алцӕмӕ дӕр сӕрбӕрзондӕй кӕсы:
ӕппӕт сӕрыстыртӕн сӕ паддзах у уый».

42

Иовы дзуапп Хуыцауӕн

42^1Ӕмӕ Иов дзуапп радта Хуыцауӕн:
2«Зонын ӕй, Дӕ бон алцыдӕр у,
цы Дӕ бафӕнда, ӕмӕ цы нӕ сараздзынӕ!+
3Ӕз цы дӕн, цӕмӕй дын Дӕ фӕнд фауон,
зонгӕ куы ницы кӕнын, уӕд?
Цы не ’мбарын, уыдӕтты кой кодтон,
мӕ зонд кӕй нӕ ахсы,
уыцы диссӕгтыл дзырдтон+.
4Уӕдӕ ӕрыхъус, цы зӕгъдзынӕн, уымӕ,
ӕз Дӕ фӕрсдзынӕн, ӕмӕ мын дзуапп ратт+.
5Нырмӕ Дын ӕрмӕст Дӕ кой хъуыстон,
ныр та Дӕ мӕ цӕстӕй уынын.
6Уымӕ гӕсгӕ мӕ ныхӕстыл мӕ къух исын,
фӕсмонӕй мӕхи хӕрын,
фӕнык ӕмӕ рыджы бадгӕйӕ»+.

Хуыцауы тӕрхон

7Дунедарӕг Иовимӕ Йӕ ныхас куы фӕци, уӕд загъта теманаг Елифазӕн: «Дӕумӕ дӕр ӕмӕ дӕ дыууӕ ’мбалмӕ дӕр фыр мӕстӕй судзын — сымах Мӕн тыххӕй Мӕ цагъар Иовы хуызӕн раст кӕй нӕ дзырдтат, уымӕн+. 8Уымӕ гӕсгӕ авд гал ӕмӕ авд фысимӕ фӕцӕут мӕ цагъар Иовмӕ ӕмӕ сӕ уӕхи номыл иууылсудзинаг нывондӕн ӕрхӕссут, мӕ цагъар Иов сымах тыххӕй скувӕд. Ӕрмӕстдӕр уый куывд айсдзынӕн Ӕз ӕмӕ уӕ нӕ бафхӕрдзынӕн, Мӕ цагъар Иовы хуызӕн раст кӕй нӕ дзырдтат, уый тыххӕй»+.

9Теманаг Елифаз, шуахаг Билдад ӕмӕ наамайаг Цофар ацыдысты ӕмӕ, Дунедарӕг сын куыд загъта, афтӕ бакодтой. Ӕмӕ айста Дунедарӕг Иовы куывд+. 10Иов йе ’мбӕлтты тыххӕй куы скуывта, уӕд ын Дунедарӕг, раздӕр ӕм цы уыди, уыдон дывӕрӕй фӕстӕмӕ бафтыдта йӕ къухы+. 11Ӕрбацыдысты йӕм йе ’фсымӕртӕ ӕмӕ йӕ хотӕ, йӕ раздӕры хорз зонгӕтӕ. Йемӕ фынгыл бадтысты йӕ хӕдзары ӕмӕ йын зӕрдӕтӕ ӕвӕрдтой, Дунедарӕг ын бӕллӕхтӕ кӕй бавзарын кодта, уый тыххӕй, алчидӕр ын балӕвар кодта сӕдӕ ӕвзист ӕхцайы ӕмӕ фӕйнӕ сыгъзӕрин къухдарӕны+.

12Дунедарӕг Иовӕн йӕ дарддӕры царды бонтӕ раздӕры цардӕй арфӕгонддӕр скодта: цыппӕрдӕс мин сӕры йӕм фысвос фӕзынд, ӕхсӕз мины — теуатӕ, мин цӕды — галтӕ, мин сӕры — сыл хӕрджытӕ. 13Авд фырты ӕмӕ йын ӕртӕ чызджы райгуырди+. 14Иуы дзы схуыдта Емимӕ, иннӕйы — Кессиа, ӕртыккаджы — Керен-Гапух. 15Дунетыл уыдонӕй рӕсугъддӕр сылгоймаг нӕ уыди, ӕмӕ сын сӕ фыд йӕ бынтӕй се ’фсымӕрты ӕмрӕнхъ схай кодта+.

16Уый фӕстӕ ма Иов фӕцарди сӕдӕ цыппор азы ӕмӕ ма йӕ байзӕддӕгтӕн суанг сӕ цыппӕрӕм фӕлтӕр дӕр ӕрӕййӕфта+. 17Иов амарди хӕрз зӕрондӕй, цӕрынӕй бафсӕсти, афтӕмӕй.

* 1:6 Хуыцауы дӕлбар уӕлимонтӕ.

* 1:20 Сау дарыны нысан рагон Израилы.

* 2:9 Дзуттаг тексты ацы бынаты пайдагонд цӕуы эвфемизмӕй: «Хуыцауӕн арфӕ ракӕн ӕмӕ боны фӕстагмӕ амӕл!»

* 2:12 Мӕрдӕгъдауы фӕтк рагон Израилы.

* 3:8 Левиафан — денджызон мамм рагон семитаг мифологийы, Хуыцаумӕ ныхмӕвӕрд тыхты символ.

* 3:12 Ацы ран ныхас цӕуы мады нӕ, фӕлӕ фыды уӕрджытыл: ноггуырды йӕ байзӕддагыл кӕй нымайы, уый нысанӕн-иу ӕй фыд йӕ уӕрджытыл ӕрӕвӕрдта.

* 4:19 Ацы ран метафорӕйы хуызы афтӕ схуындӕуыд адӕймаджы буар.

* 9:9 Аш — Фисынмӕдзӕуджытӕ (Большая Медведица).

* 9:9 Кесил — Фыййауы лӕдзджытӕ (Орион).

* 9:9 Хима — Авд хойы (Плеяды).

* 14:17 Рагзаманы-иу Хӕстӕг Скӕсӕны, алкӕмӕн феныны бар кӕмӕн нӕ уыд, уыцы бӕлвырдгӕнӕн гӕххӕттытыл мыхуыр сӕвӕрдтой. Иовы нӕ фӕнды, цӕмӕй йын йӕ азым адӕм иууылдӕр уыной.

* 26:6 Дзуттаг дзырд «аваддон» нысан кӕны «сӕфт, царды кӕрон».

+ 1:1 Райд 22:21, Йер 25:20, Хъар 4:21, Езек 14:14, Езек 14:20, Йак 5:11, Райд 6:9, Пс 17:22-24

+ 1:3 Фӕт 6:3
+ 1:5 1 Пад 16:5, Райд 8:20
+ 1:6 Иов 2:1, Иов 38:7
+ 1:7 1 Пет 5:8
+ 1:10 Пс 127:2
+ 1:11 Руф 1:13, Иов 19:21
+ 1:15 3 Пад 10:1
+ 1:16 4 Пад 1:10
+ 1:17 Фӕт 7:16, 1 Пад 11:11, 4 Пад 24:2
+ 1:20 Райд 37:29, Райд 37:34

+ 1:21 Райд 3:19, Екк 3:10, Екк 5:14, 1 Тим 6:7, Пс 112:2

+ 2:1 Иов 1:6
+ 2:7 Рац 9:9, Фӕл 28:35
+ 2:8 Езек 27:30, Ионӕ 3:6
+ 2:10 Пс 38:2

+ 2:11 Ӕмб 17:17, Райд 36:15, Йер 49:7, Райд 25:2

+ 2:12 Райд 37:29, Езек 27:30
+ 2:13 Хъар 2:10, Езек 3:15
+ 3:3 Йер 20:14-18
+ 3:11 Иов 10:18-19
+ 3:16 Пс 57:8, Екк 6:3
+ 3:20 Йер 20:18
+ 3:21 Йер 8:3, Ӕрг 9:6
+ 3:22 Екк 3:20
+ 3:23 Иов 19:8
+ 3:25 Ӕмб 10:24, Ис 66:4
+ 4:3 Ис 35:3
+ 4:6 Иов 1:1
+ 4:7 Пс 33:10-11, Пс 36:25, Ӕмб 10:3
+ 4:8 Ӕмб 22:8, Гал 6:7-8
+ 4:9 Рац 15:8, Пс 17:16, Иов 15:30, Ис 30:33
+ 4:13 Райд 15:12, Иов 33:15
+ 4:14 Пс 118:120
+ 4:16 3 Пад 19:12
+ 4:17 Иов 9:2, Иов 25:4, Пс 142:2, Екк 7:20
+ 4:18 Иов 15:15
+ 4:21 Иов 36:12
+ 5:1 Иов 15:15, Пс 88:6, Зах 14:5
+ 5:2 Ӕмб 29:11
+ 5:9 Иов 9:10, Иов 37:5
+ 5:10 Пс 64:10, Пс 146:8
+ 5:11 1 Пад 2:7
+ 5:13 Иов 18:7, 1 Кор 3:19
+ 5:14 Фӕл 28:29, Иов 12:25, Ис 59:10
+ 5:15 Пс 34:10
+ 5:16 Пс 62:12, Пс 106:42
+ 5:17 Пс 93:12, Ӕмб 3:11
+ 5:18 Фӕл 32:39, Ис 30:26, Ос 6:1
+ 5:19 Пс 33:20, Ӕмб 6:16, Ӕмб 30:18
+ 5:20 3 Пад 17:6, Пс 32:19, Пс 36:19
+ 5:21 Пс 30:21
+ 5:25 Пс 71:16
+ 5:26 Райд 15:15, Райд 25:8
+ 6:3 Ӕмб 27:3
+ 6:4 Фӕл 32:23, Пс 37:3, Хъар 3:13
+ 6:9 3 Пад 19:4, Ионӕ 4:3
+ 6:15 Пс 40:10, Йер 15:18

+ 6:19 Райд 25:15, Ис 21:14, Йер 25:23, 3 Пад 10:1

+ 6:26 Иов 15:2
+ 7:1 Иов 14:6, Иов 14:14
+ 7:2 Лев 19:13
+ 7:4 Фӕл 28:67
+ 7:6 Иов 9:25, Ис 38:12, Иов 17:11
+ 7:8 Иов 20:9
+ 7:10 Пс 36:10, Пс 102:16

+ 7:16 Иов 9:21, Иов 10:1, Иов 10:20, Екк 1:2, Пс 38:6-7, Пс 61:10, Пс 143:4

+ 7:17 Пс 8:5, Пс 143:3
+ 7:18 Пс 10:5
+ 7:19 Иов 14:6, Пс 38:14
+ 7:20 Иов 16:12, Хъар 3:12
+ 8:1 Иов 2:11
+ 8:3 Иов 34:12
+ 8:6 Ӕмб 3:33
+ 8:8 Фӕл 32:7
+ 8:9 Пс 101:12, Екк 6:12
+ 8:12 Пс 128:6
+ 8:13 Пс 9:18, Иов 27:8, Ӕмб 10:28, Ӕмб 11:7
+ 8:14 Ис 59:6
+ 8:15 Иов 27:18
+ 8:18 Иов 7:10
+ 8:21 Пс 125:2
+ 8:22 Пс 108:29
+ 9:2 Иов 4:17, Иов 15:14, Иов 25:4
+ 9:3 Иов 10:2
+ 9:6 Ис 2:19, Ис 13:13, Агг 2:6

+ 9:8 Иов 26:7, Пс 103:2, Ис 40:22, Йер 10:12, Йер 51:15

+ 9:9 Иов 38:31-32, Ам 5:8
+ 9:10 Иов 5:9
+ 9:13 Иов 26:12, Пс 88:11, Ис 51:9
+ 9:15 1 Кор 4:4
+ 9:19 Йер 49:19, Йер 50:44
+ 9:20 Иов 15:6
+ 9:21 Иов 1:1, Иов 1:8, Иов 7:16, Иов 10:1
+ 9:22 Екк 9:2, Езек 21:3
+ 9:24 Иов 12:17
+ 9:25 Иов 7:6
+ 9:30 Йер 2:22

+ 9:32 Иов 33:13, Иов 39:32, Екк 6:10, Ис 45:9, Ром 9:20

+ 10:1 Иов 7:16, Иов 9:21
+ 10:2 Иов 9:3
+ 10:4 1 Пад 16:7
+ 10:7 Иов 2:3, Фӕл 32:39, Ис 43:13
+ 10:8 Пс 118:71
+ 10:9 Иов 4:19, Иов 33:6, Ис 64:8
+ 10:10 Пс 138:13
+ 10:17 Иов 19:12
+ 10:18 Иов 3:11-12, Йер 20:14-18
+ 10:20 Иов 14:1, Иов 7:16
+ 10:21 Пс 87:7, Пс 87:13, Пс 38:14
+ 11:1 Иов 2:11
+ 11:4 Иов 10:7
+ 11:8 Пс 138:8
+ 11:10 Иов 9:12, Иов 12:14
+ 11:13 Пс 142:6
+ 11:14 Иов 22:23

+ 11:17 Иов 22:28, Ӕмб 4:18, Ис 60:3, Дан 12:3

+ 11:19 Ӕмб 3:24

+ 12:4 Пс 90:14, Иов 16:10, Иов 17:2, Иов 30:1

+ 12:6 Иов 21:7
+ 12:10 Ным 16:22, Дан 5:23, Хъуыд 17:28
+ 12:11 Иов 34:3
+ 12:12 Иов 32:7
+ 12:14 Екк 7:13, Иов 11:10
+ 12:17 Иов 9:24
+ 12:18 Дан 2:21, Дан 5:20
+ 12:21 Пс 106:40, Ис 40:23
+ 12:22 Дан 2:22, Екк 12:14, 1 Кор 4:5
+ 12:23 Ис 9:3, Ис 26:15
+ 12:24 Пс 106:40
+ 12:25 Фӕл 28:29, Иов 5:14, Пс 106:27
+ 13:3 Иов 23:4
+ 13:5 Ӕмб 17:28
+ 13:9 Гал 6:7
+ 13:19 Ис 50:8
+ 13:21 Пс 38:11, Иов 33:7
+ 13:22 Иов 14:15
+ 13:24 Иов 19:11, Иов 33:10
+ 13:25 Пс 82:14
+ 13:26 Пс 24:7
+ 13:27 Иов 33:11
+ 13:28 Ис 50:9, Йак 5:2
+ 14:1 Иов 15:14, Иов 25:4, Райд 47:9

+ 14:2 1 Азф 29:15, Пс 101:12, Пс 143:4, Екк 6:12, Екк 8:13

+ 14:4 Иов 15:14
+ 14:6 Иов 7:19, Иов 7:1-2
+ 14:11 Ис 19:5
+ 14:12 Пс 88:30
+ 14:13 Иов 21:13
+ 14:14 Ис 26:19, Иов 7:1
+ 14:15 Иов 13:22
+ 14:16 Иов 31:4, Иов 34:21
+ 14:21 Екк 9:5
+ 15:1 Иов 2:11
+ 15:2 Иов 16:3, Иов 6:26
+ 15:6 Иов 9:20, Лк 19:22
+ 15:7 Ӕмб 8:25, Пс 89:3
+ 15:8 Йер 23:18
+ 15:9 Иов 12:3, Иов 13:2

+ 15:14 Иов 4:17, Иов 9:2, Иов 14:1, Иов 25:4-6, Пс 50:7

+ 15:15 Иов 4:18, Иов 5:1, Пс 88:6, Зах 14:5
+ 15:16 Иов 34:7, Ӕмб 19:28, Иов 25:6
+ 15:18 Пс 77:4
+ 15:27 Пс 72:7
+ 15:30 Иов 4:9
+ 15:32 Иов 22:16, Пс 54:24
+ 15:34 Иов 20:26, Пс 20:10
+ 15:35 Пс 7:15, Ис 59:4, Йак 1:15
+ 16:3 Иов 15:2
+ 16:7 Иов 1:15-19
+ 16:9 Пс 34:15, Пс 36:12
+ 16:10 Иов 12:4, Иов 17:2, Иов 30:1, Ис 50:6
+ 16:12 Иов 7:20
+ 16:13 Иов 20:25
+ 16:19 Пс 88:38
+ 17:2 Иов 12:4, Иов 16:10, Иов 30:1
+ 17:3 Пс 118:122, Ӕмб 22:26
+ 17:6 Фӕл 28:37, Иов 30:9
+ 17:11 Иов 7:6
+ 17:12 Ис 5:20
+ 17:13 Екк 12:5
+ 18:1 Иов 2:11, Иов 8:1
+ 18:3 Пс 72:22
+ 18:5 Иов 21:17, Ӕмб 13:9, Ӕмб 24:20
+ 18:7 Иов 5:13
+ 18:8 Пс 9:16, Пс 139:6
+ 18:11 Иов 15:21, Иов 20:25, Иов 27:20
+ 18:15 Райд 19:24, Пс 10:6, Езек 38:22
+ 18:17 Иов 24:20, Пс 33:17, Ӕмб 10:7
+ 18:19 Пс 20:11
+ 18:21 Фӕт 2:10, Йер 9:3, 2 Фес 1:8
+ 19:7 Иов 24:12, Авв 1:2
+ 19:8 Иов 3:23, Хъар 3:9
+ 19:9 Пс 88:40
+ 19:11 Иов 13:24, Иов 33:10
+ 19:12 Иов 10:17, Иов 30:12, Хъар 3:5
+ 19:13 Пс 30:12, Пс 37:11, Пс 68:9, Пс 87:9
+ 19:17 Иов 2:9
+ 19:18 4 Пад 2:23
+ 19:21 Руф 1:13, Иов 1:11
+ 19:23 Ис 30:8
+ 19:24 Йер 17:1
+ 19:25 Ӕмб 23:11, Ис 43:14
+ 19:26 Пс 16:15, 1 Ин 3:2
+ 19:29 Екк 12:14
+ 20:1 Иов 2:11, Иов 11:1
+ 20:4 Райд 2:7, Фӕл 4:32
+ 20:6 Ис 14:13-14
+ 20:7 Пс 82:11
+ 20:8 Ис 29:7
+ 20:9 Иов 7:8, Иов 7:10
+ 20:12 Пс 9:28
+ 20:25 Иов 16:13
+ 20:26 Иов 15:34, Пс 20:10, Дзут 12:29
+ 20:29 Иов 27:13, Иов 31:2
+ 21:3 Иов 16:20
+ 21:5 Ӕмб 30:32, Мих 7:16

+ 21:7 Иов 12:6, Пс 72:3-4, Екк 8:14, Йер 12:1, Мал 3:15

+ 21:14 Иов 22:17
+ 21:15 Рац 5:2
+ 21:16 Иов 22:18, Пс 1:1
+ 21:17 Иов 18:5-6, Ӕмб 13:9, Ӕмб 24:20
+ 21:18 Пс 1:4, Пс 82:14, Ӕмб 10:25
+ 21:19 Рац 20:5

+ 21:20 Пс 74:8, Ис 51:17, Йер 25:15, Авад 1:16, Ӕрг 14:10

+ 21:22 Ис 40:14, Ром 11:35, 1 Кор 2:16, Иов 4:18, Иов 15:15

+ 21:30 Ӕмб 16:4
+ 21:31 Фӕл 7:10
+ 22:1 Иов 2:11, Иов 4:1, Иов 15:1
+ 22:3 Иов 35:7
+ 22:6 Рац 22:6, Фӕл 24:13
+ 22:7 Иов 31:17
+ 22:9 Иов 31:21, Ис 10:2, Езек 22:7
+ 22:10 Иов 18:8
+ 22:11 Ионӕ 2:4
+ 22:12 Иов 35:5
+ 22:13 Пс 72:11, Пс 93:7
+ 22:16 Иов 15:32
+ 22:17 Иов 21:14
+ 22:18 Иов 21:16
+ 22:19 Пс 51:8, Пс 57:11
+ 22:22 Ӕмб 2:6
+ 22:23 Иов 11:14
+ 22:24 Райд 10:29, 3 Пад 9:28, 1 Азф 29:4
+ 22:26 Пс 36:4, Ис 58:14
+ 22:27 Пс 49:14, Екк 5:3

+ 22:28 Иов 11:17, Ӕмб 4:18, Ис 60:3, Дан 12:3

+ 22:30 Йак 5:15
+ 23:4 Иов 13:3, Иов 16:21
+ 23:10 Пс 138:3, Пс 65:10, 1 Пет 1:7
+ 23:13 Ӕмб 19:21, Ис 14:26, Дан 4:32
+ 24:2 Фӕл 19:14, Ӕмб 22:28, Ӕмб 23:10
+ 24:4 Ам 2:7, Ӕмб 28:28
+ 24:7 Рац 22:26-27
+ 24:12 Авв 1:2
+ 24:13 Ин 3:19-20
+ 24:15 Ӕмб 7:9
+ 24:20 Иов 18:17
+ 24:24 Пс 36:10
+ 25:1 Иов 2:11, Иов 8:1, Иов 18:1
+ 25:3 Мт 5:45
+ 25:4 Иов 4:17, Иов 9:2, Иов 15:14, Пс 142:2
+ 25:6 Иов 15:16, Пс 21:6, Ис 41:14
+ 26:6 Пс 138:8, Ӕмб 15:11
+ 26:7 Иов 9:8
+ 26:8 Ӕмб 30:4
+ 26:10 Райд 1:9, Райд 1:10, Ӕмб 8:29
+ 26:11 Пс 103:7
+ 26:12 Иов 9:13, Пс 88:11, Ис 51:9
+ 26:13 Ис 27:1
+ 27:2 Иов 34:5
+ 27:3 Иов 33:4
+ 27:8 Иов 8:13

+ 27:9 Пс 17:42, Пс 65:18, Ӕмб 1:28, Ӕмб 28:9, Ин 9:31

+ 27:13 Иов 20:29
+ 27:14 Ис 1:22
+ 27:15 Пс 77:64
+ 27:16 Зах 9:3
+ 27:17 Пс 38:7, Ӕмб 13:23
+ 27:18 Иов 8:15
+ 27:19 Пс 48:18
+ 27:21 Иов 30:22
+ 27:23 Хъар 2:15
+ 28:12 Ӕмб 16:16, Екк 7:24
+ 28:13 Пс 26:13, Ис 53:8, Езек 26:20
+ 28:15 Ӕмб 3:14-15

+ 28:16 Райд 10:29, 3 Пад 9:28, 1 Азф 29:4, Иов 22:24

+ 28:18 Ӕмб 8:11
+ 28:26 Иов 38:25
+ 28:27 Ӕмб 8:22

+ 28:28 Пс 110:10, Ӕмб 1:7, Ӕмб 9:10, Ӕмб 3:7, Ӕмб 14:16

+ 29:3 2 Пад 22:29, Пс 17:29, Пс 118:105
+ 29:5 Иов 1:2
+ 29:6 Райд 49:12
+ 29:10 Пс 136:6
+ 29:12 Пс 81:5, Ӕмб 31:8
+ 29:14 Пс 131:9
+ 29:16 Ӕмб 14:21, Ӕмб 29:7
+ 29:17 Пс 3:7, Пс 13:4, Пс 57:7, Ӕмб 30:14
+ 29:23 Пс 118:129
+ 30:1 Иов 12:4, Иов 16:10, Иов 17:2
+ 30:9 Фӕл 28:37, Иов 17:6
+ 30:10 Пс 87:9
+ 30:12 Иов 19:12
+ 30:15 Иов 18:11
+ 30:22 Иов 27:21
+ 30:26 Йер 8:15, Йер 14:19
+ 30:30 Хъар 4:8, Пс 101:3
+ 31:1 Ӕмб 6:25, Мт 5:28
+ 31:2 Иов 20:29
+ 31:4 2 Азф 16:9, Ӕмб 15:3, Зах 4:10
+ 31:6 Дан 5:27
+ 31:8 Лев 26:16
+ 31:9 Иов 24:15
+ 31:10 Фӕл 28:30, Йер 8:10
+ 31:12 Ӕмб 6:27-29
+ 31:15 Ӕмб 22:2
+ 31:17 Иов 22:7
+ 31:18 Йак 1:27
+ 31:20 Иов 29:13
+ 31:21 Иов 22:9
+ 31:24 Мк 10:22, Мк 10:24
+ 31:25 Пс 61:11
+ 31:27 Фӕл 4:19
+ 31:29 Ӕмб 24:17-18
+ 31:30 Мт 5:44, Ром 12:14
+ 31:32 Фӕт 19:20-21
+ 31:33 Иов 28:13
+ 31:35 Иов 13:22
+ 31:40 Райд 3:18
+ 32:2 Райд 22:21
+ 32:4 Иов 15:10
+ 32:7 Иов 12:12
+ 32:8 Иов 33:4, Пс 118:100
+ 32:20 Пс 38:4, Йер 6:11, Йер 20:10

+ 33:4 Райд 2:7, Иов 27:3, Иов 32:8, Пс 103:30, Хъуыд 17:25

+ 33:6 Иов 4:19, Иов 10:9, Ис 64:8

+ 33:7 Иов 13:21

+ 33:9 Иов 9:21, Иов 10:7, Иов 12:4, Иов 16:17, Иов 27:5-6, Иов 32:1

+ 33:10 Иов 13:24, Иов 19:11
+ 33:11 Иов 13:27, Иов 14:16
+ 33:13 Иов 9:32, Иов 39:32
+ 33:15 Ным 12:6, Иов 4:13
+ 33:16 Иов 36:10
+ 33:19 Иов 30:17
+ 33:20 Пс 101:5, Пс 106:18
+ 33:23 Пс 33:8
+ 33:24 Пс 48:8
+ 33:25 4 Пад 5:14
+ 33:26 Пс 16:15
+ 33:28 Пс 15:10, Ис 38:17
+ 33:30 Пс 55:14
+ 34:3 Иов 12:11
+ 34:5 Иов 27:2, Иов 33:9
+ 34:7 Иов 15:16, Ӕмб 19:28
+ 34:8 Пс 1:1
+ 34:9 Иов 9:22, Иов 21:16
+ 34:10 Райд 18:25, Пс 91:16
+ 34:11 Ӕмб 24:12, Пс 61:13
+ 34:12 Иов 8:3

+ 34:15 Райд 3:19, Пс 89:4, Пс 103:29, Екк 3:20, Екк 12:7

+ 34:19 Иов 31:15, Ӕмб 22:2
+ 34:20 Дан 8:25
+ 34:21 Иов 14:16, Иов 31:4
+ 34:22 Пс 138:12
+ 34:24 Пс 2:9
+ 34:28 Иов 35:9
+ 34:35 Иов 35:15
+ 34:37 Иов 27:23, Хъар 2:15
+ 35:3 Иов 9:22, Иов 21:16
+ 35:5 Иов 22:12
+ 35:7 Иов 22:2-3
+ 35:9 Рац 2:23, Иов 34:28, Екк 4:1, Екк 5:7
+ 35:10 Пс 41:9
+ 35:12 Иов 27:9
+ 35:14 Иов 9:11, Иов 23:9

+ 35:16 Иов 34:35, Иов 34:37, Иов 38:2, Иов 42:3

+ 36:4 Иов 37:16
+ 36:6 Иов 34:28
+ 36:7 Пс 33:16, 1 Пад 2:8
+ 36:8 Пс 106:10
+ 36:10 Иов 33:16
+ 36:12 Ис 1:19-20, Иов 4:21
+ 36:16 Пс 4:2
+ 36:19 Пс 48:8, Ӕмб 11:4
+ 36:26 Пс 101:28
+ 36:27 Ӕмб 3:20
+ 36:32 Авв 3:4
+ 37:3 Иов 36:30, Иов 36:32
+ 37:4 2 Пад 22:14, Пс 17:14, Пс 28:3-4
+ 37:5 Иов 5:9
+ 37:6 Пс 148:8
+ 37:8 Пс 103:22
+ 37:10 Иов 38:29-30
+ 37:12 Пс 148:8
+ 37:13 Рац 9:18, 3 Пад 18:45
+ 37:16 Иов 36:4
+ 37:18 Ис 44:24
+ 37:19 Ис 60:2
+ 37:24 Ӕмб 15:33
+ 38:1 Иов 40:1, Зах 9:14
+ 38:2 Иов 35:16, Иов 42:3
+ 38:3 Иов 40:2
+ 38:4 Пс 103:5, Ӕмб 8:29
+ 38:6 1 Пад 2:8
+ 38:7 Райд 6:2, Иов 1:6, Иов 2:1
+ 38:8 Райд 1:9, Пс 32:7, Пс 103:9, Йер 5:22
+ 38:15 Иов 18:5
+ 38:22 Пс 134:7
+ 38:23 Нун 10:11, Ис 30:30
+ 38:25 Иов 28:26
+ 38:26 Пс 106:35, Ис 35:6, Ис 41:18
+ 38:28 Иов 5:10
+ 38:29 Иов 37:10, Пс 147:5
+ 38:30 Иов 37:10
+ 38:31 Иов 9:9, Ам 5:8
+ 38:32 Иов 9:9
+ 38:33 Йер 31:35
+ 38:39 Пс 103:21
+ 38:40 Пс 16:11
+ 38:41 Пс 146:9
+ 39:1 Пс 103:18
+ 39:16 Хъар 4:3
+ 39:20 Йер 8:16
+ 39:24 Йер 4:19, Ам 3:6
+ 39:32 Иов 9:32, Иов 33:13
+ 39:34 Иов 42:6
+ 40:1 Иов 38:1
+ 40:2 Иов 38:3
+ 40:3 Иов 32:2
+ 40:4 Иов 37:4
+ 40:9 Пс 97:1, Ис 59:16
+ 40:10 Ным 22:4
+ 40:23 Нун 9:15, Нун 9:27

+ 41:1 Иов 3:8, Иов 40:20, Пс 73:14, Пс 103:26, Ис 27:1

+ 41:3 Рац 9:29, Пс 23:1
+ 42:2 Райд 18:14, Йер 32:17, Мт 19:26
+ 42:3 Иов 38:2
+ 42:4 Иов 38:3, Иов 40:2
+ 42:6 Иов 2:8
+ 42:7 Иов 2:11

+ 42:8 Ным 23:1, 1 Азф 15:26, Райд 20:7, Йак 5:16

+ 42:9 Иов 2:11
+ 42:10 Ис 40:2, Ис 61:7
+ 42:11 Иов 19:13
+ 42:13 Иов 1:2
+ 42:15 Ным 27:1-8
+ 42:16 Райд 50:23

+ https://ibt.org.ru/ebook?id=OSS

Глоссарий

Глоссарий

1. А

2. Ӕ

3. Б

4. В

5. Г

6. Д

7. Е

8. З

9. И

10. Й

11. К

12. КЪ

13. Л

14. М

15. Н

16. О

17. П

18. Р

19. С

20. Т

21. У

22. Ф

23. Х

24. ХЪ

25. Ц

26. ЦЪ

27. Ч

28. Э

Аарон

Моисейы хистӕр ӕфсымӕр, Левийы хӕдзарвӕндагӕй. Хуыцау Моисейы къухӕй израилӕгтӕн Ӕгъдау куы радта, уӕд хистӕр сауджынӕй снысан кодта Аароны.

Сауджынтӕн сӕ хӕстӕ бӕрӕг кодта Хуыцау Йӕхӕдӕг. Хуыцауы тӕрхонмӕ гӕсгӕ, сауджын уӕвӕн уыдис ӕрмӕст Аароны байзӕддӕгтӕн.

Ног Фӕдзӕхсты комкоммӕ загъдӕуы, Аароны хистӕрсауджынад, Йесо Чырыстийы ног, «Мелхиседекы цытноммӕ гӕсгӕ», хистӕрсауджынадимӕ абаргӕйӕ, ӕнӕххӕст кӕй у. Рац 6:20; 29:29; Дзут 5:6; 7:11

Авраам, Аврам

Хуыцау кӕй равзӕрста ӕмӕ фидыд кӕимӕ сарӕзта, дзуттаг адӕмы уыцы фыццаг патриарх. Раздӕр хуындис Аврам, фӕлӕ йын фӕстӕдӕр Хуыцау радта ног ном — Авраам. Уыди цӕугӕцардгӕнӕг.

Хуыцауы дзырдӕй ныууагъта йӕ райгуырӕн бӕстӕ ӕмӕ ӕрцарди дард Ханааны — Хуыцау ын ныфс бавӕрдта ацы зӕхх йӕ байзӕддӕгтӕн раттынӕй. Авраам ӕмӕ йӕ бинойнаг Саррӕ бирӕ фыдӕвзарӕнтӕ баййӕфтой, бирӕ рӕстӕг фенхъӕлмӕ кастысты сӕ фырт Исаакы райгуырдмӕ.

Исаакӕй уӕлдай ма Авраамӕн уыдис ӕндӕр фырт дӕр — Измаел, райгуырдис ын Саррӕйы лӕггадгӕнӕг сылгоймаг Агарӕй. Уыди ма йын ӕндӕр цот дӕр.

Исаакы фырт Йаков сси Израилы дыууадӕс хӕдзарвӕндаджы фыдӕл.

Библийы Авраам у Хуыцауыл иузӕрдион, цыфӕндыйӕ дӕр Йе ’ппӕт бардзырдтӕ ӕххӕст кӕнынмӕ цӕттӕ чи уыди, ахӕм адӕймаг. Райд 11:27; 12:9; 15:1-21; 17:5; Ром 4:3; Дзут 11:8-19

Адӕймаджы Фырт

Дзуттаг дзырдбаст «бен-адам», арамейагау — «бар-энош», комкоммӕ тӕлмацгондӕй нысан кӕны «адӕймаджы фырт», ома «адӕймаг», «мӕлӕтӕн лӕвӕрд». Хуыцау раргом вӕййы пехуымпар Езекиелмӕ ӕмӕ йӕ хоны «адӕймаджы фырт». Пехуымпар Даниил Адӕймаджы Фырт хоны, Хуыцау ӕппӕт дзыллӕты йӕ дӕлбар Кӕмӕн бакӕндзӕн, уыцы ӕрцӕуинаг Паддзах Мессиайы. Евангелийы Йесо Чырысти Йӕхи арӕх фӕхоны Адӕймаджы Фырт ӕмӕ уымӕй, ӕвӕццӕгӕн, амоны Даниилы развӕлгъау дзырдмӕ. Рац 11:5; Пс 8:5; Езек 2:1; Дан 7:13-14; Мт 8:20; 19:28; Мк 2:10; Хъуыд 7:56

Алелуйа

Дзуапхъӕр, рагон дзуттаг дзырд («халелуйа»), нысан кӕны «стаут Хуыцауы». Арӕх ӕмбӕлдис рагон дзуттӕгты куывдтытӕ ӕмӕ гимнты. Пс 147:9; 148:1,14; 149:1,9; 150:1,6; Ӕрг 19:1-6

Аммен

Рагон дзуттаг дзырд «аммен» нысан кӕны «ӕцӕг» кӕнӕ «ӕцӕгдзинад», «афтӕ уӕд», «ӕнӕмӕнг». Арӕх дзы пайда кӕнынц куывды кӕронбӕттӕны. Дзырд «аммен»-ӕй райдайӕн кӕнӕ фӕуӕн ис уацамынд кӕнӕ куывд.

Искӕй ныхасӕн ацы дзырдӕй дзуапп дӕтгӕйӕ, адӕймаг ӕвдисы, йемӕ ӕххӕстӕй разы кӕй у, уый. Ным 5:22; Фӕл 27:15-26; Йер 11:15; Ром 1:25; Ӕрг 3:14

Анакы байзӕддӕгтӕ

Израилӕгты ӕрбацӕуыны размӕ Хевронмӕ хӕстӕг Ханааны цӕрӕг адӕмтӕй иу. Уӕйгуыты байзӕддаг, Анакы фӕдонтӕ, уыдысты ӕнахуыр тыхджын ӕмӕ бӕрзонд. Фӕл 9:2; Нун 11:21-22

Апостол

Рагон бердзенаг ӕвзаджы ацы дзырд нысан кӕны «ӕрвыст» («минӕвар», «уацхӕссӕг»). Евангелийы афтӕ хонынц, Йесо Чырысти кӕй равзӕрста ӕмӕ Фарны Уац амонынмӕ кӕй арвыста, уыцы адӕймаджы. Апостол уӕвын тынг бӕрнон ӕмӕ кадджын хъуыддаг уыдис: кӕд Чырысти уӕларвон Паддзах у, уӕд апостол та — Йӕ ӕххӕстбарджын минӕвар зӕххыл.

Фыццаджыдӕр афтӕ хонынц Чырыстийы ӕввахсдӕр дыууадӕс ахуыргӕнинаджы, Йӕ зӕххон царды Йемӕ чи цыди, уыдоны. Фӕстӕдӕр йӕхи апостол хонын райдыдта Павел дӕр — Чырысти Йӕ амӕлӕт ӕмӕ райгасы фӕстӕ лӕггад кӕнынмӕ кӕмӕ фӕсидтис, уый. Гӕнӕн ис, афтӕ хуыдтой Фарны Уацы иннӕ амонджыты дӕр, зӕгъӕм, Варнавӕйы. Мт 10:1-20; Хъуыд 14:14; Гал 1:11-19

Арамейаг ӕвзаг

Хӕстӕгдӕр у рагон дзуттаг ӕвзагмӕ (фӕстӕдӕр — ивритмӕ), къаддӕр хион у араббаг ӕвзагӕн.

Ч. Р. агъ. VI ӕнусы уыдис ӕппӕт Хӕстӕг Скӕсӕны дипломати ӕмӕ сӕудӕджерады сӕйраг ӕвзаг. Рагон Фӕдзӕхсты иуӕй-иу чингуыты хӕйттӕ — Езр 4:8—6:18; 7:12-26; Йер 10:11; Дан 2:4—7:28 — фыст сты арамейаг ӕвзагыл.

Йесо Чырыстийы зӕххон царды заман арамейаг ӕвзаг Палестинӕйы уыдис иудейӕгты дзургӕ ныхасы сӕйраг хуыз.

Аргъуан

Бердзенаг дзырд «экклесиа» нысан кӕны «ӕмбырд». Йесо Чырысти кӕй уырны, уыцы дзыллӕйы дӕр Ног Фӕдзӕхсты хонынц аргъуан. Аргъуантӕ ма хуыйнынц, иу ран чи цӕры ӕмӕ Хуыцаумӕ кувын, Сыгъдӕг Фыст ахуыр кӕнын ӕмӕ бастдзинад аразыны тыххӕй иумӕ чи ӕрӕмбырд вӕййы, уырнджыты уыцы къордтӕ дӕр. Мт 16:18; Хъуыд 8:1; 20:28; Ром 16:4; Кол 1:24

Аргъуыд

Дины сӕйрагдӕр ӕгъдӕуттӕй иу: донмӕ ныххызт нысан кодта адӕймаджы ссыгъдӕг кӕнын ӕмӕ йӕ Хуыцауы бар бакӕнын. Ног Фӕдзӕхсты ныхас цӕуы аргъуыды дыууӕ хуызыл: Аргъауӕг Иуане фыццаг аргъуыдта, йӕ тӕригъӕдтыл чи ӕрфӕсмон кодта ӕмӕ Хуыцауы фӕндон ӕххӕст кӕныныл чи ныллӕууыд, уыцы адӕймӕгтыл. Уый фӕстӕ Йесо Чырысти Йӕхӕдӕг Иорданы цӕугӕдоны аргъуыд райста Иуанейӕ, ӕмӕ Йыл Сыгъдӕг Уд уӕларвӕй Йӕхи ӕруагъта. Уыцы рӕстӕг райдыдта Йесойы лӕггад Мессиайы хуызы. Йесо Чырыстийы амӕлӕт ӕмӕ райгасы фӕстӕ аргъуыды мидис фӕарфдӕр ис: адӕймаг йӕ къух сисы йӕ раздӕры тӕригъӕдджын цардыл, ома тӕригъӕдӕн амӕлы, фӕлӕ райгас вӕййы Чырыстиимӕ иумӕ ног цард кӕнынӕн. Ног Фӕдзӕхсты «Йесойы аргъуыд» нысан кӕны Йесойы хъизӕмӕрттӕй фӕхайджын уӕвын, «Удӕй аргъуыд» та — адӕймагыл Сыгъдӕг Уд Йӕхи кӕй ӕруагъта ӕмӕ адӕймаг Удӕй кӕй схайджын ис, уый. Мк 1:5,7-12; Хъуыд 10:47; Кол 2:12

Аси

Ромаг провинци, ныртӕккӕйы Чысыл Азийы (Турчы) хай. Йӕ сӕйраг сахар уыдис Эфес (афтӕ у нырыккон транслитерацийы). Азийӕн, куыд дунейы хайӕн, йӕ ном равзӕрдис ацы провинцийы номӕй, фӕлӕ дыууӕ номы кӕрӕдзиимӕ хӕццӕ кӕнын нӕ хъӕуы. Хъуыд 19:26; Ӕрг 1:4

Ассири

Рагон тыхджын импери ныры Иракы зӕххыл, йӕ сӕйраг сахар — Ниневи. Ч. Р. агъ. 722 азы ассириӕгтӕ басастой Цӕгатаг Израилаг паддзахад ӕмӕ израилӕгтӕй бирӕты уацары райстой. Уый фӕстӕ Ассирийы империйы иннӕ хӕйтты цӕрджыты ӕвӕндонӕй ӕрцӕрын кодтой Израилы зӕххыл. Уыдон-иу, Израилы зӕххыл ма цӕргӕйӕ чи баззадис, уыцы израилӕгтимӕ бинонтӕ скодтой. Ассириӕгтӕ бабырстой Иудеймӕ (Хуссайраг паддзахадмӕ) дӕр, фӕлӕ сын ӕй басӕттын нӕ бантыст. Фӕстӕдӕр Ниневийы сахары баййӕфта Хуыцауы азар, ӕмӕ йӕ бынтон ныппырх чындӕуыд знӕгты къухӕй. 4 Пад 18:9; 19:36; Наум 1:3

Ӕвдисӕйнаг

Исты ныффидар кӕныны, уырнынад тыхджындӕр кӕныны, фидӕн раргом кӕныны тыххӕй Хуыцау цы архайд кӕнӕ диссаг саразы, уый. Райд 9:12; Рац 3:12; Фӕт 6:17; Мт 12:39-40

Ӕгъдау

Рагдзуттаг «Торӕ», ома «Ӕгъдау», у, Хуыцау Йӕ адӕмӕй цавӕр цард ӕмӕ кадмӕ ӕнхъӕлмӕ кӕсы, уый тыххӕй ахуырад. Хуыцау Моисейӕн радта Ӕгъдау, цӕмӕй йӕ уый Израилы адӕммӕ фӕхӕццӕ кӕна. Ацы ахуырад ӕмӕ йӕ ралӕвар кӕныны истори Рагон Фӕдзӕхсты ӕвдыст сты, сӕйрагдӕр, Ӕгъдау дӕр ма кӕй фӕхонынц, уыцы Фондзчиныгоны (Библийы фыццаг фондз чиныджы). Ӕгъдау лӕвӕрдта израилӕгтӕн бӕстон уынаффӕтӕ сӕ дин ӕмӕ ӕхсӕнадон царды тыххӕй, бӕрӕг сын кодта сӕ хидарыны нормӕтӕ. Ног Фӕдзӕхсты апостол Павел дзуры, зӕгъгӕ, адӕмӕн сӕ бон нӕу Ӕгъдауы ӕппӕт домӕнтӕ сӕххӕст кӕнын, стӕй Ӕгъдауӕн йӕхимӕ дӕр нӕй, адӕмы сӕ тӕригъӕдты тыххӕй ӕфхӕрдӕй чи фервӕзын кӕна, ахӕм хъомыс. Уымӕ гӕсгӕ Ног Фӕдзӕхсты Ӕгъдауы ныхмӕ ӕвӕрд у фарн. Райд 26:5; Рац 24:12; Пс 1:2; 18:8; Мт 5:17; Гал 4:21; Ром 2:12-13,25; 3:20

Ӕгъдаузонӕг

Хуыцау Израилӕн цы Ӕгъдау радта, уый хорз чи зоны, ахӕм адӕймаг. Ӕгъдаузонӕгӕн йӕ куыст уыдис Ӕгъдау рафыссын, иртасын, пайда дзы кӕнын ӕмӕ йӕ адӕмӕн амонын ӕмӕ ӕмбарын кӕнын. Ахӕм адӕймӕгтӕн дзуттӕгты дзыллӕйы ӕхсӕн уыдис стыр кад ӕмӕ бархъомыс. Фӕлӕ фӕдзӕхстытӕ ӕххӕст кӕныны тыххӕй цы уагӕвӕрдты ӕмбырдгонд сарӕзтой, уый хуымӕтӕг иудейӕгтыл сӕвӕрдта тынг уӕззау уаргъ. Уый тыххӕй Йесо Чырысти азымы дардта ӕгъдаузонджыты (уыдонмӕ хаудысты, ӕвӕццӕгӕн, чиныгзонджытӕ дӕр). Мт 22:35; 23:23; Лк 10:25

Ӕлгъыст (ӕлгъыстаг), анафемӕ

Хуыцауы номыл сафинаг цы у, уый: Хуыцауӕн нывонды хуызы-иу хъуамӕ бындзагъд ӕмӕ пырхгонд ӕрцыдаиккой хӕстон тӕлӕтыл нымад адӕм, цӕрӕгойтӕ ӕмӕ дзауматӕ. Уымӕй уӕлдай ма Ног Фӕдзӕхсты апостол Павел ӕлгъыст хоны, Евангели раст чи не ’мбарын кӕны ӕмӕ Йесо Чырыстийы йӕ зӕрдӕмӕ чи нӕ исы, уыдоныл Хуыцауӕй хъоды бакӕнын. Нун 6:17-20; 1 Кор 16:22; Гал 1:8-9

Ӕнӕсунӕт

Библийы ацы дзырдӕй хонынц муртаттаг адӕмы, лӕппуйы ӕмӕ нӕлгоймаджы кӕройнаг буар лыг кӕныны ӕгъдау кӕмӕ нӕ уыдис, уыдоны, зӕгъӕм, филистимӕгты. Ацы дзырд ма ӕмбӕлы ахӕм дзырдбӕстыты: «ӕнӕсунӕт зӕрдӕтӕ», «ӕнӕсунӕт хъустӕ» ӕмӕ ӕнд., — афтӕ хонынц, Бардарӕджы фӕдыл чи нӕ цӕуы, уыдоны. Лев 26:41; Фӕт 14:3; Езек 44:7; Хъуыд 7:51; Ром 3:30; Гал 2:7

Ӕргомад

Хуыцау адӕмӕн йӕ фӕнд раргом кӕны алы хуызты: уӕларвӕй ӕрыхъуысгӕ хъӕлӕсы, зӕдты, пехуымпарты, цӕстылуайӕнты, Сыгъдӕг Фысты фӕрцы. Хуыцауы фӕндон ӕвдисӕг мадзӕлттӕ иууылдӕр иумӕ хуыйнынц ӕргомад. Рац 25:21; Пс 18:8; 118:130; Ис 56:1; Дан 10:1; Мт 2:12; Ром 14:24-26; Ӕрг 1:1

Ӕрдызт

Ӕрдызт нӕлгоймаг. Рагзаманты бирӕ адӕмтӕм паддзахы усдон хъахъхъӕдтой ӕрдызт лӕгтӕ (уӕвгӕ, дзуттӕгтӕм ахӕм ӕгъдау нӕ уыдис). Уыдон-иу арӕх сбарджын сты паддзахы галуаны ӕмӕ-иу бацахстой бӕрзонд бынӕттӕ, уымӕ гӕсгӕ дзырд «ӕрдызт» сси ӕмбарынад «паддзахы дӕлдӕр»-ы синоним. 4 Пад 25:19; Ест 2:3; Хъуыд 8:27-39

Ӕрхуы денджыз

Афтӕ хуындис, Кувӕндоны кӕрты донӕй йедзагӕй цы стыр бӕрцуат лӕууыдис, уый. Сауджынтӕ дзы пайда кодтой сӕ къухтӕ ӕмӕ сӕ къӕхтӕ ӕрӕхсынӕн. 3 Пад 7:23-26; 2 Азф 4:2-5,10

Баал

Арвнӕрынгӕнӕг хуыцау — Палестинӕйы цӕрӕг хананейӕгтӕ израилӕгты ӕрцыды размӕ рагзаманты кӕмӕ куывтой, уыцы хуыцӕуттӕй иу.

Ацы дзырды фыццаг нысаниуӕг у «хицау, ӕлдар». Бӕстӕйы цы бынӕттон цӕрджытӕ баззадис, уыдоны фӕзмгӕйӕ-иу израилӕгтӕ дӕр Баалӕн арӕх кад кодтой. Уый нымад уыдис Хуыцауы раз адӕмӕн се стырдӕр фыдракӕндтӕй иуыл. Фӕт 2:13; 10:6; 1 Пад 7:3-4; 12:10; Ром 11:4

Барвӕндӕй лӕвар, барвӕндӕй хаст хуын, мысайнӕгтӕ

Адӕймаг барвӕндӕй Кувӕндонмӕ кӕй хаста, уыцы хор, оливӕйы сой, сӕн кӕнӕ ӕхца — мысайнӕгтӕ. Рац 35:29; 36:3; Езр 3:5; 8:28; Пс 118:108

Бардарӕг

Бирӕ тӕлмацты ацы дзырд ӕвдисы, Хуыцау Моисей ӕмӕ израилӕгтӕн Йӕхи цы номӕй раргом кодта, уый — «Яхве». Ацы дзуттаг дзырд куыд дзургӕ у, уый бӕрӕг нӕу. Хатгай-иу дзырд «бардарӕг» уыдис хуымӕтӕджы сидӕн дӕр — афтӕ-иу сдзырдтой кадджын кӕнӕ бархъомыс адӕймагмӕ («хицау»). Рац 3:15; 6:2; Фӕл 6:4; Мт 8:2

Бардарӕджы бон, фӕстаг бон

Рагзаманты израилӕгтӕ нымадтой, зӕгъгӕ, уый у, Хуыцау Израилы знӕгты кӕд бафхӕрдзӕн ӕмӕ Йӕ адӕмы кӕд фервӕзын кӕндзӕн, уыцы бон. Фӕлӕ фӕстӕдӕр йӕ нысаниуӕг аивта, ӕмӕ пехуымпарты развӕлгъау ныхӕсты нымад у, Бардарӕг дзыллӕты историмӕ кӕд бавналдзӕн ӕмӕ дунейӕн тӕрхон кӕнынмӕ кӕд ӕрцӕудзӕн, уыцы боныл.

Ног Фӕдзӕхсты загъдӕуы, Хуыцау уыцы бон Йесо Чырыстийы къухӕй ӕппӕт дунейӕн тӕрхон кӕй кӕндзӕн.

Ацы бон ма хуыйны Фӕстаг бон кӕнӕ Тӕрхоны бон дӕр. Ис 13:6,9; Езек 13:5; Иоел 1:15; Ам 5:18,20; Авад 1:15; Соф 1:7,14; Ин 6:39; 11:24; Хъуыд 2:20

Бӕрзӕндтӕ

Ханаанаг дины кувӕндӕттӕ; фылдӕр хатт сӕ арӕзтой обӕутты цъуппытыл, фӕлӕ-иу уыдысты стыр бӕлӕсты бын ӕмӕ дӕлвӕзты дӕр. Ацы кувӕндӕтты цӕджындзтӕ ӕвӕрдтой ус-хуыцау Астартӕйы номыл ӕмӕ йын хастой нывӕндтӕ. Зӕхх цӕмӕй бирӕ тыллӕг дӕтта, уый тыххӕй-иу уыцы кувӕндӕтты кодтой хӕлд ӕмӕ хъахбай митӕ. Уыцы хъуыддаг ӕлгъаг уыди Бардарӕджы раз ӕмӕ пехуымпарты уылты бирӕ хӕттыты хъусын кодта карз фауӕн ныхас. Лев 26:30; 3 Пад 3:2-4; 4 Пад 23:1-28; Йер 7:31

Буд

Экзотикон зайӕгойы хус писи, ӕмбырд ӕй кӕнынц бӕлӕстыл; куы йӕ ссудзай, уӕд йӕ фӕздӕг кӕны ӕхсызгон хӕрздӕф. Буд уыдис зынаргъ. Фембӕлды Цатыры, фӕстӕдӕр та Йерусалимы Кувӕндоны «буд судзын» уыди нывонд кӕныны хицӕн хуызыл нымад. Ахӕм хӕрздӕфгӕнӕнӕнтӕ ма хонынц фимиам дӕр. Рац 30:34; Лев 2:1,15; Мт 2:11; Ӕрг 8:4

Вавилон

Рагон Хӕстӕг Скӕсӕны стырдӕр сахар, Дыууӕдонастӕу ныры хуссайраг Иракы зӕххыл, рагзаманты тыхджындӕр империтӕй иуы сӕйраг сахар. Вавилоны куывтой бирӕ алыхуызон хуыцӕуттӕм. Ч. Р. агъ. 586 азы вавилойнӕгтӕ бацахстой Иудӕйы Хуссайраг паддзахад (Иудей), ныппырх кодтой Йерусалим ӕмӕ Кувӕндон, уацары райстой бирӕ иудейӕгты ӕмӕ сӕ ӕрцӕрын кодтой Вавилоны паддзахады зӕххытыл. Ног Фӕдзӕхсты заманмӕ Вавилон пырхгонд ӕрцыдис, уымӕ гӕсгӕ дзырд «вавилон» нысан кӕны хӕйрӕджы паддзахад; ӕвӕццӕгӕн, уыимӕ бастой Ром дӕр — Йерусалим чи басаста, муртаттаг культтӕ ӕмӕ бирӕ ӕнӕуагдзинӕдты артдзӕст чи уыдис, уыцы ног стыр империйы сӕйраг сахар. 4 Пад 25:1-22; Ӕрг 18

Веелзевул

Сайтаны (хӕйрӕг дӕр ӕй хонынц), Хуыцауы знаг ӕмӕ дӕлимонты раздзоджы нӕмттӕй иу. Ацы ном, ӕвӕццӕгӕн, баст у Ханааны муртаттаг адӕмы сӕйраг хуыцау Баалы номимӕ. 4 Пад 1:6; Лк 11:15

Галаад

Махиры фырт, Менассиайы фырты фырт. Уымӕй уӕлдай ма, Галаад, зӕгъгӕ, афтӕ хуындис Израилы иу хай Иорданы скӕсӕнварс, уыдис хӕхбӕстӕ, ӕмӕ дзы цардысты Рувим ӕмӕ Гады хӕдзарвӕндӕгтӕ, стӕй Менассиайы хӕдзарвӕндаджы ӕмбис. Райд 31:21-25; 31:47-48; Фӕл 3:13-15; Нун 17:1

Галилей

Израилы цӕгатварс ӕмбӕхсӕн сахартӕй иуы — Кедешы — алыварс зӕхх; уыдис Иссахары, Неффалимы, Зевулоны ӕмӕ Асиры хӕдзарвӕндӕгты бар. Вавилойнаг уацары заман уым цы дзуттӕгтӕ баззадис, уыдон сӕмхӕццӕ сты ӕрцӕуӕг муртаттӕгтимӕ, фӕстӕдӕр ма сӕм бафтыдысты арамейаг, финикиаг ӕмӕ бердзенаг ӕрлидзджытӕ, уымӕ гӕсгӕ ацы бынат арӕх нымадтой муртаттагыл. Йесо Чырысти Йӕ зӕххон царды фылдӕр хай арвыста Галилейы, ам бирӕ уацамынд кодта ӕмӕ амыдта. Нун 20:7; 21:32; 4 Пад 15:29; Мт 4:23; Ин 1:46; 7:52

Галилейы денджыз

Иорданы донгуырӕн, стыр ӕдзӕхх цад Галилейы. Библийы ацы цадӕн ис ӕндӕр нӕмттӕ дӕр — Геннисареты цад, Киннерет, Тивериады денджыз. У кӕсагджын, вӕййы дзы ӕцӕг уаддымгӕтӕ, уымӕ гӕсгӕ йӕ арӕх хуыдтой денджыз дӕр. Библийы ӕмбӕлынц ацы цады алыхуызон нӕмттӕ. Ным 34:11; Мт 4:18; Лк 5:1; Ин 21:1

Гееннӕ, Хинномы дӕлвӕз

Бердзенаг дзырд «гееннӕ» равзӕрдис дзуттаг дзырд «ге-хинном»-ӕй («Хинномы дӕлвӕз»). Хуыдтой ма йӕ «Хинномы фыртты дӕлвӕз» дӕр. Ацы бынат ис Йерусалимӕй дарддӕр, хуссар-скӕсӕнӕрдыгӕй. Рагзаманты уым куывтой Баалмӕ кӕнӕ Молохмӕ, арӕх сын хастой лӕгнывӕдтӕ.

Иудейаг паддзах Иосиа нӕ уагъта ахӕм нывӕндтӕ хӕссын, фӕлӕ та-иу муртаттаг культтӕ сног сты. Пехуымпар Йеремиа развӕлгъау дзырдта, Йерусалимы цӕрджытӕ уыцы дӕлвӕзы знӕгты къухӕй мард кӕй ӕрцӕудзысты ӕмӕ ӕнӕныгӕдӕй уым кӕй баззайдзысты. Гӕнӕн ис, ӕмӕ пехуымпар Исайа дӕр кодта уыцы дӕлвӕзы кой, тӕригъӕдджынтӕ рӕстудтӕн сӕ цӕстыты раз ӕфхӕрд цы ран ӕрцӕудзысты, ууыл куы дзырдта, уӕд. Уыцы бынат йедзаг уыдзӕн, тӕригъӕдджынтӕн сӕ буар чи ӕвдӕрздзӕн, ахӕм зынг ӕмӕ уаллӕттӕй. Уымӕ гӕсгӕ гееннӕ хонын райдыдтой, ӕнӕахуысгӕ арт кӕм судзы, ахӕм бынат тӕригъӕдджынты ӕфхӕрынӕн. Ацы нысаниуӕджы дзырд «гееннӕ» ӕмбӕлы Ног Фӕдзӕхсты. Заманты кӕрон иууылдӕр Тӕрхонмӕ куы райгас уой, уӕд тӕригъӕдджынтӕ ӕппӕрст ӕрцӕудзысты гееннӕйы. Нун 15:8; 4 Пад 23:10; 2 Азф 28:3; Ис 66:24; Йер 19:6-9; Мт 5:22; 10:28; Мк 9:43; Лк 12:5; Йак 3:6

Гуымиры, быдыргъ

Дурын кӕнӕ хъӕдын ныварӕзт; адӕм хуыцауы хуызы кӕмӕ куывтой, ахӕм сурӕтгонд кӕнӕ ӕндӕр предмет. Рац 20:4; Фӕт 17:3; Ис 40:19-20; Хъуыд 7:41

Давид

Хуыцау кӕй равзӕрста ӕмӕ Саулы фӕстӕ Израилы паддзах кӕй скодта, уый.

Паддзах сси Ч. Р. агъ. 1000 азмӕ ӕввахс ӕмӕ Израилӕй рауайын кодта стыр паддзахад, Йерусалим та йын скодта йӕ сӕйраг сахар.

Уый уыдис разагъды хӕстон ӕмӕ уыимӕ стыр поэт дӕр, Рагон Фӕдзӕхсты Псаломты — Хуыцауы стауӕн зарджыты — автортӕй иу.

Давид иузӕрдионӕй лӕггад кодта Хуыцауӕн, ӕмӕ йын уый тыххӕй Хуыцау зӕрдӕ бавӕрдта, йӕ амӕлӕты фӕстӕ Израилы паддзахиуӕг ӕрмӕст йӕ байзӕддӕгтӕ кӕй кӕндзысты. Паддзахы бынаты Давиды раивта йӕ фырт Соломон. Израилы пехуымпартӕ развӕлгъау дзырдтой, зӕгъгӕ, дунейыл рӕстагӕй паддзахиуӕг Чи хъуамӕ кӕна, уыцы Мессиа (бердзенагау «Христос») дӕр уыдзӕнис Давиды байзӕддаг. Уымӕ гӕсгӕ Чырыстийы дӕр хуыдтой Давиды Фырт (Байзӕддаг). 1 Пад 16:13; 17:12-58; 2 Пад 7; Пс 88:4-5; Мт 22:41-45

Давиды сахар

Йерусалимы рагондӕр хай, Сионы хохы фахсыл амад фидар, паддзах Давид бынӕттон цӕрджытӕй, йевусӕгтӕй, кӕй байста, уый. Лукайы Евангелийы Давиды сахар хуындӕуы Вифлеем дӕр — Давид уым кӕй райгуырдис, уымӕ гӕсгӕ. 2 Пад 5:6-9; Лк 2:11

Давиды фырт

Комкоммӕ паддзах Давиды байзӕддаг. Иудейӕгтӕ афтӕ хуыдтой Мессиайы (Чырыстийы), уымӕн ӕмӕ сӕ уырныдта, Мессиа паддзах Давиды мыггагӕй кӕй уыдзӕн, уый. Йер 23:5; Мт 1:20; Мт 20:30; Лк 20:41-44

Дӕлимон, фыдмон

Хӕйрӕджы дӕлбар чи у, ахӕм мон. Адӕм-иу тарстысты дӕлимонтӕй, уымӕн ӕмӕ уыдонӕн сӕ бон у ацы дунейы архайын, зӕгъӕм, адӕймаджы мидӕг бацӕуын ӕмӕ йыл бынтон сбарджын уӕвын. Фӕлӕ ацы дунейы сӕйраг бартӕ Хуыцаумӕ кӕй сты, уымӕ гӕсгӕ-иу Йесо Хуыцауы тыхӕй адӕмы дӕлимонтӕй ссӕрибар кодта, стӕй уыцы хъомысӕй схайджын кодта Йӕ ахуыргӕнинӕгты дӕр. 1 Пад 16:14; Лк 11:19; Хъуыд 19:15-16; 1 Кор 10:20

Дӕс сахары

Галилейы денджызӕй хуссарӕрдӕм ӕмӕ скӕсӕнӕрдӕм цы дӕс сахары уыдис (ӕрмӕст Дамаск уыдис цӕгатӕрдыгӕй), уыдоны цӕдис. Цардысты дзы, сӕйрагдӕр, муртаттӕгтӕ. Сахартӕ хуындысты: Скифополь, Гиппос, Дамаск, Гадарӕ, Рафанӕ, Канафӕ, Пеллӕ, Дион, Герасӕ, Филадельфиа. Фӕстӕдӕр ацы цӕдис фестырдӕр ис, бацыдысты йӕм бынӕттон 14 кӕнӕ 18 сахары. Мк 7:31

Дзуар

Йесо Чырыстийы заман Ромаг империйы тӕккӕ уӕззаудӕр фыдракӕндтӕ саразӕг адӕймӕгты мӕлӕтмӕ раттыны тыххӕй цы арӕзтагӕй пайда кодтой, уый. Конд уыдис зӕххы сагъд цӕджындз ӕмӕ йыл цӕхгӕрмӕ фидаргонд хъӕдӕй. Дзуарыл байтындзыны тӕрхон-иу кӕмӕн рахастой, уыдоны-иу дзуарыл бабастой кӕнӕ зӕгӕлтӕй ныххуыдтой ӕмӕ-иу сӕ хъизӕрмаргӕнгӕйӕ афтӕмӕй ныууагътой. Ахӕм мӕлӕт нымад уыдис ӕппӕты ӕвирхъаудӕр ӕмӕ ӕгаддӕрыл. Дзуарыл байтындзыны тӕрхон-иу кӕмӕн рахастӕуыд, уый хъуамӕ йӕ дзуар йӕхӕдӕг хастаид. Уый у «хи дзуар хӕссын»-ы комкоммӕ нысаниуӕг. Йесо Чырысти дзуарыл тыгъд куы ӕрцыдис, уӕд Чырыстийы фӕрцы ацы марӕнгарз сси ирвӕзын ӕмӕ цардмӕ здӕхыны нысан. Мт 10:38; Лк 23:26; 1 Кор 1:17-18

Динари

Ромаг ӕвзист ӕхца, ӕххуырст кусӕджы боны мызд. Лк 20:24

Донгонд дзулты бӕрӕгбон

Бӕрӕг ӕй кодтой дзуттаг къӕлиндары фыццаг мӕй авивы (хуындис ма нисан дӕр), 15-ӕм бонӕй 21-ӕм бонмӕ, ӕмӕ-иу райдыдта Куадзӕны хӕдфӕстӕ. Къуырийы дӕргъы израилӕгтӕ мысыдысты, Хуыцау сӕ Мысырӕй ӕваст куыд ракодта, уый. Хӕдзары хъуамӕ ма уыдаид ӕнхъизӕнджын хойрӕгтӕ, стӕй ӕнхъизӕнджын дзул дӕр хӕрӕн нӕ уыди. Бӕрӕгбоны фыццаг ӕмӕ ӕвдӕм бонты кодтой уазӕмбырдтӕ ӕмӕ хастой ӕмбӕлгӕ нывӕндтӕ. Ног Фӕдзӕхсты заман Куадзӕн ӕмӕ Донгонд дзулты бон нымад уыдысты иу бӕрӕгбоныл. Рац 12:14-20; 13:3-10; 23:15; 34:18; Лев 23:6-8; Ным 28:17-25; Фӕл 16:3-4,8; Мк 14:1,12; Лк 22:1

Елеоны хох

Ныллӕггомау хох Йерусалимы скӕсӕйнаг сисмӕ хӕстӕг; уырдыгӕй тынг рӕсугъдӕй зыны ӕгас сахар дӕр. Хонынц ма йӕ Сойджын хох дӕр. Йӕ рӕбын, Гефсиманы дыргъдоны, зади оливӕ бӕлӕстӕ. Ам ӕрцыдысты Библийы историйы бирӕ цаутӕ: зӕгъӕм, Езекиел хохы сӕрмӕ федта Хуыцауы кад сахарӕй ацӕугӕ, Захариа развӕлгъау дзырдта, Бардарӕджы Боны цаутӕ ацы бынатӕй кӕй райдайдзысты, Чырысти ацы ран кодта заманты кӕроны кой ӕмӕ ардыгӕй ссыди уӕларвмӕ. Езек 11:23; Зах 14:4; Мт 24:3

Ермон

Израилы бӕрзонддӕр хох, ис бӕстӕйы цӕгатварс. Фӕл 3:8-9; 4:48; Нун 11:3; Пс 41:7; 88:13; 132:3

Ефод

Дины фӕтк ӕххӕст кӕнгӕйӕ, сауджынтӕ кӕй дардтой, ахӕм ӕнӕдыс уӕлӕдарӕс. Зӕгъӕм, скодтой-иу ӕй, Хуыцауы фӕндон базонын-иу куы хъуыдис, уӕд. «Фӕтӕгты чиныджы» та ефоды кой ис хӕдзарон хуыцаугӕндтимӕ (терафимтимӕ) — гӕнӕн ис ӕмӕ ныхас цӕуы гуымирыйы дарӕсыл. Рац 28:6; Лев 8:7; 1 Пад 2:18; Фӕт 17:5; 1 Азф 15:27

Зӕд

Уӕлӕрдзон гоймаг, лӕггад кӕны Хуыцауӕн ӕмӕ Йын Йӕ бардзырдтӕ хӕццӕ кӕны адӕммӕ, ӕххуыс кӕны ӕмӕ хъусын кӕны Хуыцауы фӕндон.

Равзӕрдис рагонд дзуттаг дзырд «малах»-ӕй (бердзенагау — «ангелос»), нысан кӕны «уацхӕссӕг». Афтӕ-иу схуыдтой адӕймаджы дӕр. Библийы иуӕй-иу уӕлдай кадджындӕр зӕдты хонынц сӕ нӕмттӕй — Михаел, Габриел.

Зӕдты иу хай растадис Хуыцауы ныхмӕ ӕмӕ Йӕ коммӕ нал кастис, сайтаны фарс рахӕцыдысты. Ахӕмты хонынц сӕфт зӕдтӕ. Райд 16:7-11; 19:1-29; 22:11-12; Пс 148:2; Лк 1:8-20; 2 Пет 2:4; Дзут 1:13-14

Зындон, дӕлдзӕх

Хӕстӕг Скӕсӕны бирӕ адӕмты уырнынадмӕ гӕсгӕ, мӕрдтыбӕстӕ ис зӕххы арфы, ӕмӕ сӕ амӕлӕты фӕстӕ адӕм се ’гас дӕр — куыд рӕстудтӕ, афтӕ тӕригъӕдджынтӕ дӕр — ныххизынц уырдӕм. Дзуттаг Библийы ацы дуне фӕхонынц «шеол», бердзенаг Библийы та — «хадес».

Фӕлӕ ацы зындон ӕмӕ, нырыккон хуыцаузонады «зындон» кӕй хонынц, уыдон бынтон иу не сты.

Мӕрдты дунейы мард адӕймӕгты удтӕ сты аууӕтты хуызӕн, ӕххӕст цард схонӕн кӕмӕн нӕй, ахӕм уавӕры; уый у фыны хуызӕн ӕмӕ дзы ӕппындӕр ницы архайд цӕуы. Хорзыл нымад уыдис карджынӕй амӕлын ӕмӕ «фыдӕлтӕм фӕцӕуын».

Чырыстийы райгуырды агъоммӕ (Ч. Р. агъ.) III ӕнусмӕ хӕстӕг иудейӕгты уырныдта, адӕймаджы уд йӕ зӕххон царды тыххӕй йӕ амӕлӕты фӕстӕ дзуапп кӕй дӕтдзӕн, уый. Тӕригъӕдджынтӕм ӕнхъӕлмӕ кӕсы карз ӕфхӕрд, рӕстудтӕм та — хорзӕх ӕмӕ арфӕ. Ног Фӕдзӕхсты Йесо уӕлахиз кӕны мӕлӕтыл, ӕмӕ уыцы уӕлахизӕй хайджын у мӕрдты дуне дӕр, уымӕн ӕмӕ Уый у удӕгӕсты ӕмӕ мӕрдты Бардарӕг.

Заманты кӕрон иууылдӕр куы райгас уой, уӕд тӕригъӕдджынтӕ ӕфхӕрд ӕрцӕудзысты сӕрмагонд бынаты — Ног Фӕдзӕхсты йӕ хатгай фӕхонынц «гееннӕ». Хъизӕмӕртты, ӕфхӕрды ӕмӕ сӕфты бынат нырыккон хуыцаузонады арӕх фӕхонынц «зындон». Райд 15:15; 42:38; Ным 16:33; Иов 7:9; Пс 15:10; 62:10; Ӕмб 15:11; Екк 9:10; Ис 14:15; Езек 32:18; Лк 16:22; Хъуыд 2:27,31; Ром 14:9; Ӕрг 20:13

Израил

Ном «Израил» Хуыцау радта Йаковӕн, Пенуелы сахары Йемӕ куы хӕцыдис, уӕд. Рагон Фӕдзӕхсты Йаковы байзӕддӕгты дыууадӕс знӕмы хуыйнынц Израилы адӕм. Паддзах Соломоны амӕлӕты фӕстӕ цӕгаты цӕрӕг дӕс знӕмы рахицӕн сты Иудӕ ӕмӕ Бениамины хуссайраг знӕмтӕй ӕмӕ сарӕзтой Цӕгатаг паддзахад. Уымӕн уыдис йӕхи паддзӕхтӕ, фӕстӕдӕр — йӕхи сӕйраг сахар дӕр. Рагон Фӕдзӕхсты иуӕй-иу контекстты дзырд «Израил» хауы ӕрмӕст цӕгатаг знӕмтӕм кӕнӕ Цӕгатаг паддзахадмӕ. Ног Фӕдзӕхсты «Израил» арӕхдӕр ӕмбарынц куыд израилаг адӕм, стӕй Израилы зӕхх, Палестинӕ. Райд 32:24-30; 35:9-12; 49:28; Лк 24:21; Хъуыд 5:31; Ром 9:6; 11:25

Израилы дыууадӕс хӕдзарвӕндаджы

Фӕстӕдӕр Израил кӕй схуындӕуыд, уыцы Йаковы фыртты — Рувим, Симон, Левий, Иудӕ, Зевулон, Иссахар, Дан, Гад, Асир, Неффалим, стӕй ма ноджы Ефрем ӕмӕ Менассиайы байзӕддӕгтӕ. Ефрем ӕмӕ Менассиа уыдысты Йаковы уарзон фырт Йосефы цот. Алы хӕдзарвӕндаг дӕр дих кодта мыггӕгтыл ӕмӕ «хӕдзӕрттыл». Ч. Р. агъ. 722 азы Ассири Израилы паддзахад куы ныппырх кодта, Ч. Р. агъ. 586 азы Вавилоны паддзахад та Иудейы паддзахад куы басаста, уӕд хӕдзарвӕндӕгты фылдӕр хай фесӕфти, фӕлӕ пехуымпартӕ дзырдтой, фидӕны та Израилы адӕм се ’ппӕт дӕр ногӕй кӕй сӕвзӕрдзысты. Йесо Чырысти Йӕ ахуыргӕнинӕгтӕн зӕрдӕ ӕвӕрдта, заманты кӕрон Израилы дыууадӕс хӕдзарвӕндагӕн тӕрхон кӕй кӕндзысты, уымӕй. Ног Йерусалимы кулдуарыл фыст исыдзысты Израилы ӕппӕт хӕдзарвӕндӕгты нӕмттӕ дӕр, сахары кулдуӕрттӕ та схондзысты сӕ нӕмттӕй. Райд 35:23-26; 41:51-52; 48:5; 49:28; Рац 1:1-5; Нун 17:1-18; 1 Азф 2:1-2; Езек 48:31-34; Мт 19:28; Ӕрг 7:4-8; 21:12

Иордан

Геннисареты цад ӕмӕ Мард денджыз цы цӕугӕдон бӕтты, уый. Цӕугӕдон уыдис Зӕрдӕвӕрд Зӕххы (Палестинӕйы) скӕсӕйнаг ӕрдзон арӕн. Израилӕгтӕ, Ханаанмӕ бацӕуыны размӕ, уый сӕрты ахызтысты. Ног Фӕдзӕхсты Аргъауӕг Иуане Иорданы саргъуыдта, чи йӕм ӕрбацыдис, уыцы адӕмыл, стӕй Йесо Чырыстийӕн Йӕхиуыл дӕр. Нун 2:1; Мк 1:5,9

Ирвӕзынгӕнӕг

Библийы дзырд «ирвӕзт» фылдӕр хатт нысан кӕны Хуыцауы ӕххуыс иу адӕймагӕн кӕнӕ ӕппӕт адӕмӕн, знӕгтӕй, низтӕй ӕмӕ фыдбылызтӕй сӕ фервӕзын кӕнын. Уымӕ гӕсгӕ Хуыцауы арӕх фӕхонынц Ирвӕзынгӕнӕг. Фӕлӕ ма «ирвӕзт» нысан кӕны тӕригъӕды бархъомысӕй ссӕрибар кӕнын ӕмӕ ӕнусон цард балӕвар кӕнын дӕр. Ног Фӕдзӕхсты Ирвӕзынгӕнӕгыл нымад у Йесо Чырысти, уымӕн ӕмӕ Йӕ дзуарылтыгъд мӕлӕт ӕмӕ райгасы фӕрцы адӕм фервӕзтысты тӕригъӕд ӕмӕ мӕлӕты бархъомысӕй.

Адӕймаг ирвӕзы Чырыстийыл ӕууӕндыны фӕрцы. Рац 14:30; Фӕт 15:18; 1 Азф 16:35; Пс 16:7; 97:1-3; Ис 49:26; Мк 15:31; Лк 1:77; 2:11; Ин 4:42; Хъуыд 5:31; Ром 1:16

Иссоп

Кӕрдӕджы хуызӕн хӕрздӕфгӕнӕг зайӕгой. Ритуалон ссыгъдӕджы ӕгъдау ӕххӕст кӕнгӕйӕ, иссоп хъуыди доны кӕнӕ туджы стулын, ӕмӕ дзы уый фӕстӕ бапырх кӕнын адӕймагыл (дзаумайыл). Рац 12:22; Лев 14:4,6; Пс 50:9; Дзут 9:19

Иудӕ, иудейӕгтӕ

1. Иудӕ у Йаковы дыууадӕс фыртӕй иу, Израилы дыууадӕс хӕдзарвӕндагӕй иуы рагфыдӕл. Иудӕйы байзӕддӕгты хонын райдыдтой иудейӕгтӕ. Иудӕйы хӕдзарвӕндагӕй сты Израилы номдзыддӕр паддзах Давид ӕмӕ йӕ фырт Соломон дӕр. Паддзах Соломоны амӕлӕты фӕстӕ цӕгатаг хӕдзарвӕндӕгтӕ хуссайрӕгтӕй (Иудӕ ӕмӕ Бениамины хӕдзарвӕндӕгтӕй) куы рахицӕн сты, уӕд ацы дыууӕ хӕдзарвӕндаджы сарӕзтой, Хуссайраг кӕй схуыдтой, уыцы паддзахад — Иудей. Хуссайраг паддзахадӕн уыдис йӕхи паддзӕхтӕ, Давиды байзӕддӕгтӕ, йӕ сӕйраг сахар та уыдис Йерусалим. Ног Фӕдзӕхсты заманмӕ «иудейӕгтӕ», зӕгъгӕ, хонын райдыдтой ӕппӕт дзуттӕгты дӕр. Йесо Чырысти дӕр уыдис Иудӕйы хӕдзарвӕндагӕй ӕмӕ Уый дӕр Давидау райгуырдис иудейаг сахар Вифлеемы. Райд 29:35; 3 Пад 11:26; 12:24; Лк 2:4,11; Дзут 7:14

2. Библийы Иудӕ ном ис бирӕ ӕндӕр адӕймӕгтыл дӕр, зӕгъӕм, Иудӕ Искариот — комдзог Ыл чи рацыдис, Чырыстийы уыцы ахуыргӕнинаг. Неем 12:8; Лк 6:13-16; 22:3; Ин 14:22

Иудейӕгтӕ, зӕгъгӕ, афтӕ фыццаг хуыдтой ӕрмӕст Йаковы фырт Иудӕйы хӕдзарвӕндаджы. Фӕстӕдӕр, Ч. Р. агъ. 586 азы, Вавилоны империйӕн хуссайраг паддзахад Иудей басӕттын, йӕ цӕрджыты та йын Вавилонмӕ уацары акӕнын куы бантысти, уӕд дзырд «иудейаг» тынг рапарахат ис. Уый сси Иудейы паддзахады цӕрджыты иумӕйаг ном, ӕмӕ афтӕ хонын райдыдтой Израилы ӕппӕт хӕдзарвӕндӕгты минӕвӕртты дӕр. Ног Фӕдзӕхсты заманмӕ афтӕ хуыдтой ӕппӕт дзуттӕгты. Евангелийы «иудейӕгтӕ» хонынц дзуттаг адӕмы фӕтӕгты дӕр. Неем 1:2; Мт 28:15; Ин 5:18

Иууылсудзинаг

Нывонд кӕныны хицӕн хуыз, нывондаг фос (кӕнӕ маргъ) йӕ аргӕвдыны фӕстӕ ӕнӕхъӕнӕй дӕр сыгъд цыди нывондхӕссӕныл. Нывонды иннӕ хуызтӕн-иу басыгътой ӕрмӕстдӕр сӕ иу хай, цы-иу дзы баззадис, уый та-иу бахордтой. Арт-иу куы скодтой, уӕд-иу кувӕггӕгтӕ зынджы хай бакодтой. Нывондӕй арвмӕ цы хӕрздӕф цыдис, уый ӕхцон уыди Бардарӕгӕн. Райд 8:20; 22:2; Лев 1:2-17; Мк 12:33; Дзут 10:6,8

Йерусалим

Рагзаманты зындгонд уыдис куыд евусӕгты сахар — Евус. Давиды ӕмӕ Соломоны паддзахиуӕджы заман сси Израилы сӕйраг сахар. Йӕхи айтыгъта иудейаг хӕхты фӕхстыл, Мард денджызы ныгуылӕйнаг былгӕронӕй 25 километры дарддӕр. Соломоны амӕлӕты фӕстӕ Йевус сси Иудейы (Хуссайраг паддзахады) сӕйраг сахар. Ч. Р. агъ. 586 азы йӕ вавилойнӕгтӕ ныппырх кодтой. Фӕстӕмӕ йӕ аразын райдыдтой Ч. Р. агъ. 538 азы ӕмӕ йӕ арӕзт фесты Ч. Р. агъ. 445 азмӕ хӕстӕг. Ч. Р. агъ. 332 азӕй фӕстӕмӕ сси бердзенаг сахар, Ч. Р. агъ. 63 азы йӕ басастой ромӕгтӕ. Йесо Чырысти развӕлгъау дзырдта, Йерусалим пырхгонд кӕй ӕрцӕудзӕнис, уый, фӕлӕ Йӕ сахары цӕрджытӕ Мессиайыл нӕ банымадтой ӕмӕ Йын Йӕ ныхӕстыл нӕ баууӕндыдысты. Чырыстийы райгуырды фӕстӕ 70 азы иудейӕгтӕ ӕмӕ ромӕгты хӕсты рӕстӕджы сахар бынтондӕр пырхгонд ӕрцыдис, фӕстӕдӕр ӕй ногӕй сарӕзтой. Ӕргомады чиныджы развӕлгъау дзырдӕуы фидӕны Уӕларвон Йерусалимыл — Хуыцау зӕхмӕ кӕй ӕруадздзӕн ӕмӕ Хуыцауы адӕм ӕнустӕм Хуыцауимӕ кӕм цӕрдзысты, ахӕм сахарыл. 2 Пад 5:9; Ис 2:2-3; Мих 4:1-2; Лк 21:20-24; Ӕрг 21:2

Кад, Хуыцауы кад, Бардарӕджы кад

Ацы дзырдтӕ нысан кӕнынц Хуыцауы стырад ӕмӕ, Хуыцауӕй цы рухс цӕуы, уый. Библийы Хуыцауы кад ӕвдыст у, Хуыцаумӕ кувӕн бынат кӕмӕй байдзаг вӕййы ӕмӕ адӕм фӕлӕууын кӕй цуры нӕ фӕразынц, ахӕм рухсы хуызы. Йесо Чырыстийы зӕххон царды рӕстӕг Хуыцауы кад уӕлдай тынгдӕр разынд йӕ Райгуырд ӕмӕ Йӕ Хуызаивды, Йӕ диссӕгты, Йӕ дзуарылтыгъд мӕлӕт ӕмӕ Йӕ райгасы цауты. Рац 16:10; Ис 6:3; Лк 2:9; 9:31-32; Ин 17:5; Хъуыд 7:55; 9:3-5; Ӕрг 21:23

Кесӕр (император)

Ромаг империйы сӕйраг хицау, йӕ дӕлбар уыдысты, Ромӕй-иу израилӕгтӕн цы барджынтӕ ӕмӕ паддзӕхтӕ (зӕгъӕм, Пилат ӕмӕ Ирод) ӕрбарвыстой, уыдон. Уыцы хицӕутты хуыдтой кесӕртӕ — династийы рагфыдӕл Юлий Цезары номмӕ гӕсгӕ (уӕды заман йӕ ном афтӕ дзургӕ уыди). Мт 22:17,21; Лк 3:1

Ком дарын

Библийы ацы дзырд нысан кодта, дины фӕткмӕ гӕсгӕ кӕнӕ адӕймагӕн йӕхи ӕмӕ йӕ дзыллӕйы цардимӕ баст хъуыддаджы тыххӕй цасдӕр рӕстӕг (фылдӕр хатт иу бон) хӕринаг, хатгай та ма нуазинаг дӕр, ӕппындӕр дзыхмӕ нӕ исыны ӕгъдау. Ком дарыны нысан уыдис кӕнӕ Хуыцауӕн коммӕгӕсдзинад равдисын, кӕнӕ фыдбылызыл хъыг кӕнын, кӕнӕ та фыдӕвзарӕн рӕстӕг Хуыцаумӕ ӕххуысмӕ сидын ӕмӕ Дзы тӕригъӕдтӕ ныххатыр кӕныны хорзӕх курын. Пехуымпартӕ адӕмӕн сӕ зӕрдыл лӕууын кодтой, ӕцӕг комдарӕнӕн йӕ нысан адӕмы ӕхсӕн рӕстдзинад ӕмӕ хӕларзӕрдӕ ахастытӕ сног кӕнын кӕй у, уый. Кӕцыдӕр бонты ком ӕнӕмӕнг хъуамӕ дардтаиккой ӕппӕт иудейӕгтӕ дӕр, зӕгъӕм, ӕрвылаз, Сыгъдӕггӕнӕн бон, иудейӕгтӕ Хуыцауӕй хатыр куырдтой сӕ тӕригъӕдты тыххӕй. Иуӕй-иу иудейӕгтӕ, фыццаджыдӕр, фарисейтӕ, сӕхицӕн кодтой уӕлӕмхасӕн комдарӕнтӕ. Ком дарыны бар уыдис хицӕн уырнӕг адӕмы къордӕн дӕр, исты хъуыддаджы фӕдыл-иу сӕ иумӕ цы бонты кувын хъуыдис, уӕд. Фӕт 20:26; 1 Пад 7:6; Ест 4:16; Ис 58:3-14; Иоел 1:14; Ионӕ 3:5; Мт 4:2; 6:16; Лк 18:12; Хъуыд 13:2-3; 14:23

Кувӕндон

Хуыцаумӕ кӕнӕ хуыцӕуттӕм кувӕн бынат. Нымад уыди, зӕгъгӕ, кувӕндоны цы хуыцаумӕ кувынц, уый йӕхӕдӕг дӕр цыдӕр хуызы уыцы кувӕндоны ис. Афтӕмӕй кувӕндон ӕмбарӕн ис куыд хӕдзар, бӕлвырд хуыцауы хӕдзар.

Библийы «кувӕндон» хонынц Йерусалимы Кувӕндон, паддзах Соломоны заман уый уыдис Дунедарӕгмӕ кувӕн сӕйраг бынат. (Ацы дзырдуаты стыр дамгъӕйӕ фыст дзырд «Кувӕндон» нысан кӕны Йерусалимы Кувӕндон.) Моисейы заманӕй фӕстӕмӕ израилӕгтӕ цы Фембӕлды Цатыры раз куывтой, уый бӕсты паддзах Соломон Йерусалимы сарӕзта фыццаг Кувӕндон. Ч. Р. агъ. 586 азы вавилойнӕгтӕ ныппырх кодтой Соломоны Кувӕндон ӕмӕ дзы зынаргъ дзаумайӕ цыдӕриддӕр уыдис, уыдон ахастой. Израилы адӕм Вавилоны уацары куы уыдысты, уӕд Хуыцау раргом ис пехуымпар Езекиелмӕ ӕмӕ йын фенын кодта ног Кувӕндон. Ч. Р. агъ. 520-515 азты, дзуттӕгтӕй кӕмӕндӕрты сӕ бон вавилойнаг уацарӕй суӕгъд уӕвын куы бацис, уӕд пехуымпартӕ Аггей ӕмӕ Захариайы фӕрцы Кувӕндон ногӕй арӕзт ӕрцыдис. Уый фӕстӕ Стыр Ирод (паддзахиуӕг кодта Ч. Р. агъ. 40 азӕй 4 азмӕ) Кувӕндон ногӕй рацарӕзта ӕмӕ йӕ дзӕвгар фӕуӕрӕхдӕр кодта. Израилы царды Кувӕндон ахста сӕйраг бынат: ӕрмӕстдӕр ам уыдис нывонд хӕссӕн, бӕстӕйы алы рӕттӕй ӕмӕ фӕсарӕнтӕй иудейӕгтӕ ардӕм цыдысты дины сӕйраг бӕрӕгбӕттӕ (Куадзӕн, Фӕндзайон, Халагъудты бӕрӕгбон) кӕнынмӕ. Кувӕндоны комплексы сӕйраг агъуыст хуындис Рухсмонуат, уым ӕвӕрд уыди Фидыды Чырын. Уырдӕм бацӕуыны бар уыдис ӕрмӕст хистӕр сауджынӕн, уымӕй дӕр афӕдз иу хатт — сӕрмагонд хуыцаулӕггад ӕххӕст кӕнынмӕ. Рухсмонуат егъау ӕмбӕрзӕнӕй хицӕнгонд уыди, ӕрмӕстдӕр сауджынтӕн бацӕуыны бар кӕдӕм уыд, Кувӕндоны уыцы хайӕ. Хуымӕтӕг адӕмӕн уырдӕм бацӕуын не ’мбӕлд — уыдон Хуыцаумӕ куывтой Кувӕндоны кӕрты. Кӕрты алыварс тыргъты-иу ӕрӕмбырд сты бирӕ адӕм ӕмӕ алы куыстытӕ кодтой. Йесо Чырысти развӕлгъау куыд дзырдта, афтӕ Чырыстийы райгуырды фӕстӕ 70 азы ромӕгтӕ бынтон ныппырх кодтой Кувӕндон, ӕмӕ уӕдӕй фӕстӕмӕ арӕзт нал ӕрцыд.

Кувинаг тӕнгъӕд

Хуыцауӕн ӕй нывондӕн хӕсгӕйӕ, нывондхӕссӕныл кӕй калдтой, ахӕм сӕн кӕнӕ — хаттӕй-хатт — сой. Ахӕм нывондимӕ бары Ног Фӕдзӕхсты йӕ мӕлӕт апостол Павел, Фарны Уац хъусын кӕнгӕйӕ. Райд 35:14; Лев 23:13; Флп 2:17; 2 Тим 4:6

Куывд

Хуыцаумӕ сидын, арфӕ кӕнгӕйӕ (стаугӕйӕ) ӕмӕ кургӕйӕ (лӕгъстӕ кӕнгӕйӕ). Рагон Фӕдзӕхст ӕмӕ Ног Фӕдзӕхсты ис куывды дыууӕ хуызы: 1) хибар куывд — адӕймаг Хуыцаумӕ йӕхи ныхӕстӕй куы фӕсиды, арфӕ Йын куы фӕкӕны, куы Йӕ фестауы кӕнӕ Дзы ӕххуыс куы фӕкуры; 2) иумӕйаг куывд — ацы куывдӕн ис бӕрӕг бынат (Кувӕндон кӕнӕ синагогӕ) ӕмӕ бӕрӕг хуыз. Библийы арӕхдӕр ӕмбӕлы, чиныгӕй кӕй кӕсынц кӕнӕ зӕрдывӕрдӕй кӕй дзурынц, ахӕм нӕ, фӕлӕ хи ныхӕстӕй куывд. Фӕлӕ уӕддӕр ис Псаломты чиныг, ӕмӕ йӕ фылдӕр хай арӕзт у, хибарӕй дӕр ӕмӕ дзыллӕйы ӕмбырды дӕр кӕй кастысты ӕмӕ кӕй дзырдтой, ахӕм куывдтытӕй. 2 Пад 7:18-29; Пс 6:10; 140:2; Мт 21:22; Хъуыд 3:1

Къуыриты бӕрӕгбон, фыццаг хорӕрзады бӕрӕгбон, Фӕндзайон

Дзуттӕгты дины сӕйраг бӕрӕгбӕттӕй иу, дзуттагау хуыйны «шавуот». Бӕрӕг ӕй кодтой дзуттаг къӕлиндары ӕртыккаг мӕйы — сиваны — ӕхсӕзӕм бон: мӕнӕугӕрдӕнтӕй авд къуырийы фӕстӕдӕр, кӕнӕ Донгонд дзулты бӕрӕгбоны фыццаг куырис снывонд кӕнынӕй фӕндзайӕм бон. Адӕм Хуыцауӕн хастой алыхуызон лӕвӕрттӕ, уыимӕ хуынтӕ сӕ хоры сӕрӕй дӕр. Ног Фӕдзӕхсты заман бӕрӕгбон хуындис Фӕндзайон. Ацы бӕрӕгбоны Сыгъдӕг Уд йӕхи ӕруагъта Йесо Чырыстийы ахуыргӕнинӕгтыл, ӕмӕ рухсмондзыд баисты. Рац 23:16; 34:22; Лев 23:15-21; Ным 28:26-31; Фӕл 16:9-12; Хъуыд 2:1-4; 1 Кор 16:8

Левиттӕ

Йаковы ӕртыккаг фырт Левийы байзӕддӕгтӕ. Моисейы заман Хуыцау Левийы хӕдзарвӕндагӕй Аароны байзӕддӕгты равзӕрста сауджынлӕггадӕн. Левийы иннӕ байзӕддӕгтӕ (левитттӕ кӕй хонынц, уыдон) хъуамӕ Фембӕлды Цатыры ӕххуыс кодтаиккой сауджынтӕн. Израилы хӕдзарвӕндӕгтӕй ӕрмӕст адонмӕ нӕ уыдис зӕххытӕ, уымӕн ӕмӕ сӕ куыст уыдис Фембӕлды Цатыры, фӕстӕдӕр та Кувӕндоны лӕггад кӕнын. Иннӕ хӕдзарвӕндӕгтӕй рацӕуӕг дзуттӕгтӕн ахӕм бар нӕ уыдис. Ноджы ма левиттӕ ахуыр кодтой Хуыцауы Ӕгъдау ӕмӕ йӕ адӕмӕн амыдтой. Зӕххыты бӕсты левитты бар уыдысты Израилы иннӕ хӕдзарвӕндӕгты зӕххыл цы сахартӕ ӕмӕ цы быдыртӕ уыди, уыдон. Рац 28:1; Ным 18:20-21; 35:2-7; Ин 1:19

Легъуи бӕлас

Къабузджын дыргъбӕлас, арӕх у Палестинӕйы. Йӕ дыргътӕ (легъуи, инжир) сты тынг хӕрзад ӕмӕ пайда, уымӕ гӕсгӕ легъуи бӕлас арӕх вӕййы ӕнцой ӕмӕ бӕркадджын царды нысан. Ноджы ма у Израилы адӕмы символон нысан дӕр. Ным 13:24; 3 Пад 4:25; Ис 38:21; Мт 21:19-21

Ливан

Хӕхты рӕгъ цӕгатаг Палестинӕйы, зындгонд у йӕ кедр бӕлӕстӕй ӕмӕ донгуырӕнтӕй (ныртӕккӕ паддзахад Ливан). Уыдон сты Сирийы ӕппӕты бӕрзонддӕр хӕхтӕ (денджызы уӕлвӕзӕй 3000 м бӕрзонддӕр), айтыгъдысты Зӕххастӕу денджызы былгӕрӕтты (170 км), Тирӕй Арвады онг. Паддзах Соломон Йерусалимы йӕ галуан ӕмӕ Кувӕндон сарӕзта кедр ӕмӕ ӕндӕр ливайнаг бӕлӕсты хъӕдӕрмӕгӕй. Нун 1:4; 3 Пад 5:6-10; Зар 4:15; Езек 17:3

Маннӕ

Мысырӕй рацӕуыны фӕстӕ израилӕгтӕ Синайы ӕдзӕрӕг быдыры дыууиссӕдз азы дӕргъы куы хаттысты, уӕд сын Хуыцау цы хойраг лӕвӕрдта, уый, «уӕларвон дзул». Маннӕ уыдис тымбыл ӕмӕ хъӕбӕр нӕмгуыты хуызӕн. Уыди сын доны фыцӕн ӕмӕ сурфых кӕнӕн. Ног Фӕдзӕхсты Йесо Чырысти маннӕйы ныхмӕ ӕвӕры, дунейӕн цард чи ратдзӕнис, ахӕм ӕцӕг уӕларвон дзул. Уыцы дзул у Йесо Чырысти Йӕхӕдӕг. Рац 16:15-16; 31—35; Пс 77:24; Ин 6:31-35

Маслинӕ, оливӕ бӕлас

Иудадзыг цъӕх бӕлас, тынг арӕх у Палестинӕйы, йӕ бон у 10 метры бӕрц сырӕзын. Зайы йыл маслинӕтӕ (оливкӕтӕ). Бӕлас цӕры бирӕ ӕмӕ ӕрвылаз тыллӕг дӕтты. Рӕгъӕд маслинӕтӕй цы сой лӕмӕрстой, уымӕй пайда кодтой хойрагӕн, буар сӕрдынӕн ӕмӕ цырагъы артагӕн. Пс 127:3; Ром 11:17

Мессиа, Чырысти

Дзуттаг ӕвзагыл — «машиах», рагон бердзенаг ӕвзагыл — «христос», комкоммӕ нысан кӕны «сӕрст». Рагон Израилы лӕггад кӕнынмӕ оливӕйы сойӕ сӕрстой сауджынты, пехуымпарты ӕмӕ паддзӕхты, ома, Хуыцау Йӕхӕдӕг кӕй равзӕрста, уыдоны. Хуыцау, пехуымпартӕм раргом уӕвгӕйӕ, израилӕгтӕн зӕрдӕ бавӕрдта, зӕхмӕ кӕй ӕрӕрвитдзӕн Мессиайы — Израилы адӕмы Чи фервӕзын кӕндзӕн ӕмӕ дунейы адӕмтӕн ӕнусмӕ хицауиуӕг Чи кӕндзӕн, уыцы Паддзахы. Йесойы заман иудейӕгтӕ тынг ӕнхъӕлмӕ кастысты, зӕрдӕ сын Кӕмӕй бавӕрдӕуыд, уыцы Мессиайы ӕрцыдмӕ: уырныдта сӕ, ӕрцӕуӕггаг тыхгӕнджытӕй — ромӕгтӕй — сӕ кӕй фервӕзын кӕндзӕн, ӕмӕ Израилы рагон кад фӕстӕмӕ йӕ бынаты кӕй сбаддзӕнис, уый. Фӕлӕ зӕхмӕ ӕрцӕуӕг Ирвӕзынгӕнӕг Мессиа ноджы фылдӕр хӕрзты бацыди адӕмӕн. Уый ӕппӕт адӕмы дӕр суӕгъд кодта тӕригъӕд ӕмӕ мӕлӕты уацарӕй, ӕмӕ Йӕ фӕрцы Хуыцау ног фидыд сарӕзта адӕмимӕ. Мт 1:16; 26:63; Лк 2:11; Ин 1:41; Эф 4:15

Мидиан

Мидиан — Авраамы фырттӕй иу, йӕ дыккаг ус Хеттурӕйӕ гуырд. Мидианы байзӕддӕгты хуыдтой мидианӕгтӕ. Уыдысты цӕугӕцардгӕнӕг адӕмыхатт, сӕйрагдӕр цардысты ӕдзӕрӕг быдыры, ныртӕккӕйы бакӕлӕн Акабы скӕсӕйнаг былгӕрон. Ацы бынат хатгай фӕхонынц Мадйан. Авраамы иннӕ фырт Измаелы байзӕддӕгтӕ дӕр цӕугӕцард кӕй кодтой ӕмӕ мадйанӕгтӕн тугхӕстӕг кӕй ӕййафынц, уымӕ гӕсгӕ хатгай иу нысаниуӕг вӕййы дзырдтӕ «мадйанӕгтӕ» ӕмӕ «измаилӕгтӕ»-н. Райд 25:2,4; 36:35; Рац 2:15-16; Фӕт 6:1-7

Миди, мидиӕгтӕ

Миди — тыхджын паддзахад ныры Иракы цӕгат-ныгуылӕйнаг хайы. Ч. Р. агъ. 612 азы мидиӕгтӕ ныппырх кодтой Ассирийы сӕйраг сахар Ниневи. Уый фӕстӕ мидиӕгтӕ ӕмӕ персайнӕгтӕ систы Персы империйы хицауиуӕггӕнджытӕ, уымӕ гӕсгӕ паддзахады закъӕттӕ хуындысты «персайнӕгтӕ ӕмӕ мидиӕгты закъӕттӕ». Ч. Р. агъ. 330 азы йӕ Македойнаг Алыксандр басаста Миди, ӕмӕ уӕд Миди баиу ис Сириимӕ, фӕстӕдӕр та бахауди Парфийы дӕлбар. Ест 1:19; Дан 8:20-21; Хъуыд 2:9

Моав

Моав уыди Лоты (Авраамы хӕрӕфырты) ӕмӕ Лотӕн йӕ хистӕр чызджы фырт. Моавы байзӕддӕгтӕ хуындысты моавӕгтӕ ӕмӕ цардысты Моавы бӕстӕйы, Мард денджызӕй скӕсӕнӕрдӕм цы хъӕздыг уӕлвӕз уыдис, уым. Моавӕгты уӕлдӕр хуыцау уыдис Хамос. Уымӕй уӕлдай ма куывтой Баал-Пегормӕ — моавӕгты уырнынадмӕ гӕсгӕ уый цардис хохы цъуппытӕй иуыл. Моавӕгты ӕвзаг хӕстӕг у дзуттаг ӕвзагмӕ. Моавӕгтӕ уыдысты Израилы знӕгтӕ, ӕмӕ сӕ Израилы пехуымпартӕ арӕх фаудтой. Райд 19:30-37; Ным 25:1-3; Фӕл 23:3-5; Соф 2:8-11

Моисей

Хуыцау Левийы хӕдзарвӕндагӕй кӕй равзӕрста ӕмӕ израилӕгты Мысыры зӕххӕй чи ракодта, уыцы адӕймаг. Цагъарадӕй фервӕзыны фӕстӕ израилӕгтӕ ӕдзӕрӕг быдыры куы хаттысты, уӕд Моисей сси сӕ фӕтӕг ӕмӕ пехуымпар. Хуыцауӕй лӕвӕрд Ӕгъдау израилӕгтӕн радта, цӕмӕй йӕ ӕххӕст кӕной, уый тыххӕй. Уыцы Ӕгъдау фыст ис Библийы фыццаг фондз чиныджы, хонынц сӕ Моисейы чингуытӕ, Моисейы Ӕгъдау, кӕнӕ та Ӕгъдау (Торӕ). Моисей нӕ бахӕццӕ ис Зӕрдӕвӕрд Зӕхмӕ, Ханаанмӕ, афтӕмӕй амард, фӕлӕ йӕ дардӕй федта. Иудейӕгтӕн Моисей кӕддӕриддӕр уыд Израилы ӕппӕты кадджындӕр пехуымпар. Рац 2:1-10; Фӕл 18:18; 34:10; Мт 17:3

Молох

Аммонӕгты уӕлдӕр хуыцау, Милх дӕр ма йӕ хуыдтой. Молохмӕ кувгӕйӕ-иу ын адӕм хатгай сӕ цоты дӕр нывондӕн хастой. Кӕд Хуыцау ахӕм нывӕндты ныхмӕ уыдис, уӕддӕр израилӕгтӕ дӕр бирӕ хӕттыты сӕ цоты Молохӕн нывондӕн хастой Йерусалиммӕ хӕстӕг Аммоны дӕлвӕзы. Лев 18:21; 20:2-5; 3 Пад 11:7; Йер 32:35

Муртат, муртаттӕгтӕ

Рагон израилӕгтӕ ӕппӕт иннӕ адӕмты дӕр хуыдтой муртаттӕгтӕ, уымӕн ӕмӕ ӕрмӕст дзуттӕгтӕ куывтой Иунӕг Хуыцаумӕ, ӕппӕт иннӕ адӕмтӕ та ӕууӕндыдысты бирӕ хуыцӕуттыл, нымад уыдысты гуымирытӕм кувджытыл, ӕцӕг Хуыцауы ӕмӕ Йӕ равзӕрст израилаг адӕмы знӕгтыл. Фӕл 32:43; 1 Азф 16:24; Пс 78:10; 105:35; Ис 11:12; Мт 5:47; Хъуыд 6:5; Ром 3:29

Мысыр

Бӕстӕ Палестинӕйы хуссар-ныгуылӕнварс, рагон дзуттӕгтӕ дзы фесты цыппарсӕдӕ азы, стӕй сӕ мысырӕгтӕ фыдӕфхӕрд кӕнын куы райдыдтой, уӕд сӕ Бардарӕг ссӕрибар кодта (кӕс Рацыды чиныг). Райд 46:6-7; 50:14; Рац 1:1; Хъуыд 7:34

Назир

Йӕхи ӕгасӕй дӕр Хуыцауӕн лӕггад кӕнынӕн чи снывонд кодта, сӕн ӕмӕ ӕндӕр карз нозт дзыхмӕ нӕ исыны, хил нӕ дасын ӕмӕ не ’лвыныны, стӕй мардмӕ, суанг йӕ хион куы уа, уӕддӕр хӕстӕг нӕ цӕуыны дзырд чи радта, ахӕм адӕймаг. Кӕд-иу йӕ разы исчи амардис, уӕд назир авд боны дӕргъы нымад уыдис ӕнӕсыгъдӕгыл, стӕй-иу хъуамӕ Хуыцауӕн йӕ лӕггад райдыдтаид ногӕй, уымӕн ӕмӕ йӕ раздӕры лӕггады ӕмгъуыд нымад уыдис ӕнӕсыгъдӕггондыл. Йӕ ардбахӕрды ӕмгъуыд-иу куы фӕцис, уӕд-иу йӕ хил алвыдта Фембӕлды Цатырмӕ (Кувӕндонмӕ) бацӕуӕны раз. Ахӕм уазлӕггад кӕй кӕндзӕн, уый тыххӕй ард хордта кӕнӕ назир йӕхӕдӕг, кӕнӕ йӕ мад, сывӕллон-иу куы райгуырдис, уӕд. Афтӕ уыдис, зӕгъӕм, Самсоны хабар. Апостолты хъуыддӕгты ис иу цау: Павел Йерусалиммӕ куы бацыд, уӕд ын, гӕнӕн ис, Йаков загъта, цӕмӕй, сӕ назирдзинады ӕмгъуыд цы цыппар адӕймагӕн ахицӕн ис, уыдоны бӕсты нывӕндты аргъ бафида. Ным 6:2-21; Фӕт 13:5,7; Ам 2:11; Хъуыд 21:23-24

Ниневи

Израилӕгты знаг, тыхджын ӕмӕ ӕгъатыр паддзахад Ассирийы сӕйраг сахар. Ардӕм Хуыцау ӕрбарвыста пехуымпар Ионӕйы: тӕригъӕдты аныгъуылӕг цӕрджытӕн уый хъуамӕ фехъусын кодтаид, сӕ тӕригъӕдтыл куынӕ ӕрфӕсмон кӕной, уӕд се сӕфт кӕй ӕрцӕудзӕн, уый. Ионӕйы уацамынды фӕстӕ Ниневийы цӕрджытӕ сӕ тӕригъӕдтыл ӕрфӕсмон кодтой, ӕмӕ сын Хуыцау батӕригъӕд кодта. Бирӕ азты фӕстӕ, Ч. Р. агъ. 612 азы, мидиӕгтӕ байстой ацы сахар ӕмӕ йӕ ныппырх кодтой. Ионӕ 1:2; 3:2-10; Наум 1:8; Мт 12:41

Ног Фӕдзӕхст

1. Пехуымпартӕ дӕр дзырдтой, Хуыцауы фидыд (бадзырд) израилаг адӕмимӕ ногӕй арӕзт кӕй ӕрцӕудзӕнис, ууыл. Ацы рагагъоммӕйы ныхас кӕй сӕххӕст, уый баст у Йесо Чырыстиимӕ — Йӕ фӕрцы Хуыцау адӕмимӕ ног фидыд сарӕзта. Рагон Фӕдзӕхстӕй хъауджыдӕр, Ног Фӕдзӕхст арӕзт ӕрцыдис ӕппӕт адӕмимӕ дӕр, ӕмӕ, Чырыстийыл чи ӕууӕнды, уымӕн йӕ бон у ацы фидыдимӕ баиу уӕвын.

2. Ног Фӕдзӕхст ма хуыйны, цыппар Евангелийы, Апостолты Хъуыддӕгтӕ, Ӕрвыстӕджытӕ ӕмӕ Ӕргомад кӕдӕм бацыдысты, уыцы чингуыты ӕмбырдгонд. Ацы чингуытӕ сты хицӕн авторты фыст Чырыстийы райгуырды фӕстӕ 1 ӕнусы, ӕмӕ Рагон Фӕдзӕхстимӕ иумӕ аразынц Библи.

Номылус

Нӕлгоймаг-иу интимон ахастытӕ саразыны тыххӕй йӕ хӕдзармӕ кӕй ӕрбакодта, ахӕм сылгоймаг. Номылусӕн уыдис бӕлвырд бартӕ; йӕ уавӕрмӕ гӕсгӕ уыди цагъайрагӕй уӕлдӕр, фӕлӕ усӕй дӕлдӕр. Райд 22:24; 2 Пад 3:7; 5:13; 3 Пад 11:3

Нывӕндтӕ ӕмӕ хуынтӕ

Моисейы Ӕгъдаумӕ гӕсгӕ, израилӕгтӕ Хуыцауӕн нывондӕн хастой фосы (мӕргъты): куы-иу сӕ аргӕвстой, уӕд-иу нывондхӕссӕныл кусарт басыгътой кӕнӕ ӕнӕхъӕнӕй, кӕнӕ та йӕ иу хай; кӕд ма-иу дзы исты баззадис, уӕд уый та уыди хӕрынӕн. Моисейы заманӕй фӕстӕмӕ Хуыцау домдта, цӕмӕй нывонд хӕссой ӕрмӕстдӕр иу ран: фыццаг — Фембӕлды Цатыры, фӕстӕдӕр та — Кувӕндоны; кусарт кӕныны бар уыдис ӕрмӕст сауджынтӕн. Фосӕй уӕлдай ма нывондӕн хастой дзул, сӕн, оливӕйы сой, ног тыллӕджы сӕртӕ. Нывӕндтӕ уыдысты алыхуызон, ӕмӕ дзы алкӕмӕн дӕр уыди йӕхи мидис: тӕригъӕд ссыгъдӕг кӕныны тыххӕй, Хуыцауӕн арфӕйы охыл, сомыйы тыххӕй кӕнӕ хи фӕндонмӕ гӕсгӕ — ахӕм нывонд символон хуызы ӕвдыста, Хуыцау ӕмӕ адӕймаг ӕмвынг кӕй сты, уый. Сауджынтӕ ӕмӕ левиттӕ цардысты, адӕм Хуыцауӕн цы хойраг нывонд кодтой, уымӕй. Чырыстийы дзуарылтыгъд мӕлӕт Ног Фӕдзӕхсты ӕвдыст цӕуы куыд ӕппӕт адӕмы тӕригъӕдты тыххӕй хаст нывонд. Рац 1:2; Дзут 10:1-14

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Бӕрзондыл ӕвӕрд нывондхӕссӕн къӕй. Нывондаг фосы (маргъы)-иу ӕнӕхъӕнӕй кӕнӕ та йӕ иу хай йын-иу сӕвӕрдтой нывондхӕссӕн къӕйы сӕр конд артыл ӕмӕ-иу ӕй басыгътой. Фӕздӕг нысан кодта, Хуыцаумӕ чи хӕццӕ кӕны ӕмӕ Йын ӕхцон чи у, ахӕм нывонд хаст кӕй ӕрцыди, уый. Рагон Фӕдзӕхсты ныхас цӕуы нывондхӕссӕнты дыууӕ сӕйраг хуызыл. Фыццаг арӕзт уыдис ӕнӕхъӕн дурӕй. Дыккаг уыди хъӕдын, згъӕрӕй конд хицӕн хӕйттимӕ. Ахӕм хӕсгӕ нывондхӕссӕнтӕ уыдис Фембӕлды Цатыры. Уыдис ма, буд кӕуыл сыгътой, ахӕм чысыл сӕрмагонд нывондхӕссӕнтӕ дӕр. Райд 8:20; Лев 1:5; Мт 5:23

Ӕрхуы нывондхӕссӕн арӕзтой ситтимы (ома акъацийы) хъӕдӕрмӕгӕй, ӕддейӕ та-иу ыл ӕрхуыйӕ цъар сӕвӕрдтой. Йӕ ас — фондз ӕлмӕрины дӕргъмӕ, фондз ӕлмӕрины — уӕрхмӕ ӕмӕ фондз — йӕ бӕрзӕнд. Нывондхӕссӕны тигътӕ-иу снывӕстой хъӕдын сыкъатӕй — уыдон дӕр уыдысты нывондхӕссӕны хай. Иу ранӕй иннӕмӕ хӕссыны тыххӕй нывондхӕссӕнӕн уыди цӕгтӕ ӕмӕ хъилтӕ. Ӕвӕрд уыди Фембӕлды Цатыры кӕрты ӕмӕ йыл лӕггад кодтой сауджынтӕ. Рац 27:1-8

Будсудзӕн нывондхӕссӕн арӕзт уыдис ситтимы (ома акъацийы) хъӕдӕрмӕгӕй, асӕй иу ӕлмӕрин (метры ӕрдӕджы бӕрц) — дӕргъмӕ, иу ӕлмӕрин — уӕрхмӕ ӕмӕ дыууӕ ӕлмӕрины — йӕ бӕрзӕнд. Йӕ уӕллаг хай ӕмӕ йӕ фӕрстыл уыдис сыгъзӕрин цъар, нывондхӕссӕнӕн йӕхи алыварс та — сыгъзӕрин тӕлы кӕнӕ чъил. Нывондхӕссӕн хастой цӕгтӕ ӕмӕ хъилты ӕххуысӕй. Ӕвӕрд уыдис ӕдде, Чырыны разӕй ӕмбӕрзӕны фарсмӕ. Нывондхӕссӕнимӕ архайдтой сауджынтӕ, Бардарӕгӕн ыл буд сыгътой. Рац 30:1-10

Оливӕйы сой

Аразынц ӕй, оливӕтӕ лӕмаргӕйӕ. Рагон Израилы оливӕйы сой уыди цырӕгъты артаг, ноджы ма дзы пайда кодтой цӕф байгас кӕнынӕн ӕмӕ буары инфекциты ныхмӕ. Бонджын адӕм хӕрзхъӕдддӕр сойӕ зылдысты сӕ буармӕ. Хатгай-иу ӕй будимӕ сӕмхӕццӕ кодтой ӕмӕ дзы ӕхцон хӕрздӕфы тыххӕй сӕ буар ӕмӕ сӕ сӕрыхъуынтӕ сӕрстой.

Хӕрзхъӕд сой-иу тагътой адӕймаджы сӕрыл, паддзахӕй, сауджынӕй кӕнӕ йӕ пехуымпарӕй куы ӕвзӕрстой, уӕд, ӕртагътой-иу ӕй уаз дзауматыл дӕр, цӕмӕй сӕ фӕткмӕ гӕсгӕ ссыгъдӕг кӕной, уый тыххӕй. Оливӕйы сойӕ пайда кодтой Фембӕлды Цатыры, фӕстӕдӕр та — Кувӕндоны хуыцаулӕггады рӕстӕг цырӕгъты артагӕн, стӕй нывонды хуызы. Райд 28:18; Рац 29:7; 35:28; Фӕл 24:20; 1 Пад 10:1; Пс 132:2; Мт 25:3-4; 8—9

Перси

Тыхджын импери, раивта Вавилоны империйы ӕмӕ уыдис уымӕй ноджы стырдӕр. Перси бацахста дзӕвгар зӕххытӕ Бердзенӕй Мысыры ӕмӕ Централон Азийы онг, уыимӕ Израилы зӕхх дӕр. Фӕхонынц ӕй Миди-Персайнаг импери дӕр, уымӕн ӕмӕ Персы дыккаг хицауиуӕггӕнджытӕ уыдысты мидиӕгтӕ. Персайнаг закъӕттӕ та хуындысты «мидиӕгтӕ ӕмӕ персайнӕгты закъӕттӕ». Ест 1:19; Дан 6:8

Пехуымпар

Адӕмӕн Йӕ фӕнд фехъусын кӕныны кӕнӕ адӕммӕ Йе ’ргомад хӕццӕ кӕныны тыххӕй-иу Хуыцау кӕй равзӕрста, ахӕм адӕймаг. Сыгъдӕг Уд-иу сыл йӕхи куы ӕруагъта, уӕд-иу пехуымпартӕ дзырдтой фидӕны цаутыл, адӕмӕн-иу бамбарын кодтой сӕ азым, раст зонд сын амыдтой, сидтысты сӕм, цӕмӕй сӕ тӕригъӕдтыл ӕрфӕсмон кӕной ӕмӕ Хуыцаумӕ раздӕхой. Елиайы хуызӕн-иу рагон пехуымпартӕ (рагзаманты сӕ хуыдтой фидӕнзонджытӕ) дӕр хатгай бацыдысты экстазы ӕмӕ-иу диссӕгтӕ сарӕзтой. Пехуымпар Самуел та ма уыдис тӕрхонгӕнӕг дӕр. Фӕстӕдӕры пехуымпартӕм-иу, зӕгъӕм, Йеремиа ӕмӕ Езекиамӕ, сӕ фыны Хуыцау арӕх ӕргом рацыд, ӕмӕ-иу уыдон Хуыцауы ныстуантӕ адӕммӕ хӕццӕ кодтой. Пехуымпартӕ развӕлгъау дзырдтой, дунемӕ Мессиа кӕй ӕрцӕудзӕнис, уый. Рагон Фӕдзӕхсты чингуыты ис иуӕй-иу пехуымпарты кой, зӕгъӕм, Самуел, Натан, Илийа, Елиша ӕмӕ инн. Иннӕ пехуымпартӕ, зӕгъӕм, Исайа ӕмӕ Амос, сӕ развӕлгъау ныхӕстӕ тухгӕ чингуыты фыстӕй ныууагътой, ӕмӕ Рагон Фӕдзӕхсты уыцы чингуытӕ хонынц сӕ нӕмттӕй. Пехуымпартӕ уыдис Ног Фӕдзӕхсты заман дӕр.

Понтий Пилат

Ромаг ӕххӕстбарджын хицау, Йесойы амарыны рӕстӕг хицауиуӕг кодта Иудейы провинцийы (Ч. Р. ф. 26-36 азты). Йӕ дӕлбар уыдысты хицауады иннӕ къабӕзтӕ се ’гас дӕр, ӕнӕ уый барлӕвӕрдӕй марыны тӕрхон рахӕссӕн нӕ уыдис. Дзуттаг разамонджытимӕ йын хорз ахастытӕ нӕ уыд, фӕлӕ цӕмӕй йӕ ныхмӕ ма растадаиккой, уый тыххӕй-иу ӕй арӕх бахъуыдис сӕ домӕнтимӕ сразы уӕвын. Мт 27:2; Хъуыд 13:28

Псаломты чиныг, Псалтир

Рагон Фӕдзӕхсты хицӕн чиныджы — Псаломты чиныджы — дзуттаг дины 150 зарӕджы ӕмбырдгонд. Ацы чиныг бӕттынц паддзах Давиды номимӕ — таурӕгъмӕ гӕсгӕ, псаломтӕй бирӕтӕ йӕхӕдӕг ныффыста. Иннӕ псаломтӕ та бӕттынц Соломоны, Асафы, Хеманы, Етаны, стӕй Корахы фыртты нӕмттимӕ. Псаломтӕй иутӕ стауынц Хуыцауы ӕмӕ Йын арфӕ кӕнынц Йӕ хорзӕхты тыххӕй, иннӕттӕ Йӕм ӕххуысмӕ сидынц, аннӕтӕ та сты зондамонӕнтӕ. Хуыцауыл ӕууӕндджытӕ, кувгӕйӕ, рагӕй фӕстӕмӕ зарыдысты ацы псаломтӕ. Йерусалимы Кувӕндоны сӕ зарыдысты хицӕн хуызы — зарӕггӕнджыты къордимӕ ӕмӕ музыкӕимӕ. Псаломтӕн се ’ртыккаг хайы бӕрц зардӕуыди алыхуызон уадынгӕрзтимӕ — псалтери (ацы дзырдӕй равзӕрдис Рагон Фӕдзӕхсты псаломты ӕмбырдгонды иннӕ ном — «Псалтирь»), арфӕ ӕмӕ лирӕйы зӕлтимӕ. Псаломтӕ ма зарыдысты удӕфон — флейтӕ (орган) ӕмӕ ӕрмдзӕфон уадынгӕрзтӕ — тимпан, кимвал, цитрӕйы цагъдимӕ. Рагон Аргъуаны псаломтӕй пайда кодтой кувынӕн дӕр. 2 Азф 5:12; Пс 4:1; Лк 20:42; Эф 5:19

Рагдзуттаг ӕвзаг

Ч. Р. агъ. 586 азы райдайӕны, Вавилойнаг уацары размӕ, дзуттӕгтӕн сӕ фылдӕр цы ӕвзагыл дзырдтой, уый. Ацы ӕвзагыл фыст ис Рагон Фӕдзӕхсты фылдӕр хай, фӕлӕ уацарӕй раздӕхыны фӕстӕ дзуттӕгтӕй бирӕтӕ рахызтысты арамейаг ӕвзагмӕ. Ног Фӕдзӕхст ныффыссыны рӕстӕгмӕ Палестинӕйы адӕм дзырдтой, сӕйрагдӕр, арамейагау, ӕндӕр адӕмтимӕ ӕмбӕлгӕйӕ та арӕх пайда кодтой рагон бердзенаг ӕвзагӕй. Лк 23:38

Рагон бердзенаг ӕвзаг

Македойнаг Алыксандр Скӕсӕны Зӕххастӕу денджызы былгӕрӕтты цы бирӕ бӕстӕтӕ басаста, уыдоны бердзенаг ӕвзаг сси хицӕн адӕмты ӕмахастыты ӕвзаг. Рагон Фӕдзӕхсты чингуытӕ рагдзуттаг ӕмӕ арамейаг ӕвзӕгтӕй тӕлмацгонд ӕрцыдысты ацы ӕвзагмӕ. Ног Фӕдзӕхст та ныффыстой бердзенаг ӕвзагыл, цӕмӕй йӕ фылдӕр адӕм бакастаиккой, уый тыххӕй. Лк 23:38

Рагон Фӕдзӕхст

Израилы адӕм Мысырӕй куы рацыдысты, уӕд Хуыцау семӕ Синайы хохыл цы фидыд (бадзырд) сарӕзта, уый. Йӕ сӕйрагдӕр хай у Ӕгъдау.

«Рагон Фӕдзӕхст» ма хуыйны уыцы фидыдыл ӕмӕ йӕ израилӕгтӕ куыд ӕххӕст кӕнынц, ууыл дзурӕг чингуыты ӕмбырдгонд дӕр. Ацы ӕмбырдгонд бирӕ ӕнусты дӕргъы фыстой хицӕн адӕймӕгтӕ; Ног Фӕдзӕхст ӕмӕ Рагон Фӕдзӕхст иумӕ сты чырыстон Библи. 2 Кор 3:14

Рӕсӕнуат

Израилы дыууадӕс хӕдзарвӕндаджы ӕдзӕрӕг быдыры куы хаттысты, уӕд сӕ цатыртӕй арӕзт стыр лӕууӕндон. Рац 14:2; Лев 10:4; Ным 1:53

Рӕстуддзинад, рӕстуд

Рӕстуддзинад у Хуыцауы миниуджытӕй иу. Хуыцауы рӕстуддзинад нысан кӕны уый, ӕмӕ Йе ’ппӕт ракӕндтӕн дӕр сӕ бындуры ис рӕстдзинад, рӕстад ӕмӕ хорзӕх, стӕй Йӕ фидыд ӕмӕ Йӕ ныхасыл иузӕрдиондзинад. Рагон Фӕдзӕхсты рӕстудыл нымад у, Хуыцауимӕ Фидыдыл иузӕрдион чи у, Йӕ ныстуантӕ Йын дырысӕй чи ӕххӕст кӕны ӕмӕ Йын коммӕгӕс чи у, уый. Ахӕм адӕймаг «Хуыцауы бын цӕры» ӕмӕ алкӕимӕ дӕр йӕхи дары, Хуыцауы ныстуан ӕххӕст кӕнгӕйӕ. Ног Фӕдзӕхсты адӕймаджы рӕстуддзинад баст у, фыццаджыдӕр, Хуыцауыл ӕууӕндынимӕ. Уымӕ гӕсгӕ адӕймаг хъуамӕ йӕхӕдӕг тырна рӕстуд уӕвынмӕ, Хуыцауы фӕндон ӕххӕст кӕнынмӕ, уымӕн ӕмӕ ӕцӕг рӕстуд уӕвӕн ис, Хуыцау адӕймагӕн йӕ тӕригъӕдтӕ куы ныббара ӕмӕ йӕ куы сраст кӕна, уӕд. Райд 6:9; 15:6; Пс 32:1; 36:30; Мт 5:20; Ром 5:17-21; Эф 4:24

Рефаимтӕ

Израилы адӕм Ханааны зӕхх куынӕма бацахстой, уӕд дзы цы адӕмтӕ цардис, уыдонӕй иу. Рефаимтӕ дӕр, Анакы байзӕддӕгтау, уыдысты тынг бӕрзонд, уӕйгуыты хуызӕн, ӕмӕ тох кодтой Хуыцауы адӕмы ныхмӕ. Рагон Фӕдзӕхсты дзуттаг текстты ма ацы дзырд — «рефаим» — нысан кӕны мӕрдтыбӕсты уӕвӕг удты. Фӕл 2:11,20; Иов 26:5; Пс 87:11

Ром

Ног Фӕдзӕхст цы заманы кой кӕны, уӕдмӕ Ром йӕ дӕлбар бакодта Зӕххастӕу денджызы алыварс бирӕ бӕстӕтӕ, уыимӕ Палестинӕ дӕр, ӕмӕ сси, йӕ сӕргъы император кӕмӕн лӕууыд, ахӕм стыр империйы сӕйраг сахар. Куыд иннӕ дӕлбар бӕстӕты, афтӕ Палестинӕйы дӕр ромӕгтӕ дардтой се ’фсӕдтӕ ӕмӕ тынг карз ныхкъуырд лӕвӕрдтой цавӕрфӕнды ныхмӕлӕудӕн дӕр. Империйы хӕйттӕ алы рӕтты кӕй уыдысты, фӕлӕ иу бӕстӕмӕ кӕй хаудтой, уый стыр ахъаз уыди сӕ экономикӕйы рӕзтӕн ӕмӕ культурон ӕмахастытӕн. Ромы ӕмбӕстӕгтӕн (апостол Павелӕн дӕр) империйы ӕппӕт рӕтты дӕр уыди сӕрмагонд бартӕ, зӕгъӕм, сӕ бон уыдис уый домын, цӕмӕй сын тӕрхон кӕна император йӕхӕдӕг. Хъуыд 28:14-16; Ром 1:7

Рухсмонуат

Фембӕлды Цатыры, фӕстӕдӕр та Кувӕндоны ӕппӕты уаздӕр бынат, Фидыды Чырын кӕм ӕвӕрд уыдис, уыцы агъуыст. Нывонддонӕй Рухсмонуат хицӕнгонд уыдис егъау ӕмбӕрзӕнӕй. Соломоны арӕзт Кувӕндоны уыдис херувимты сурӕттӕ дӕр. Ӕгъдаумӕ гӕсгӕ ӕрмӕст хистӕр сауджынӕн уыдис Рухсмонуатмӕ бацӕуыны бар, уый дӕр афӕдз иу хатт, Сыгъдӕггӕнӕн бон, адӕмы сӕ тӕригъӕдтӕй сыгъдӕг кӕныны фӕтк ӕххӕст кӕнгӕйӕ. Рац 26:33; 3 Пад 6:23; Дзут 9:3-5,7

Саддукейтӕ

Ног Фӕдзӕхсты ныхас кӕуыл цӕуы, уыцы иудейаг дины сӕйраг къордтӕй иу. Синедрионы уӕнгтӕн сӕ фылдӕр, хистӕр сауджынтӕ ӕмӕ се ’ввахс адӕм уыдысты саддукейтӕ. Фарисейтӕй хъауджыдӕр, адонмӕ кадджын уыдис ӕрмӕст Фондзчиныгон, не ’ууӕндыдысты дзыхӕйдзургӕ таурӕгътыл, ӕнӕууӕнк кодтой пехуымпарты чингуытыл. Зӕгъӕм, разы нӕ уыдысты, Хуыцауы Тӕрхоны бон мӕрдтӕ се ’ппӕт дӕр кӕй райгас уыдзысты ӕмӕ Хуыцауы раз кӕй ӕрлӕудзысты, ууыл. Лк 20:27

Сайтан

Хуыцау ӕмӕ йӕ лӕггадгӕнджыты знаджы арӕх фӕхонынц сайтан. Дзырд «сайтан» нысан кӕны «ныхмӕлӕууӕг» кӕнӕ «азымыдарӕг» — тӕрхоны раз лӕууӕджы ныхмӕ чи дзуры ӕмӕ йӕ аххосджын чи кӕны, уый. Хуыцауы ныхмӕлӕууӕг ӕмӕ фыдмонты сӕргълӕууӕг уӕвгӕйӕ, сайтан, стӕй уыцы монтӕ сайынц адӕмы, Хуыцаумӕ сӕ нӕ уадзынц ӕмӕ бӕллынц се сӕфтмӕ. Хуыцауы ныхмӕ чи цӕуы, уыцы адӕм сты сайтаны ардыд. Ӕргомады чиныджы дзырдӕуы, зӕгъгӕ, иуафон сайтан бынтондӕр саст ӕмӕ сӕфт ӕрцӕудзӕн. Библийы сайтаны иннӕ нӕмттӕ сты: хӕйрӕг, сайӕг, Веелзевул, Левиафан. 1 Азф 21:1; Иов 1:6-8; Зах 3:2; Мт 4:10; Ӕрг 20:2

Самари

Палестинӕйы иу хай, Иудейӕ цӕгатӕрдӕм ӕмӕ Галилейӕ хуссарӕрдӕм. Паддзах Соломоны амӕлӕты фӕстӕ хуындис Цӕгатаг паддзахад Израил дӕр ӕмӕ, Амрийы паддзахиуӕгадӕй фӕстӕмӕ (Ч. Р. агъ. 885-874 азты), йӕ сӕйраг сахар дӕр. Ч. Р. агъ. 722 азы ацы паддзахад куы ныппырх ис, уӕд сси Ассирийы империйы хай, ӕмӕ дзы ӕрцӕрын кодтой ӕндӕр бӕстӕтӕй ӕрлидзджыты. Бӕстӕйы цы дзуттӕгтӕ баззадис, уыдоны ӕмӕ ног ӕрлидзджыты хонын райдыдтой самариӕгтӕ. Ӕгтӕ дӕр, иудейӕгты хуызӕн, Хуыцаумӕ куывтой Йерусалимы нӕ, фӕлӕ Геризимы хохыл. Иудейӕгтӕ ӕмӕ самариӕгтӕ кӕрӕдзийы нымадтой ӕцӕг диныл къух сисджытыл, ӕмӕ уымӕ гӕсгӕ кӕрӕдзимӕ хӕстӕг нӕ цыдысты. Иудейӕгты фӕстӕ Фарны Уац чи айста, уыдон уыдысты самариӕгтӕ.

Ромы хицаудзинады заман, Иудей ӕмӕ Галилей иумӕ уыдысты, Палестинӕ кӕй хуыдтой, уыцы провинци. Стефаны хъизӕмайраг мӕлӕты фӕстӕ Йесо Чырыстийы ахуыргӕнинӕгтӕй бирӕтӕ ацыдысты мӕ ӕмӕ уым уацамынд кодтой. Афтӕмӕй Самарийы зӕххыл раджы фӕзынди чырыстон дины фӕдыл цӕуджытӕ. 3 Пад 16:23-24; 4 Пад 17:24; Лк 10:33-35; Ин 4:9; Хъуыд 8:1,4-25

Сауджын

Фембӕлды Цатыры ӕмӕ Йерусалимы Кувӕндоны уазлӕггад кӕныны сӕрмагонд бар кӕмӕн уыдис, ахӕм адӕймаг. Моисейы Ӕгъдаумӕ гӕсгӕ сауджын уӕвӕн уыдис ӕрмӕст Моисейы хистӕр ӕфсымӕр Аароны байзӕддӕгтӕн, уымӕн ӕмӕ Хуыцау Аароны равзӕрста уазлӕггадӕн. Сауджынты хӕс уыди уазлӕггад кӕнын, нывӕндтӕ хӕссын, дины фӕтк ӕмӕ ӕгъдӕуттӕ ӕххӕст кӕнын. Сӕ лӕггады сын ӕххуыс кодтой левиттӕ. Ӕрмӕст сауджынтӕн уыдис Фембӕлды Цатыры, фӕстӕдӕр та Кувӕндоны Рухсмонуатмӕ бацӕуыны бар. Сауджынтӕ дих кодтой, радыгай чи лӕггад кодта, дыууадӕс ахӕм къордыл. Сауджынты сӕргъы лӕууыди хистӕр сауджын. Ног Фӕдзӕхсты Хуыцау сауджынтӕн зӕрдӕ ӕвӕры, ног дунейы Йӕ сауджынтӕ кӕй уыдзысты, уымӕй. Райд 41:45; Рац 30:30; Мт 8:4; Лк 1:8; Дзут 5:6; Ӕрг 20:6

Сӕндуцӕн

Къӕдзӕхы къахт бӕрцуат сӕнӕфсир лӕмарынӕн. Йӕ быны уыдис, сӕнӕфсиры дон бинаг (уый дӕр къӕдзӕхы къахт), къаддӕр, бӕрцуатмӕ, кӕуылты калдис, ахӕм хуынкъ. Сӕн дуцгӕйӕ-иу цупӕлттӕ надтой бӕгъӕввадӕй. Фӕт 6:11; Ис 63:3; Мт 21:33; Ӕрг 14:20

Сӕрдын, сӕрст

Сӕрмагонд фӕтк ӕххӕст кӕнгӕйӕ, адӕймаджы кӕнӕ исты дзаума хицӕн лӕггадӕн равзарын ӕмӕ снысан кӕнын — йӕ сӕрыл ын оливӕйы сой тадзын. Сауджынлӕггадӕн кӕнӕ паддзахиуӕгӕн сӕрстой, Хуыцау сӕрмагондӕй ацы куыстӕн кӕй равзӕрста, уыдоны. Хатгай сӕрстой пехуымпарты дӕр. Оливӕйы сойӕ сыгъдӕг кодтой нывонддон ӕмӕ Фембӕлды Цатыр. Ахӕсгӕ нысаниуӕджы дзырд «сӕрст» бӕрӕг кӕны, уырнджытӕ, Аргъуанмӕ бацӕугӕйӕ, лӕггад кӕнынӕн Хуыцауӕй цы хорзӕх ӕмӕ арфӕ райсынц, уый. Рац 40:9,15; Лев 4:3; 1 Пад 16:13; 3 Пад 19:16; Мт 22:41-45; 1 Ин 2:27

Синагогӕ

Иудейӕгты иумӕйаг ӕмбырд кувынӕн, Сыгъдӕг Фыст кӕсынӕн, дины ӕгъдӕуттӕ ахуыр кӕнынӕн, стӕй ахӕм ӕмбырдты хӕдзар. Синагогӕтӕ фӕзындысты Вавилоны уацары заман, стӕй, иудейӕгтӕ Зӕрдӕвӕрд Зӕхмӕ куы раздӕхтысты, уӕд рапарахат сты. Ӕмбырды хуымӕтӕг архайӕгӕн дӕр йӕ бон уыдис Сыгъдӕг Фыстӕй скъуыддзаг бакӕсын, стӕй йӕ иннӕтӕн ӕмбарын кӕнын кӕнӕ сын зондамонӕн ныхас кӕнын. Кувӕндонӕй хъауджыдӕр, синагогӕты нывӕндтӕ нӕ хастой. Зӕгъӕн ис ӕмӕ, иудейӕгтӕ кӕм цардысты, уыцы сахартӕн сегасы дӕр уыдис ӕппынкъаддӕр иу синагогӕ. Мт 4:23; 12:9; Мк 1:21; Лк 4:16-21; Хъуыд 13:14; 14:1; 17:10

Синай

Синайы хох (фӕхонынц ма йӕ Хорев дӕр), Синайы ӕрдӕгсакъадахы зӕххыл (ныртӕккӕйы Мысыры), Хуыцау Израилы адӕмимӕ фидыд кӕм сарӕзта ӕмӕ сын, Моисеймӕ раргом уӕвгӕйӕ, Ӕгъдау кӕм радта, уый. Моисей Синаймӕ схызти, Дӕс ныстуаны цы къӕйтыл (Фидыды къӕйдуртӕ) фыст ӕрцыдысты, уыдон райсынмӕ. Ацы хохыл Дунедарӕг дымгӕйы уддзӕфы хуызы Йӕхи раргом кодта пехуымпар Илийамӕ. Рац 19:1-25; 3 Пад 19:8-18; Гал 4:24-25

Синедрион

Ромы паддзахиуӕгады заман иудейӕгты дины ӕмӕ тӕрхоны уӕлдӕр къабаз. Йерусалимы Стыр Синедрионы уыдис ӕвдай иу уӕнджы: сауджынтӕ, ӕгъдаузонджытӕ, фарисейтӕ ӕмӕ ӕндӕр бӕрнон адӕймӕгтӕ. Уыцы ӕмбырд ромӕгты раз уыдис иудейаг адӕмы минӕвар ӕмӕ ӕххӕст кодта уӕлдӕр тӕрхондоны хӕстӕ. Ног Фӕдзӕхсты заман синедрионы сӕйрагдӕр уынаффӕтӕ хъуамӕ фидар кодтаид ромаг хицауад. Уыди ма чысыл синедрионтӕ дӕр, 23 уӕнгӕй арӕзт. Ахӕм синедрионтӕ уыдис Иудейы ӕппӕт сахарты дӕр, ӕххӕст кодтой дины ӕмӕ тӕрхоны бынӕттон оргӕнты хӕстӕ. Мт 26:59; Ин 18:31; Хъуыд 23:6

Сион

Йерусалим цы къуылдымтыл арӕзт у, уыдонӕй иу. Уымӕ гӕсгӕ ацы номӕй арӕх фӕхонынц Йерусалимӕн йӕхи, символон хуызы та — уӕларвон Йерусалим, рӕстудтӕ Хуыцауимӕ ӕнусмӕ кӕм цӕрдзысты, уыцы сахар. Сион нымад уыди Хуыцауы цӕрӕнбынатыл. Кувӕндон цы къуылдымыл арӕзт уыди, уый дӕр Сионы хох фӕхонынц. 2 Пад 5:7; Пс 9:15; 101:17; Мт 21:5; Дзут 12:22

Сионы чызг

Поэтикон загъд, афтӕ хуыдтой Йерусалим (йӕ центр уыди Сионы хох) кӕнӕ йӕ цӕрджыты. Пс 9:15; Ис 37:22

Содом ӕмӕ Гоморрӕ

Ханааны рагон сахартӕ, Хуыцау се ’нӕуагдзинады тыххӕй уӕларвон зынгӕй кӕй басыгъта, уыдон. Райд 19; Мк 6:11

Соломон

Паддзах Давиды фырт; Давиды фӕстӕ Израилы паддзах (Ч. Р. агъ. Х ӕн.). Йӕ паддзахиуӕгады афонмӕ Давиды хӕстытӕ фесты ӕмӕ Израилы паддзахад йӕ тӕмӕны бацыди. Соломон хъуыстгонд уыдис йӕ куырыхон зондӕй ӕмӕ йӕ хъӕздыгдзинадӕй; уый Йерусалимы сарӕзта фыццаг Кувӕндон.

Соломоны заман Израил бацыди йӕ тыхы ӕмӕ скадджын ис. Хуыцауы зӕрдӕвӕрдмӕ гӕсгӕ, Соломоны паддзахиуӕг уыдис сабыр ӕмӕ ӕвӕлмас. Уый фӕфылдӕр кодта хъалоны фиддонтӕ, ӕфсады нымӕц, стӕй йӕ устыты ӕмӕ йӕ номылустыты нымӕц дӕр. Йӕ царды кӕрон Соломон йӕ устыты ардыдӕй ӕндӕр хуыцӕуттӕм дӕр райдыдта кувын, ӕмӕ уымӕ гӕсгӕ Хуыцау Соломоны амӕлӕтӕй афӕдз фӕстӕдӕр Израил бауагъта дыууӕ дихы фӕкӕнын. Соломоны номимӕ баст сты Рагон Фӕдзӕхсты цалдӕр чиныджы: Ӕмбисӕндтӕ, Екклесиаст, Зарджыты Зарӕг. 2 Пад 12:24; 3 Пад 4:29-34; 11:1-6; 1 Азф 22:8-10; Мт 6:29; 12:42

Стыр Ирод, Ирод Антипӕ, Ирод Агриппӕ I, Ирод Агриппӕ II

Иудейаг паддзах, ӕгас Палестинӕйӕн дӕр хицауиуӕг кодта Ч. Р. агъ. 40 азӕй Ч. Р. агъ. 4 азмӕ. Ацы паддзах ныццӕгъдын кодта Вифлеемы ноггуырд сывӕллӕтты, Йесо Чырысти куы райгуырд, уымӕй чысыл фӕстӕдӕр. Мт 2:1-3

Ирод Антипӕ — Стыр Ироды фырт, паддзахиуӕг кодта Галилейы Ч. Р. агъ. 4 азӕй Чырыстийы райгуырды фӕстӕ 39 азмӕ. Аргъауӕг Иуане йӕ азымы куы бадардта йе ’нӕуаг усракуырды тыххӕй, уӕд ӕй ӕрцахсын ӕмӕ амарын кодта. Йесойӕн тӕрхон куы кодтой, уӕд Ӕй Понтий Пилат барвыста Ирод Антипӕмӕ — уый рагӕй фӕндыд Йесойы ӕмӕ, цы диссӕгтӕ аразы, уый фенын. Фӕлӕ Йесойы нӕ бафӕндыд йемӕ дзурын, ӕмӕ Йӕ Ирод бафхӕрдта ӕмӕ фӕстӕмӕ арвыста. Мк 6:14-27; Лк 23:7-12

Ирод Агриппӕ I — Стыр Ироды фырты фырт; Чырыстийы райгуырды фӕстӕ 41-44 азты паддзахиуӕг кодта Палестинӕйы. Тынг ӕфхӕрдта чырыстӕтты. Хъуыд 12:1-4,20-23

Ирод Агриппӕ II — апостол Павел кӕй раз ныхас кодта, уыцы Ирод Агриппӕ I (Фыццаджы) фырт; 70-ӕм азы онг паддзахадиуӕг кодта Палестинӕйы алы хӕйтты, уый фӕстӕ Роммӕ ацыдис. Хъуыд 25:23-24

Сунӕт кӕнын

Лӕппуты, нӕлгоймӕгты кӕройнаг буар лыг кӕныны фӕтк. Хуыцау Авраамӕн цы ныстуан радта, уымӕ гӕсгӕ, алы дзуттаг лӕппу дӕр йӕ райгуырды фӕстӕ ӕстӕм бон хъуамӕ сунӕтгонд ӕрцӕуа. Йесойы рӕстӕджы сывӕллоныл ном дӕр уыцы бон ӕвӕрдтой. Сунӕт уыдис Хуыцау ӕмӕ Авраамы байзӕддӕгты ӕхсӕн фидыды (бадзырды) нысан ӕмӕ ӕвдыста, адӕймаг йӕ бинонтимӕ иумӕ Хуыцауы адӕмы хай кӕй сси ӕмӕ Хуыцауы амындмӕ гӕсгӕ кӕй цӕры. Сунӕт уыдис Израилы адӕмӕй уӕвыны нысан. Дзуттӕгты арӕх хуыдтой «сунӕтгӕндтӕ», иннӕ адӕмты та, Иунӕг Хуыцауы чи нӕ зыдта, ома муртаттӕгты, — «ӕнӕсунӕт». Райд 17:9-27; Лев 12:3; Ин 7:22; Ром 4:10

Сыгъдӕг Уд

Дзуттаг дзырд «руах» ӕмӕ бердзенаг «пнеума» нысан кӕнынц «улӕфт, уддзӕф, тӕф». Рагон Фӕдзӕхсты Хуыцауы Уд у, зӕххыл цыдӕриддӕр ис, уый фӕлдисӕг ӕмӕ царддӕттӕг тых. Уыцы Уд адӕймагӕн дӕтты зонд, арӕхстдзинӕдтӕ ӕмӕ курдиӕттӕ, сиды йӕм Хуыцауӕн лӕггад кӕнынмӕ. Израилы тӕрхонгӕнджытӕй, пехуымпартӕй ӕмӕ паддзӕхтӕй Хуыцауы Уд агуырдта сӕрмагонд лӕггад. Хуыцауы Уд-иу йӕхи ӕруагъта хицӕн адӕймӕгтыл кӕнӕ адӕмы къордыл ӕмӕ-иу сӕ схайджын кодта развӕлгъау дзурыны курдиатӕй.

Библийы ма Хуыцауы Уды хуындӕуы Сыгъдӕг Уд.

Сыгъдӕг Удмӕ дӕр, Фырты ӕмӕ Фыды хуызӕн, ис Хуыцауы ӕппӕт миниуджытӕ.

Лукайы Евангелимӕ гӕсгӕ, Йесо сӕнтысти ӕнӕ адӕймаджы архайдӕй, ӕрмӕст Сыгъдӕг Уды фӕрцы. Аргъауыны рӕстӕг Йесойыл сӕрмагонд хуызы Йӕхи ӕруагъта Сыгъдӕг Уд. Йесо зӕрдӕ куыд ӕвӕрдта, афтӕ, Хорысӕры бӕрӕгбоны (Фӕндзайоны боны), Сыгъдӕг Уд Йӕхи ӕруагъта апостолтыл дӕр. Сыгъдӕг Уды фӕрцы адӕймаг райгуыры ног цардӕн ӕмӕ йӕ Хуыцау Йӕ фырт схоны. Хуыцауыл ӕууӕндӕджытӕн Уд ратты Аргъуаны лӕггад кӕныны курдиат. Уды лӕвӕрттӕ сты: уарзт, цин, ӕнцой, фӕразондзинад, хӕларзӕрдӕ ӕмӕ сӕрныллӕг уӕвын, уырнындзинад, хиуылхӕст. Дзырд «руах» ма нысан кӕны адӕймаджы уд кӕнӕ адӕймаджы уӕлдӕр мидис. Ацы дзырд бӕттынц монон гоймӕгтимӕ дӕр (зӕгъӕм, зӕдтӕ ӕмӕ дӕлимонтӕ). Райд 1:2; Рац 15:8; Фӕт 3:10; 1 Пад 10:6; 16:14; 3 Пад 21:5; Иов 32:8; Пс 50:13; Ис 63:10; Мт 3:16; 28:19; Лк 1:35; 8:55; Ин 3:8; 14:26; 20:22; Хъуыд 2:1-4; 16:16; Ром 8:15; 1 Кор 12:8-10; Гал 5:22-23; Дзут 1:14

Сыгъдӕг, ӕнӕсыгъдӕг

Рагон Фӕдзӕхсты ацы дзырдтӕ хауынц, сӕйрагдӕр, ритуалон сыгъдӕгдзинадмӕ. Моисейы Ӕгъдаумӕ гӕсгӕ, израилӕгтӕ хъуамӕ кӕрӕдзийӕ иртӕстаиккой сыгъдӕг ӕмӕ ӕнӕсыгъдӕг. Ӕнӕсыгъдӕгыл нымад уыдысты иуӕй-иу цӕрӕгойтӕ, мӕргътӕ ӕмӕ кӕсӕгтӕ, дзауматӕ ӕмӕ хойраджы хуызтӕ, фӕлӕ уый хаудис адӕймагмӕ дӕр. Адӕймаг сыгъдӕгыл нымад уыди, ӕнӕсыгъдӕг хӕринаг куы нӕ хордта, хъотырджыныл, буары низтӕй сӕйӕгыл кӕнӕ мардыл куы не ’ндзӕвыд, йӕ буарыл тугӕрхӕмттӕ куы нӕ уыдис, уӕд. Сылгоймаг ӕнӕсыгъдӕгыл нымад уыдис ӕрвылмӕйон низы рӕстӕг кӕнӕ ныййарыны хӕдфӕстӕ. Ӕнӕсыгъдӕгыл нымад уыдысты, хъотыр ӕмӕ буары ӕндӕр низтӕй чи садис, уыдон. Ӕнӕсыгъдӕг адӕмӕн нӕ уыдис дины фӕтк ӕххӕст кӕныны ӕмӕ сыгъдӕгыл андзӕвыны бар. Хи ссыгъдӕг кӕныны тыххӕй адӕймаг хъуамӕ сӕххӕст кодтаид бӕлвырд фӕтк. Зӕгъӕм, сыгъдӕг кӕныны тыххӕй хастой нывонд ӕмӕ-иу адӕймаджы бапырх кодтой иссопӕй (кӕрдӕг), стӕй ма хъуыдис хи цынайын ӕмӕ уӕлӕдарӕс цыхсын дӕр. Ног Фӕдзӕхсты ритуалон сыгъдӕгдзинадмӕ ис ӕндӕр ахаст. Йесо Чырысти амыдта, адӕймаг тӕригъӕдтӕй куынӕ ссыгъдӕг уа, уӕд ӕддаг сыгъдӕгдзинад кӕй ницы у. Чырыстийы райгасы фӕстӕ апостол Петр Хуыцауӕй райста ӕргомад, цӕмӕй, Уый цы ссыгъдӕг кодта, уый ӕнӕсыгъдӕгыл нымад ма уа, уымӕн ӕмӕ, Хуыцау цы сфӕлдыста, уыдонӕй ӕнӕсыгъдӕг ницы у. Лев 7:19; 10:10; 13:13; Ным 19:17-19; Фӕл 14:3-21; Пс 50:4,9; Мт 23:25-26; Хъуыд 10:15; Ром 14:14; Тит 1:15

Сыкъауадындзты бӕрӕгбон

Бӕрӕг ӕй кодтой дзуттаг къӕлиндары ӕвдӕм мӕйы, тишрийы (кӕнӕ ефонимы), фыццаг бон. Ӕрхаудис-иу фӕззӕджы райдианмӕ. Уыцы бон израилӕгтӕ улӕфыдысты се ’ппӕт куыстытӕй дӕр. Скодтой-иу уазӕмбырдтӕ, цагътой сыкъауадындзтӕй ӕмӕ хастой ӕмбӕлгӕ нывӕндтӕ. Лев 23:23-25; Ным 29:1-6

Тӕригъӕд

Хуыцауы Ӕгъдау не ’ххӕст кӕнын, Йӕ фӕдзӕхстытӕ Йын халын ӕмӕ Хуыцауы коммӕ нӕ кӕсын. Рагон Фӕдзӕхсты тӕригъӕдджын адӕймаг йӕ тӕригъӕды тыххӕй хъуамӕ нывонд ӕрхастаид. Райд 4:7; 18:20; 31:36; Рац 29:10-14; Мт 3:6; Ром 3:20

Тӕригъӕды нывонд

Ацы нывонды нысан у ӕнӕсыгъдӕгдзинадӕй фервӕзын ӕмӕ уд ссыгъдӕг кӕнын. Рац 30:10; Лев 4:2-35; Дзут 10:26

Уаз бынат

Рухсгонд дзул, сыгъзӕрин будсудзӕн нывондхӕссӕн ӕмӕ сыгъзӕрин цырагъ кӕм уыдысты, уыцы агъуыст Фембӕлды Цатыры, фӕстӕдӕр та — Кувӕндоны. Рухсмонуатӕй хицӕнгонд уыдис егъау ӕмбӕрзӕнӕй.

Ӕгъдаумӕ гӕсгӕ-иу сауджын нывонддонмӕ бацыдис райсомӕй ӕмӕ изӕрӕй, сыгъзӕрин нывондхӕссӕныл цырагъ ссудзынмӕ. Уаз бынатмӕ бацӕуыны бар уыдис ӕрмӕст сауджынтӕн. Хатгай дзырдбаст «уаз бынат» фӕнысан кӕны ӕппӕт Фембӕлды Цатыр кӕнӕ Кувӕндон. Ацы нысаниуӕджы «уаз бынат» нымад уыдис, Хуыцау Йӕхӕдӕг кӕм ис, ахӕм бынатыл. Дзуттӕгтӕ ӕууӕндыдысты ууыл дӕр, ӕмӕ зӕххон уаз бынат дӕр ӕмӕ зӕххон Кувӕндон дӕр (Фембӕлды Цатыр) кӕй сты, Хуыцауы бынат чи у, уыцы ӕцӕг, уӕларвон Кувӕндонӕн йе ’ндӕрг. Дзуттӕгтӕм ӕрвыст фыстӕджы загъдӕуы, Йесо Чырысти Йӕ нывонды фӕрцы уырнджытӕн уӕларвон Кувӕндонмӕ бацӕуыны фадат кӕй радта. Рац 26:33; Лев 4:6; Езек 42:13; Дзут 9:1-10; 9:24-25; 10:19

Уаз, рухс

Библийы «уаз» нысан кӕны «хицӕнгонд, ӕрвылбоны арӕнтӕй ахизӕг, ацы дунейӕ чи нӕу ӕмӕ уымӕ гӕсгӕ бандзӕвӕн кӕуыл нӕй, ахӕм». Ацы дзырд хауы, фыццаджыдӕр, Хуыцаумӕ. Рагон Фӕдзӕхсты афтӕ хуыдтой, ӕрмӕст Хуыцауӕн нывондгонд цы у, уый: Фембӕлды Цатыр, Кувӕндон, хуыцаулӕггады дзауматӕ. Адӕмимӕ бастӕй та дзырд «уаз» нысан кодта, Хуыцаумӕ чи кувы, уыдоны (Рагон Фӕдзӕхсты уыдон сты Израилы адӕм, Ног Фӕдзӕхсты та — Аргъуан). Адӕм дӕр ӕмӕ предметтӕ дӕр рухсгонд цӕуынц Рухсмӕ ӕмхиц уӕвыны (бандзӕвыны) фӕрцы. Рухсгонд (уаз) вӕййынц, цалынмӕ ӕнӕсыгъдӕгыл нӕ бандзӕвынц, уӕдмӕ. Куы бандзӕвой, уӕд та, Хуыцаумӕ кувыны кӕнӕ куывды архайыны размӕ, хъуамӕ фӕткмӕ гӕсгӕ ногӕй сыгъдӕггонд ӕрцӕуой. Лев 6:18; 11:44-45; 14:8; Ис 6:3; Мк 1:24; Ром 1:7; Ӕрг 4:8

Уӕрдон

Дыууӕцалхон бӕхуӕрдон, пайда дзы кодтой хӕсты быдыры дӕр ӕмӕ хуымӕтӕг уӕзласӕны хуызы дӕр. Уӕлдай арӕхдӕр ӕмбӕлдис, Ромаг империйы сахартӕ ӕмӕ провинциты ӕхсӕн хорз фӕндӕгтӕ куы фӕзындис, уӕд. Адӕмы, стӕй уӕззау дзауматӕ ластой сындӕггай цӕуӕг уӕрдӕттыл. Рогдӕр дыууӕцалхон уӕрдӕтты ластой ӕрмӕст адӕмы. Уыди ма сӕрмагонд постласӕн уӕрдӕттӕ дӕр. Райд 41:43; 46:29; 1 Пад 8:11; Хъуыд 8:28

Урим ӕмӕ туммим

Хуыцауы фӕндон бамбарынӕн цы дзауматӕй пайда кодтой, уыдон. Ӕвӕрд уыдысты хистӕр сауджыны риуылдарӕны — хуыдтой ма йӕ «тӕрхоны риуылдарӕн» дӕр. Нымад у, зӕгъгӕ, ацы дзауматы фӕрцы уыдис хӕлттӕ ӕппарӕн: сӕ иу нысан кодта «о», иннӕ та «нӕ». Рац 28:30; Лев 8:8; Фӕл 33:8

Уырнынад

Хуыцауыл ӕууӕндын, Уый зӕрдӕ цӕмӕй бавӕрдта, уыдон иууылдӕр кӕй ӕрцӕудзысты, ууыл ӕууӕндын, Йӕ дзырдимӕ Йын разы уӕвын, ӕрвылбон Йӕ фӕнд ӕххӕст кӕнынмӕ цӕттӕ уӕвын. Ног Фӕдзӕхсты Йесо Чырыстийыл ӕууӕндын нысан кӕны Уый Хуыцауыл ӕмӕ Ирвӕзынгӕнӕгыл нымайын. Райд 15:6; Дзут 11

Фараон

Рагон Мысыры афтӕ хуыдтой хицауиуӕггӕнӕджы (паддзахы). Уыдонӕй иу хорз цӕстӕй кастис Йаковы фырт Йосефмӕ, иннӕ та тынг карз ӕфхӕрдта уацары уӕвӕг израилӕгты (Мысырӕй рацыды размӕ). Райд 41:38-46; Рац 1:8-22; 3 Пад 9:16; Хъуыд 7:10

Фарисейтӕ

Ног Фӕдзӕхст кӕй кой кӕны, уыцы иудейаг дины сӕйраг къордтӕй иу. Фарисейты минӕвӕрттӕ уыдысты Синедрионы уӕнгтӕ. Саддукейтӕй хъауджыдӕр, фарисейтӕ архайдтой ӕрмӕст Моисейы Ӕгъдау нӕ, фӕлӕ ма бирӕ дзыхӕйдзургӕ таурӕгъты домӕнтӕ ӕххӕст кӕныныл дӕр. Ноджы сӕ уырныдта, Хуыцау дунейӕн тӕрхон куы кӕна, уӕд ӕппӕт мӕрдтӕ дӕр кӕй райгас уыдзысты ӕмӕ Хуыцауы раз кӕй ӕрлӕудзысты, уый. Тынг лӕмбынӕг ӕххӕст кодтой ритуалон сыгъдӕгдзинады фӕтк, адӕмы ӕхсӕн сын уыдис стыр кад, ӕмӕ сӕхӕдӕг дӕр сӕрыстыр уыдысты, динылмард ӕмӕ хӕрзӕгъдау кӕй сты, уымӕй. Дины домӕнтӕ афтӕ карзӕй чи не ’ххӕст кодта, уыдоныл-иу фарисейтӕ былысчъилтӕ кодтой. Йесо адӕмы фӕдзӕхста, цӕмӕй сӕхи хизой фарисейты фӕзмынӕй кӕнӕ сӕ ахуырыл лӕууынӕй, уымӕн ӕмӕ фарисейтӕ Моисейы Ӕгъдау уӕлӕнгай ӕххӕст кодтой. Чырыстимӕ йе ’ргом раздахыны размӕ апостол Павел дӕр фарисей уыдис. Мт 5:20; 9:11; 23:2-39; Лк 18:11; Хъуыд 23:6-9; 26:5

Фарн

Ног Фӕдзӕхсты хуыцаузонӕн терминты сӕйрагдӕртӕй иу. Ацы дзырд нысан кӕны, Хуыцау адӕймагӕн йӕ цавӕрдӕр хъуыддӕгты тыххӕй нӕ, фӕлӕ Йӕхи фӕндӕй кӕй ратты, ахӕм хорзӕх. Уымӕй фарн хицӕн кӕны Ӕгъдауӕй: Ӕгъдау бӕрӕг кӕны Хуыцау ӕмӕ адӕймаджы ӕхсӕн, стӕй хицӕн адӕймӕгты ӕхсӕн рӕстады бындурыл арӕзт ахастытӕ — алкӕмӕн дӕр лӕвӕрд цӕуы, цӕй аккаг у, ӕрмӕстдӕр уый.

Фарны ӕмбарынад ахӕссӕн ис хицӕн адӕймаджы кӕнӕ адӕмы къорды алыхуызон курдиӕттӕм ӕмӕ цаутӕм; ӕппӕты стырдӕр фарн у Чырыстийыл ӕууӕндӕг адӕмӕн лӕвӕрд ӕнусон цард Хуыцауимӕ. Лк 1:30; Ром 5

Фарны Уац, Евангели

Бердзенаг дзырд «эвангелион» нысан кӕны цавӕрфӕнды хорз уац дӕр, зӕгъӕм, знӕгтыл фӕуӕлахиз уӕвын, сабырдзинады ӕрлӕуд, паддзахы байзӕддаджы райгуырд.

Ног Фӕдзӕхсты Хуыцау йӕ зӕдты фӕрцы адӕмӕн фехъусын кодта, Рагон Фӕдзӕхст Йе ’рцӕуыны кой Кӕмӕн кӕны, Уыцы Мессиа (бердзенагау «Христос») кӕй райгуырдис.

Хуыцауы Паддзахады ӕрцӕуыны ӕмӕ Хуыцауы адӕмуарзоны тыххӕй Фарны Уац фехъусын кодта Йесо Чырысти Йӕхӕдӕг. Уыцы уарзондзинады сӕраппонд Йесо, Хуыцауы Фырт, Йӕхи мӕлӕтмӕ радта, фӕлӕ Йӕ Хуыцау райгас кодта. Йесо Чырыстийы райгуырды, Йӕ лӕггады, Йӕ амынды, дзуарыл Йӕ мӕлӕты ӕмӕ Йӕ райгасы тыххӕй Фарны Уац сси чырыстон дины бындур. Фӕстӕдӕр Фарны Уац хонын райдыдтой, Чырыстийы зӕххон цард, амӕлӕт ӕмӕ райгасыл ныхас кӕм цӕуы, Ног Фӕдзӕхсты уыцы фыццаг цыппар чиныджы. Ис 52:7; 61:1; Мт 4:23; Лк 1:26-38; 2:10; 1 Кор 15:1

Фӕдзӕхсын, арфӕ кӕнын

Искӕмӕн хорзӕх курын. Хуыцау адӕймагӕн арфӕ куы фӕкӕны, уӕд ын ралӕвар кӕны исты хорзӕх, зӕгъӕм, ӕнтыстдзинад, сабырдзинад, бирӕ байзӕддӕгтӕ, цард. Хуыцау арфӕ кӕны, Йӕхи кӕмӕн фӕнды, уыдонӕн.

Иу адӕймаг иннӕйы Хуыцауыл куы фӕдзӕхса, уӕд йӕ куывдӕй ӕвдисы, йӕ зӕрдӕ йын хорздзинӕдтӕ кӕй зӕгъы, уый. Пехуымпартӕ Авраам, Исаак ӕмӕ Йаков сӕ цоты Хуыцауыл куы фӕдзӕхстой, уӕд развӕлгъау кодтой амондджын фидӕны кой.

Адӕймаг Хуыцауӕн куы арфӕ кӕна, уӕд Ын кад кӕны ӕмӕ Дзы бузныг у. Йесо уӕларвмӕ ссӕуыны размӕ сывӕллӕтты ӕмӕ Йӕ ахуыргӕнинӕгты фӕдзӕхста. Чырыстийы ахуыргӕнинӕгты хӕс у Хуыцауы арфӕ хӕссын ӕмӕ йӕ парахат кӕнын, уыимӕ Хуыцауы арфӕйӕ хайджын сты знӕгтӕ ӕмӕ ӕфхӕрджытӕ дӕр. Хуыцауыл фӕдзӕхсын у дзырд «ӕлгъитын»-ы антоним. Райд 1:22,28; 12:3; Фӕл 28:1-14; Мт 5:44; Мк 10:16; Лк 6:28; 24:50; Ром 12:14; 15:29; 1 Кор 4:12

Фӕсмон, фӕфӕсмон кӕнын, хиуыл ӕрхудын

Фӕсмонмӕ хауы хиуыл ӕрхудын, тӕригъӕдтӕ бамбарын ӕмӕ, Хуыцауӕн хъыг чи у, ахӕм цардыл къух сисын. Дзуттаг дзырд «шув» нысан кӕны «баздӕхын», «раздӕхын»; фӕсмоны нысаниуӕджы йӕ мидис у уый, ӕмӕ адӕймаг ӕгасӕй дӕр Хуыцауы ’рдӕм куы аздӕхы, ӕндӕр хуыцӕуттӕн лӕггад кӕнынӕй ӕмӕ тӕригъӕдтӕм ӕмхиц уӕвынӕй йӕхи куы фӕиппӕрд кӕны. Фӕсмонимӕ ма баст у дзуттаг дзырд «нихам» дӕр, нысан кӕны «фӕсмон кӕнын», «хъыг кӕнын», уымӕн ӕмӕ фӕсмоны райдайӕн у ӕфсӕнттӕ нӕ агурын ӕмӕ тӕригъӕдджын цардыл хи атигъ кӕнын. Фӕсмонгӕнгӕйӕ, ком дӕр ӕмӕ сау дӕр фӕдарынц, фӕкӕуынц, сӕ уӕлӕдарӕс арӕдувынц фӕйнӕрдӕм, риу фӕхойынц. Фӕсмонгӕнӕг адӕймаг Хуыцауӕй хатыр куры йӕ тӕригъӕдты тыххӕй ӕмӕ фидарӕй бауынаффӕ кӕны, кӕй нал фӕрӕдидзӕн, Хуыцауы фӕндон кӕй ӕххӕст кӕндзӕн.

Ног Фӕдзӕхсты пайда кӕнынц бердзенаг дзырдӕй — «метанойа»; нысан кӕны «зонды ивд», уымӕн ӕмӕ ма, уӕлдӕр ранымад хъуыддӕгтӕй уӕлдай, фӕсмонмӕ хауы тӕригъӕдджын хъуыдытӕй суӕгъд уӕвын ӕмӕ ӕппӕт зонд ӕмӕ зӕрдӕйӕ Хуыцаумӕ аздӕхын. Библийы бирӕ ис фӕсмоны уацамынды дӕнцӕгтӕ, зӕгъӕм, Йеремиамӕ, Иоелмӕ ӕмӕ Ионӕмӕ, стӕй Аргъауӕг Иоаннмӕ. Ахӕм уацамынд ис Йесо Чырыстийы ӕмӕ апостолты амындтыты дӕр. 3 Пад 21:27; Иов 42:6; Йер 31:19; Езек 18:30; Иоел 2:12; Ионӕ 3:5; Мт 3:8; Мк 2:17; Лк 18:13; 2 Тим 2:25-26

Фембӕлды Цатыр

Хӕсгӕ кувӕндон, арӕзт у егъау цатыр ӕмӕ йӕ алыварс ӕмбондӕй ӕхгӕд кӕрты хуызы. Кӕрты уыди нывондхӕссӕн, ӕрхуы «денджыз» ӕмӕ Фембӕлды Цатыр йӕхӕдӕг, хуыдтой ма йӕ Ӕмбырды Цатыр кӕнӕ Ӕргомы Цатыр. Фембӕлды Цатыр уыдис, израилӕгтӕ сауджынты фӕрцы Хуыцауимӕ кӕм ӕмбӕлдысты, уыцы бынат. Цатыры мидӕгӕй уыди дыууӕ агъуысты: Уаз бынат ӕмӕ Рухсмонуат. Уаз бынаты уыдис фынг, йӕ уӕлӕ рухсгонд дзултӕ ӕмӕ уаз лӕвӕрттӕ кӕнынӕн хъӕугӕ дзауматӕ, стӕй будсудзӕн нывондхӕссӕн ӕмӕ цырагъ. Хуыцауы фӕндонмӕ гӕсгӕ израилӕгтӕ Фембӕлды Цатыр сарӕзтой ӕмӕ йӕ семӕ хастой, ӕдзӕрӕг быдыры куы хаттысты, уӕд. Фембӕлды Цатыры ӕвӕрд уыдис Фидыды Чырын. Израилӕгты рӕсӕнуаты Фембӕлды Цатыр нысан кодта Хуыцауы хӕдзар. Цалынмӕ Соломон Йерусалимы Кувӕндон нӕ сарӕзта, уӕдмӕ израилӕгтӕ Хуыцаумӕ куывтой ӕмӕ йын нывонд хастой Фембӕлды Цатыры раз. Израилӕгтӕн уыдис Фембӕлды Цатыры кӕртмӕ бацӕуыны бар, фӕлӕ Уаз бынатмӕ цӕуӕн уыдис ӕрмӕст сауджынтӕн; уыимӕ Рухсмонуатмӕ бацӕуӕн уыдис ӕрмӕст хистӕр сауджынӕн, уый дӕр афӕдз иу хатт. Израилӕгты уырныдта, Хуыцау Фембӕлды Цатыры кӕй ис ӕмӕ афтӕмӕй ӕппӕт ӕмбырд дӕр Йемӕ кӕй сты, уый. Соломоны заман Фембӕлды Цатыр иу ранӕй иннӕмӕ нӕ хастой, фӕлӕ ӕдзух уыдис Йерусалимы, ӕмӕ йӕ раивта дур ӕмӕ хъӕдӕрмӕгӕй арӕзт Кувӕндон. Рац 26:1-37; 27:21; Ным 1:50; Хъуыд 7:44; Дзут 8:2-5

Фиддоны нывонд

Нывонды нысан у, Хуыцауы раз кӕнӕ адӕймаджы раз чи фӕтӕригъӕдджын ис, уымӕн ныххатыр кӕнын. 1 Пад 6:3

Фидыд (бадзырд)

Формалон бадзырд адӕймӕгты ӕхсӕн кӕнӕ адӕймаг ӕмӕ Хуыцауы ӕхсӕн. Дыккаг уавӕры Хуыцау зӕрдӕ бавӕры, адӕймаг та сразы вӕййы цавӕрдӕр ӕгъдӕуттӕ, уагӕвӕрдтӕ ӕххӕст кӕныныл; фидыдӕн уӕвӕн уыдис иувӕрсыг дӕр (Хуыцау адӕймагӕн зӕрдӕ ӕвӕры). Фидыд ныффидар кӕнынӕн-иу хастой нывонд. Библийы сӕйраг бынат ахсы Хуыцау ӕмӕ адӕмы ӕхсӕн фидыд. Синайы хохыл Хуыцау Моисейы фӕрцы фидыд сарӕзта дзуттаг адӕмимӕ. Хуыцау дзуттӕгтӕн зӕрдӕ бавӕрдта йӕ хӕрзаудӕнӕй, знӕгтӕй сӕ хъахъхъӕнынӕй, уыдон та Йыл хъуамӕ иузӕрдион уыдаиккой ӕмӕ Йын Йӕ фӕнд ӕххӕст кодтаиккой, Ӕгъдауы куыд загъд у, афтӕ. Уыцы фидыды, йӕ саразыны ӕмӕ йе ’ххӕст кӕныны кой цы чингуыты ӕмбырдгонды ис, уый хуыйны Рагон Фӕдзӕхст. Пехуымпартӕ развӕлгъау дзырдтой, зӕгъгӕ, Хуыцау ӕмӕ адӕмы ӕхсӕн уыдзӕн ног фидыд. Евангелийы загъдӕуы, уый Йесо Чырыстийы мӕлӕт ӕмӕ райгасы фӕрцы кӕй сарӕзтӕуыд. Уыцы фидыды кой ис Ног Фӕдзӕхсты чингуыты. Ныр Хуыцауы адӕмыл нымад сты, Чырыстийыл чи баууӕндыдис ӕмӕ Йӕ амындмӕ гӕсгӕ чи цӕры, уыдон сегас дӕр, цавӕрфӕнды адӕмыхаттӕй куы уой, уӕддӕр. Райд 9:9-17; 15:18; Рац 6:4; 19:5-6; 2 Пад 5:3; Пс 88:4-5; Мт 26:28; Хъуыд 3:25; 1 Кор 11:25; Дзут 7:22

Фидыды нывонд

Ацы нывонд хастой Хуыцауимӕ раст ӕмахастытӕ хъахъхъӕныны ӕмӕ Йемӕ бафидауыны, ӕмахастытӕ сног кӕныны тыххӕй бӕрӕгбоны. Нывондаг-иу куы аргӕвстой, уӕд-иу кусарты иу хай нывондхӕссӕныл басыгътой, иннӕ хай та-иу, нывонд чи хаста, уый, стӕй йӕ бинонтӕ ӕмӕ сауджын бахордтой. Лев 3:1-17; 3 Пад 9:25

Фидыды Чырын

Израилӕгты сӕйраг уаз хӕзна: сыгъзӕринцъар хъӕдын лагъз. Йӕ мидӕг ӕвӕрд дыууӕ дурын къӕйыл (фидыды къӕйтыл) фыст уыдысты, Хуыцау Израилы адӕмимӕ фидыд куы сарӕзта, уӕд Синайы хохыл Моисейӕн цы 10 ныстуаны радта, уыдон. Фидыды Чырыны сӕрыл сыгъзӕрин доны тылд нывты сӕ базыртӕ айтынг кодтой дыууӕ херувимы. Рагон дзуттаг ӕвзагыл Фидыды Чырыны сӕр хуындис «каппорет», ома «ӕхгӕнӕн, бафыст» («сыгъдӕггонд»). Фидыды Чырын ӕвӕрд уыди Рухсмонуаты — Фембӕлды Цатыры, фӕстӕдӕр та — Кувӕндоны, ӕппӕты уаздӕр бынаты. Рац 25:10-21; Дзут 9:4; Ӕрг 11:19

Филистим, филистимӕгтӕ

Адӕмыхатт. Сӕ равзӕрд бынтон бӕрӕг нӕу, чи зоны, рагон Ханаанмӕ ӕрбафтыдысты сакъадах Кафторӕй (Критӕй). Ч. Р. агъ. XII ӕн. бацахстой цалдӕр сахары Ханааны хуссар-ныгуылӕйнаг былгӕрон — Газӕ, Ашкелон, Ашдод, Гат — ӕмӕ сарӕзтой фӕндзӕм сахар — Екрон. Хицӕн кодтой Ханааны цӕрӕг иннӕ адӕмтӕй. Филистимӕгты-иу хуыдтой «ӕнӕсунӕттӕ» дӕр, уымӕн ӕмӕ уыдон, хӕстӕгскӕсӕйнаг адӕмтӕй хъауджыдӕр, ацы фӕтк не ’ххӕст кодтой. Иннӕ скӕсӕйнаг бӕстӕтӕ сӕтгӕйӕ, филистимӕгтӕ сӕмбӕлдысты, Ханааны цӕгат-скӕсӕнӕй ныгуылӕнмӕ чи цыдис, уыцы израилаг адӕмимӕ ӕмӕ семӕ хӕцын райдыдтой. Афтӕмӕй филистимӕгтӕ систы Израилы сӕйраг знӕгтӕй иу, цалынмӕ сӕ паддзах Давид бынтон нӕ басаста, уӕдмӕ. Фӕт 3:3; 14:3; 2 Пад 8:1; Йер 47:4

Фыст

Ног Фӕдзӕхсты афтӕ хуыйнынц Рагон Фӕдзӕхсты чингуытӕ. Фӕстӕдӕр, Ног Фӕдзӕхст фыст куы ӕрцыд, уӕд чырыстӕттӕ уый дӕр бахастой «Сыгъдӕг Фыст»-ы ӕмбарынадмӕ. Мт 21:42; Ром 10:11

Халагъудты бӕрӕгбон

Дзуттаг бӕрӕгбон; израилӕгтӕ-иу ацы бонты сӕ хӕдзӕрттӕ ныууагътой, ӕмбӕлгӕ нывӕндтӕ-иу ӕрхастой ӕмӕ-иу къуырийы дӕргъы цардысты, тыллӕг ӕфснайгӕйӕ, быдыры къалиутӕй цы халагъудтӕ арӕзтой, уыдоны. Бӕрӕг ӕй кодтой дзуттаг къӕлиндары ӕвдӕм мӕй тишрийы (кӕнӕ ефанимы) 15-ӕм бонӕй 21-ӕм бонмӕ, Сыгъдӕггӕнӕн бонӕй иу чысыл фӕстӕдӕр. Бӕрӕгбон ӕййӕфта хор ӕмӕ дыргътӕ ӕфснайыны кӕрон ӕмӕ сӕнӕфсир тоныны рӕстӕг, фӕззыгон къӕвдаты размӕ, уымӕ гӕсгӕ ма йӕ хуыдтой «Хорӕфснайӕн» кӕнӕ «Хуымгӕрдӕн». Бӕрӕгбоны къуыри мысыдысты, израилӕгтӕ, Мысырӕй Ханаанмӕ цӕугӕйӕ, ӕдзӕрӕг быдыры куыд хаттысты ӕмӕ халагъудты куыд цардысты, уый. Ацы бонты израилӕгтӕ Хуыцауӕн арфӕ кодтой хорӕрзады тыххӕй. Халагъудты бӕрӕгбоны дзуттаг ном у «суккот». Рац 23:16; 34:22; Лев 23:27-36; 23:39-43; Ным 29:12-35; Фӕл 16:13-15; Ин 7:2

Халдейӕгтӕ

Вавилоны паддзахады цӕрӕг адӕмтӕй иу. Ацы номӕй арӕх фӕхонынц Вавилоны ӕппӕт цӕрджыты дӕр. 4 Пад 24:2-13; Йер 24:5; 25:12; 51:24; Езек 23:15

Хамос

Моавӕгтӕ кӕмӕ куывтой, уыцы муртаттаг хуыцау. 3 Пад 11:7,33; Йер 48:13,46

Ханаан

Нойы фырты фырттӕй иу. Хамы фырт, стӕй ма, Зӕххастӕу денджызӕй цӕугӕдон Иорданы ӕхсӕн йӕ байзӕддӕгтӕ (хананейӕгтӕ) раздӕр кӕм цардысты, уыцы бынаты ном. Хуыцау ацы зӕхх раттынӕй зӕрдӕ бавӕрдта Авраам ӕмӕ йӕ байзӕддӕгтӕн. Ханаан сындӕггай басастой израилӕгтӕ. Райд 9:18; 12:5-7; Рац 6:4; Нун 5:12; Хъуыд 13:19

Хӕйрӕг

Дзырд «диаболос» рагон бердзенаг ӕвзаджы нысан кӕны «азымыдарӕг, хахуыргӕнӕг, мӕнгдзурӕг». Дӕлимонты сӕргълӕууӕг ӕмӕ Хуыцауы знаг. Библийы йӕ иннӕ нӕмттӕ сты: сайтан, веелзевул, сайӕг (пысылмон традицийы — иблис), кӕфхъуындар. Ӕргомады чиныджы загъдӕуы, зӕгъгӕ, заманты кӕрон хӕйрӕг бынтондӕр саст ӕмӕ сӕфт ӕрцӕудзӕнис. Лк 4:2; Ӕрг 20:2

Хӕрздӕфгӕнӕн

Бӕлӕсты чъиу, ӕмбырд ӕй кодтой ӕмӕ йӕ Кувӕндоны сыгътой Хуыцауӕн хӕрздӕфгӕнаг нывонд ӕрхӕссыны тыххӕй. Лев 4:7; 16:12; Ным 4:16

Хистӕр сауджын

Сӕйраг, кӕнӕ уӕлдӕр, сауджын Аароны байзӕддӕгтӕй. Ӕгъдаумӕ гӕсгӕ, иуӕй-иу фӕтк ӕххӕст кӕныны бар уыдис ӕрмӕст уымӕн, зӕгъӕм, афӕдз иу хатт Рухсмонуатмӕ — Фембӕлды Цатыры, фӕстӕдӕр та Кувӕндоны ӕппӕты уаздӕр бынатмӕ бацӕуын. Ног Фӕдзӕхсты заман хистӕр сауджынтыл нымад уыдысты зынгӕдӕр иудейаг сауджынты ӕнӕхъӕн къорд. Лев 16; Ным 35:28; Мт 26:3

Хойраджы хуын

Кувӕггаг ӕмӕ нывонд хицӕн кӕнынц уымӕй, ӕмӕ, кувинӕгтӕ хӕсгӕйӕ, кусарт нӕ кодтой. Хойраджы хуын хӕссыны сӕйраг мидис уыди лӕвар кӕнын: уый уыдис Хуыцауӕн (ӕмӕ сауджынтӕн) лӕвар, арӕх — тыллӕджы бузнӕн. Хойраджы хуыны уыдис хом кӕнӕ цурыд хоры нӕмгуытӕ, науӕд ссад ӕмӕ фых нӕмгуытӕ, гӕнӕн ис, сой, буд ӕмӕ цӕххимӕ змӕстӕй. Лев 2:1-16

Хуыцау

Ацы дуне иугӕнӕг, фӕрнджын, Ӕппӕтхъомыс Сфӕлдисӕг ӕмӕ Бардарӕг.

Хуыцау ӕдзух ис ацы дунейы, ӕвдисы, йӕ ныхмӕ фӕлӕууӕн кӕмӕн нӕй, ахӕм фӕрнӕйдзаг ӕмӕ сӕрибар бархъомыс.

Хуыцау ӕнхъӕлмӕ кӕсы, адӕймагӕн ӕдзух цы хорзӕхтӕ дӕтты, уыдонӕн Ын уый уарзт ӕмӕ лӕггадӕй дзуапп кӕй ратдзӕнис, уымӕ. Райд 1:1; 2:2; Фӕл 6:4-5; Пс 53:6; Мк 10:6; Ин 1:1

Хуыцауы Паддзахад, Уӕларвон Паддзахад

Дзырд «паддзахад»-ӕн ис дыууӕ сӕйраг нысаниуӕджы: «паддзахы бархъомыс» ӕмӕ «паддзахы дӕлбар зӕхх». Библийы «Хуыцауы паддзахад», фыццаджыдӕр, нысан кӕны Хуыцауы ӕгӕрон бар дунейыл. Ноджы ӕвдисы Хуыцауы ӕмӕ, Хуыцауыл Ӕй чи нымайы, уыцы адӕмы ахастытӕ. Хуыцауы паддзахады кой кодтой суанг пехуымпартӕ дӕр. Иудейӕгтӕ ӕрцӕуинаг Мессиамӕ куыд Хуыцауӕй ӕрвыст Паддзахмӕ кӕй ӕнхъӕлмӕ кастысты, уымӕ гӕсгӕ Йӕ мессиаг паддзахад дӕр баст уыдис Хуыцауы Паддзахадимӕ. Ахӕм паддзахад кӕй ралӕудзӕн, уый развӕлгъау хъусын кодта Аргъауӕг Иоанн. Йесо Чырысти уацамынд кодта, Йӕ фӕрцы адӕммӕ чи фӕхӕццӕ ис, фӕлӕ бацӕуӕн ӕрмӕст уды тыхкуысты фӕрцы кӕдӕм ис, уыцы Хуыцауы Паддзахады тыххӕй. Ӕххӕстӕй зӕххыл Хуыцауы Паддзахад ныллӕудзӕнис заманты кӕрон, Бардарӕджы ӕрцыды фӕстӕ раздӕры дуне фесӕфдзӕн. «Хуыцауы Паддзахад» — ацы дзырдбаст ӕмбӕлы сӕйрагдӕр Ног Фӕдзӕхсты. Фӕлӕ евангелист Матфей «Хуыцауы Паддзахад»-ы бӕсты арӕх дзуры «Уӕларвон Паддзахад», уымӕн ӕмӕ йӕ Евангели арӕзт у, фыццаджыдӕр, Хуыцауы ном чи нӕ дзырдта, уыцы иудейӕгтӕн. Дан 7:13-14; Авад 1:21; Мих 4:7; Мт 3:2; 21:31; Мк 1:15; Лк 17:20-21; 2 Пет 1:11; 1 Кор 4:20; Эф 5:5; Ӕрг 11:15

Хуыцауы Уӕрыкк

Уӕрыкк нывондӕн хӕссыны ӕгъдау зындгонд у рагзамантӕй. Хуыцау Моисейы фӕрцы израилӕгтӕн цы Ӕгъдау радта, уымӕ гӕсгӕ сауджынтӕ Аргъуаны ӕрвылрайсом ӕмӕ ӕрвылизӕр, стӕй Куадзӕны, бӕрӕгбӕтты ӕмӕ сӕрмагонд цауты рӕстӕг Хуыцауӕн нывондӕн хастой уӕрыкк. Нывонд уӕрыччы туг Хуыцауы фидауын кодта адӕмимӕ, уыцы нывонды руаджы Хуыцау израилӕгтӕн барста сӕ тӕригъӕдтӕ. Аргъауӕг Иуане Йесойы Хуыцауы Уӕрыкк кӕй хуыдта, уымӕй развӕлгъау дзырдта, Йесо ӕппӕт дунейы сӕрыл нывондӕн хаст кӕй ӕрцӕудзӕн, ууыл. Райд 22:7; Рац 12:3-5; Ным 6:14; 28:3-27; 29:2,8-13; Ин 1:29; Ӕрг 5:5

Хуыцауы Фырт

Рагон Фӕдзӕхсты хатгай «Хуыцауы фырттӕ» фӕхонынц, Хуыцау кӕй сфӕлдыста ӕмӕ Йӕ дӕлбар чи у, уыцы монон гоймӕгты (зӕдты, удты). Уымӕй уӕлдай ма Хуыцауы фырттӕ хуыйнынц Израилы адӕм ӕмӕ йӕ иуӕй-иу паддзӕхтӕ. Фӕлӕ Ног Фӕдзӕхсты автортӕ «Хуыцауы Фыртыл» нымайынц Йесо Чырыстийы. Ацы ном ӕвдисы, Мессиа кӕй у, стӕй Фыд Хуыцауӕй кӕй рантыст ӕмӕ Йын Йемӕ комкоммӕ ӕмӕ цардӕгас бастдзинад кӕй ис, уый. Чырыстийыл ӕууӕндджытӕ дӕр Йӕ фӕрцы свӕййынц Хуыцауы цот. Райд 6:1-4; Фӕл 32:5; 1 Азф 22:10; Пс 2:7; Йер 31:9; Иов 1:6; Мт 4:3; Мк 1:1; Ин 11:27; 2 Кор 1:19; Гал 3:26; Ӕрг 2:18

Хъалонисӕг

Ног Фӕдзӕхсты заман хъалон ӕмбырдгӕнӕг уыди бынӕттон цӕрджытӕй, Ромы къазнайӕн хъалон ӕмбырд кодта Палестинӕйы. Ромаг хицауад-иу провинциты хъалон исын хаццондарты бар бакодта, уыдон та йӕ ӕмбырд кодтой хъалонисджыты фӕрцы. Хаццондар хъуамӕ ромаг къазнамӕ хъалон фыстаид, рагацау-иу бадзырд куыд скодтой, афтӕ, бӕрӕг бӕрцӕй. Хаццондартӕ ӕмӕ хъалонисджытӕ тырныдтой сӕхи схъӕздыг кӕнынмӕ, цас ӕмбӕлди, уымӕй фылдӕр хъалон ӕвӕрдтой ӕмӕ-иу, уӕлдайӕ цы баззад, уый сӕхицӕн ныууагътой. Уымӕ гӕсгӕ хъалонисджытӕ ӕнӕуынон уыдысты ӕгас империйы адӕмӕн, дзуттӕгтӕ та ма сыл ноджы былысчьил дӕр кодтой, муртаттаг ромӕгты хицауадимӕ ӕмгуыст кӕй кодтой, уый тыххӕй. Уымӕ гӕсгӕ ӕмсӕр уыдысты дзырдтӕ «хъалонисӕг» ӕмӕ «тӕригъӕдджын». Фӕлӕ Йесо Йӕхимӕ иста хъалонисджыты дӕр; сӕ иу, Матфей, кӕнӕ йӕ Лукайы Евангели куыд хоны — Левий, сси йӕ ахуыргӕнинаг. Мт 5:46; 9:10; 10:3; 11:19; 21:31; Лк 5:27; 18:10-14; 19:1-10

Хъотыр

Библийы афтӕ хуыйны буары цавӕрфӕнды низ дӕр, рагон дзуттаг дзырд «цараат» арӕх тӕлмац кӕнынц куыд «хъотыр», фӕлӕ ацы дзырдӕй хуыдтой буары бирӕ низтӕ. Рагон Фӕдзӕхсты домӕнмӕ гӕсгӕ ахӕм низтӕй чи садис, уыдон нымад уыдысты ӕнӕсыгъдӕгыл. Хъотырджынты нӕ уагътой ӕхсӕнадмӕ, хъуыдис сӕ иннӕ адӕмӕй фӕхицӕн кӕнын, цӕмӕй уыдоныл дӕр сӕ низ ма бахӕцыдаид ӕмӕ сӕ бандзӕвдӕй ма фӕчъизи уыдаиккой, уый тыххӕй. Хъотырӕй рынчынты адӕмы ӕхсӕнмӕ уагътой, бынтон-иу куы сдзӕбӕх сты ӕмӕ-иу уый сауджын куы сбӕрӕг кодта, ӕрмӕстдӕр уӕд. Лев 13:45-46; Ным 5:1-4; Лк 5:12-13

Цӕстылуайӕн

Адӕймаг фыны кӕнӕ экстазы рӕстӕг кӕй фены, ахӕм цавӕрдӕр ныв, фӕзынд. Хатгай адӕймаджы (фылдӕр хатт уый вӕййы пехуымпар) фӕхъӕуы, йӕ фыны йын цы раргом ис, уый иннӕтӕм фӕхӕццӕ кӕнын. Рагон Фӕдзӕхсты Хуыцауӕй ратгӕ цӕстылуайӕнтӕн сӕ фылдӕры кой ис пехуымпарты чиныджы. Ног Фӕдзӕхсты чингуыты Хуыцау цӕстылуайӕнты фӕрцы дзуапп дӕтты куывдтытӕн, ныстуан дӕтты апостолтӕн ӕмӕ ахуыргӕнинӕгтӕн, раст фӕндагыл сӕ аразы ӕмӕ сын уынаффӕ кӕны. 1 Пад 3:1-15; Авад 1:1; Хъуыд 7:55-56; 10:3-6,11-16; 16:9; 18:9; 22:17-21

Цъай, дзыхъхъ

Къӕвдайы дон кӕнӕ зӕххы бынӕй хъарӕг дон ӕмбырд кӕнынӕн бӕрцуат. Дон ӕмбырд кӕнынӕн-иу зӕххы стыр дзыхъхъ скъахтой ӕмӕ йын-иу йӕ фӕрстыл дуртӕ самадтой кӕнӕ-иу ӕй байсӕрстой, гъе та-иу къӕдзӕх байгӕрстой. Ахӕм цъайӕн-иу скодтой нарӕг ком ӕмӕ-иу ын йӕ сӕр сӕхгӕдтой. Уӕлӕнгай цъайтӕй дон истой дурынтӕй, арфдӕртӕй та — къӕртатӕй. Цӕмӕй цъайы цъыф кӕнӕ цӕрӕгойтӕ ма ныххаудаиккой, уый тыххӕй йӕ ӕхгӕдтой дурын къӕйӕ; къӕйы уыдис чысыл хъуыкъ дон исынӕн (уый дӕр ӕмбӕрзтой дурӕй). Къӕвдадон, цъайы донимӕ абаргӕйӕ, ӕвзӕрдӕр уыдис. Рац 21:33; Лев 11:36; Фӕл 6:11; Йер 2:13; Лк 14:5; Ин 4:11

Чиныгзонӕг

Ӕгъдауы (Торӕйы) текст кӕм ис, уыдон ӕмӕ-иу Библийы иннӕ чингуытӕ чи рафыста ӕмӕ ӕмбарын кодта, уыцы адӕймаг. Иудейы Ездрӕйы заманӕй фӕстӕмӕ чиныгзонджытӕ бацахстой зынгӕ бынат. Йесо Чырыстийы заман сын адӕм стыр кад кодтой куыд Сыгъдӕг Фыст зонджытӕн ӕмӕ йӕ ӕмбарынгӕнджытӕн. Чиныгзонджытӕй Йӕ ахуыргӕнинӕгтӕ чи сси, уыдонӕй Йесо Чырысти дзырдта, зӕгъгӕ, «ног ӕмӕ зӕронд» хӕзнаты хицау сты. Фӕлӕ сын арӕх уайдзӕф дӕр кодта, Ӕгъдау куыд ӕмбарынц ӕмӕ уӕлӕнгай кӕй лӕггад кӕнынц, ӕхцауарзаг ӕмӕ дыдзӕсгом кӕй сты, уыдӕтты тыххӕй. Езр 7:6; Мт 5:20; 13:52; 23:13-36

Чырыстон

Чырыстийы фӕдыл цӕуӕг, йӕ ахуыргӕнинаг, Ирвӕзынгӕнӕгыл Ӕй чи нымайы ӕмӕ Йӕ амындмӕ гӕсгӕ цӕрыныл чи архайы, ахӕм адӕймаг. Чырыстийы ахуыргӕнинӕгтӕ «чырыстон» номӕй фыццагдӕр схуыдтой Сириаг Антиохы. Кӕд Ног Фӕдзӕхсты ацы дзырд ӕрмӕст ӕртӕ хатты ӕмбӕлы, уӕддӕр дзы тагъд рӕстӕджы пайда кӕнын райдыдтой алы ран дӕр. Хъуыд 11:26; 26:28; 1 Пет 4:16

Эфес

Лидийы рагон стыр сахар, Чысыл Азийы ныгуылӕн былгӕрон. Фыццаг Эфес уыдис бердзенаг сахар, ромӕгты паддзахиуӕгады заман та сси Азийы, ӕппӕты хъӕздыгдӕр ромаг провинцийы, сӕйраг сахар. Эфес уыдис Ромаг империйы культурон, политикон ӕмӕ экономикон центртӕй иу, ам уыдис Артемидӕйы кувӕндон — рагзаманты авд диссагӕй иу. Сахары цӕрджытӕн сӕ фылдӕр уыдысты бердзенӕгтӕ ӕмӕ, Чысыл Азийы иннӕ адӕмты минӕвӕрттӕй дӕр бердзенаг чи сси, уыдон, фӕлӕ дзы дзӕвгар уыдис Чырыстийыл баууӕндӕг иудейӕгтӕ дӕр. Абон Эфес хауы Турчы паддзахадмӕ. Хъуыд 18:19-21; 19:28; Эф 1:1; Ӕрг 1:11

Картӕтӕ

Картӕтӕ

1. Рагон дуне

2. Мысыр ӕмӕ Синай

3. Мыггӕгты байуӕрст

4. Саулы, Давиды ӕмӕ Соломоны паддзахӕдтӕ

5. Израил ӕмӕ Иудейы паддзахӕдтӕ

6. Ассирийы импери

7. Вавилоны, Персы ӕмӕ Бердзены империтӕ

8. Палестинӕ 2-ӕм ӕнусы н. д. а.

9. Ромы импери

10. Палестинӕйы рельефон картӕ

11. Палестинӕ Йесо Чырыстийы заман

12. Павелы 1-аг миссионерон балц

13. Павелы 2-аг миссионерон балц

14. Павелы 3-аг миссионерон балц

15. Павелы балц Роммӕ

16. Йерусалим Рагон Фӕдзӕхсты заман

17. Йерусалим Чырыстийы заман

18. Езекиелы кувӕндоны пълан

Рагон дуне

Мысыр ӕмӕ Синай

Мыггӕгты байуӕрст

Саулы, Давиды ӕмӕ Соломоны паддзахӕдтӕ

Израил ӕмӕ Иудейы паддзахӕдтӕ

Ассирийы импери

Вавилоны, Персы ӕмӕ Бердзены империтӕ

Палестинӕ 2-ӕм ӕнусы н. д. а.

Ромы импери

Палестинӕйы рельефон картӕ

Палестинӕ Йесо Чырыстийы заман

Павелы 1-аг миссионерон балц

Павелы 2-аг миссионерон балц

Павелы 3-аг миссионерон балц

Павелы балц Роммӕ

Йерусалим Рагон Фӕдзӕхсты заман

Йерусалим Чырыстийы заман

Езекиелы кувӕндоны пълан

Table of Contents

Библи: Иов

Разныхас

Иов

- Разныхас
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28
- 29
- 30
- 31
- 32
- 33
- 34
- 35
- 36
- 37
- 38
- 39
- 40
- 41
- 42

Глоссарий

Аарон
Авраам, Аврам
Адӕймаджы Фырт
Алелуйа
Аммен
Анакы байзӕддӕгтӕ
Апостол
Арамейаг ӕвзаг
Аргъуан
Аргъуыд
Аси
Ассири
Ӕвдисӕйнаг
Ӕгъдау
Ӕгъдаузонӕг
Ӕлгъыст (ӕлгъыстаг), анафемӕ
Ӕнӕсунӕт
Ӕргомад
Ӕрдызт
Ӕрхуы денджыз
Баал

Барвӕндӕй лӕвар, барвӕндӕй хаст хуын, мысайнӕгтӕ

Бардарӕг
Бардарӕджы бон, фӕстаг бон
Бӕрзӕндтӕ
Буд
Вавилон
Веелзевул
Галаад
Галилей
Галилейы денджыз
Гееннӕ, Хинномы дӕлвӕз
Гуымиры, быдыргъ
Давид
Давиды сахар
Давиды фырт
Дӕлимон, фыдмон
Дӕс сахары
Дзуар
Динари
Донгонд дзулты бӕрӕгбон
Елеоны хох
Ермон
Ефод
Зӕд
Зындон, дӕлдзӕх
Израил
Израилы дыууадӕс хӕдзарвӕндаджы
Иордан
Ирвӕзынгӕнӕг
Иссоп
Иудӕ, иудейӕгтӕ
Иууылсудзинаг
Йерусалим
Кад, Хуыцауы кад, Бардарӕджы кад
Кесӕр (император)
Ком дарын
Кувӕндон
Кувинаг тӕнгъӕд
Куывд

Къуыриты бӕрӕгбон, фыццаг хорӕрзады бӕрӕгбон, Фӕндзайон

Левиттӕ
Легъуи бӕлас
Ливан
Маннӕ
Маслинӕ, оливӕ бӕлас
Мессиа, Чырысти
Мидиан
Миди, мидиӕгтӕ
Моав
Моисей
Молох
Муртат, муртаттӕгтӕ
Мысыр
Назир
Ниневи
Ног Фӕдзӕхст
Номылус
Нывӕндтӕ ӕмӕ хуынтӕ

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Оливӕйы сой
Перси
Пехуымпар
Понтий Пилат
Псаломты чиныг, Псалтир
Рагдзуттаг ӕвзаг
Рагон бердзенаг ӕвзаг
Рагон Фӕдзӕхст
Рӕсӕнуат
Рӕстуддзинад, рӕстуд
Рефаимтӕ
Ром
Рухсмонуат
Саддукейтӕ
Сайтан
Самари
Сауджын
Сӕндуцӕн
Сӕрдын, сӕрст
Синагогӕ
Синай
Синедрион
Сион
Сионы чызг
Содом ӕмӕ Гоморрӕ
Соломон

Стыр Ирод, Ирод Антипӕ, Ирод Агриппӕ I, Ирод Агриппӕ II

Сунӕт кӕнын
Сыгъдӕг Уд
Сыгъдӕг, ӕнӕсыгъдӕг
Сыкъауадындзты бӕрӕгбон
Тӕригъӕд
Тӕригъӕды нывонд
Уаз бынат
Уаз, рухс
Уӕрдон
Урим ӕмӕ туммим
Уырнынад
Фараон
Фарисейтӕ
Фарн
Фарны Уац, Евангели
Фӕдзӕхсын, арфӕ кӕнын
Фӕсмон, фӕфӕсмон кӕнын, хиуыл ӕрхудын
Фембӕлды Цатыр
Фиддоны нывонд
Фидыд (бадзырд)
Фидыды нывонд
Фидыды Чырын
Филистим, филистимӕгтӕ
Фыст
Халагъудты бӕрӕгбон
Халдейӕгтӕ
Хамос
Ханаан
Хӕйрӕг
Хӕрздӕфгӕнӕн
Хистӕр сауджын
Хойраджы хуын
Хуыцау
Хуыцауы Паддзахад, Уӕларвон Паддзахад
Хуыцауы Уӕрыкк
Хуыцауы Фырт
Хъалонисӕг
Хъотыр
Цӕстылуайӕн
Цъай, дзыхъхъ
Чиныгзонӕг
Чырыстон
Эфес

Картӕтӕ

- Рагон дуне
- Мысыр ӕмӕ Синай
- Мыггӕгты байуӕрст
- Саулы, Давиды ӕмӕ Соломоны паддзахӕдтӕ
- Израил ӕмӕ Иудейы паддзахӕдтӕ
- Ассирийы импери
- Вавилоны, Персы ӕмӕ Бердзены империтӕ
- Палестинӕ 2-ӕм ӕнусы н. д. а.
- Ромы импери
- Палестинӕйы рельефон картӕ
- Палестинӕ Йесо Чырыстийы заман
- Павелы 1-аг миссионерон балц
- Павелы 2-аг миссионерон балц
- Павелы 3-аг миссионерон балц
- Павелы балц Роммӕ
- Йерусалим Рагон Фӕдзӕхсты заман
- Йерусалим Чырыстийы заман
- Езекиелы кувӕндоны пълан